62023CJ0254
BREITHIÚNAS NA CÚIRTE (an Mór-Dhlísheomra)
10 Iúil 2025 (
*1
)
Clár
I. An dlí lena mbaineann
A. Dlí an Aontais
1. CFAE
2. Prótacal Uimh. 26
3. An Chairt
4. Treoir 2006/123
5. Treoir 2008/98
6. Treoir 2018/851
B. Dlí na Slóivéine
II. Na príomhimeachtaí agus na ceisteanna a tharchuirtear le haghaidh réamhrialú
III. Na ceisteanna a tharchuirtear
A. An chéad cheist
B. An dara ceist go dtí an deichiú ceist
1. Réamhbharúlacha
(a) Maidir le Treoir 2008/98
(b) Maidir le Treoir 2006/123 agus le hAirteagail 49 agus 56 CFAE
(c) An t‑údar atá leis na srianta ar shaoirse bunaíochta agus ar an tsaoirse chun seirbhísí a sholáthar i bhfianaise Threoir 2006/123 agus Airteagail 49 agus 56 CFAE
(d) Comhlíonadh na Cairte agus phrionsabail na deimhneachta dlíthiúla agus an ionchais dhlisteanaigh
2. Maidir leis na coinníollacha chun monaplacht a bhunú a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora
(a) Srianta ar an tsaoirse chun gnó a sheoladh agus leis an tsaoirse chun seirbhísí a sholáthar
(b) An t‑údar atá leis na srianta lena mbaineann
(1) Coinníoll an neamh-idirdhealaithe
(2) Cúiseanna sáraitheacha a bhaineann le leas an phobail
(3) Coinníoll na comhréireachta
(i) Oiriúnacht na srianta chun a áirithiú go mbainfear amach na cuspóirí atá á saothrú
(ii) Riachtanas agus comhréireacht iomlán na srianta lena mbaineann
(4) Airteagail 16 agus 17 den Chairt agus prionsabail na deimhneachta dlíthiúla agus an ionchais dhlisteanaigh a chomhlíonadh
3. Na bearta a fhorchuirtear ar shealbhóir na monaplachta agus ar dhaoine a bhfuil leas acu inti
(a) Srianta ar an tsaoirse chun gnó a sheoladh agus ar an tsaoirse chun seirbhísí a sholáthar
(b) An t‑údar atá leis na srianta lena mbaineann
(1) Coinníoll an neamh-idirdhealaithe
(2) Cúiseanna sáraitheacha a bhaineann le leas an phobail
(3) Coinníoll na comhréireachta
(i) Oiriúnacht na srianta chun a áirithiú go mbainfear amach na cuspóirí atá á saothrú
(ii) Riachtanas agus comhréireacht iomlán na srianta lena mbaineann
(4) Airteagal 16 den Chairt a chomhlíonadh
4. Na bearta a fhorchuirtear ar tháirgeoirí ar mian leo rochtain a fháil ar an margadh náisiúnta
(a) Srianta ar an tsaoirse chun gnó a sheoladh agus ar an tsaoirse chun seirbhísí a sholáthar
(b) An t‑údar atá leis na srianta lena mbaineann
(1) Cúiseanna sáraitheacha a bhaineann le leas an phobail
(2) Coinníoll na comhréireachta
(i) Oiriúnacht na srianta chun a áirithiú go mbainfear amach na cuspóirí atá á saothrú
(ii) Riachtanas agus comhréireacht iomlán na srianta lena mbaineann
(3) Airteagal 16 den Chairt a chomhlíonadh
5. An éifeacht a bhíonn ag seirbhís lena ngabhann leas eacnamaíoch ginearálta ar chomhoiriúnacht srianta ar an tsaoirse bunaíochta agus ar an tsaoirse chun seirbhísí a sholáthar le dlí an Aontais
IV. Costais
(Tarchur chun réamhrialú – Saoirse bunaíochta agus chun seirbhísí a sholáthar – Airteagail 49 agus 56 CFAE – Prótacal (Uimh. 26) maidir le seirbhísí leasa ghinearálta, a ghabhann le CAE agus le CFAE – Seirbhísí sa mhargadh inmheánach – Treoir 2006/123/CE – Raon feidhme – Monaplachtaí agus seirbhísí ar mhaithe le leas eacnamaíoch ginearálta – Ceanglais a bhfuil meastóireacht le déanamh orthu – Airteagal 15 – Dramhaíl – Treoir 2008/98/CE – Scéimeanna freagrachta leathnaithe táirgeora – Airteagail 8 agus 8a – Monaplacht a chruthú ar an margadh chun oibleagáidí maidir le freagracht leathnaithe táirgeora a chomhlíonadh go comhpháirteach – Eagraíocht aonair neamhbhrabúsach – Airteagal 106(2) CFAE – Coincheap ‘gnóthas’ – Rialacha mionsonraithe maidir le cruthú agus le hoibriú – Rialacha mionsonraithe idirthréimhseacha – Ballraíocht éigeantach do tháirgeoirí atá faoi réir freagracht leathnaithe – Airteagail 16 agus 17 den Chairt um Chearta Bunúsacha an Aontais Eorpaigh – Saoirse chun gnó a sheoladh agus an ceart chun maoine – Prionsabail na deimhneachta dlíthiúla agus an ionchais dhlisteanaigh – Comhréireacht)
I gCás C‑254/23,
IARRAIDH ar réamhrialú de bhun Airteagal 267 CFAE, ón Ustavno sodišče (an Chúirt Bhunreachtúil, an tSlóivéin), trí bhreith an 13 Aibreán 2023, a fuarthas ag an gCúirt an 20 Aibreán 2023, sna himeachtaí
INTERZERO Trajnostne rešitve za svet brez odpadkov d.o.o. agus páirtithe eile,
Surovina, družba za predelavo odpadkov d.o.o. agus páirtithe eile,
idiragraithe:
Državni zbor Republike Slovenije,
tugann AN CHÚIRT (an Mór-Dhlísheomra),
agus í comhdhéanta mar seo a leanas: K. Lenaerts, Uachtarán, T. von Danwitz, Leas-Uachtarán, K. Jürimäe, C. Lycourgos, L. Arastey Sahún, S. Rodin, A. Kumin, N. Jääskinen agus M. Gavalec, Uachtaráin Dlísheomra, E. Regan, I. Ziemele (Rapóirtéir), Z. Csehi agus O. Spineanu-Matei, Breithiúna,
Abhcóide Ginearálta: A. M. Collins,
Cláraitheoir: M. Longar, Riarthóir,
ag féachaint don nós imeachta i scríbhinn agus tar éis éisteacht an 11 Meitheamh 2024,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
INTERZERO Trajnostne rešitve za svet brez odpadkov d.o.o. agus páirtithe eile, ag A. Brezavšček, odvetnik,
–
Surovina, družba za predelavo odpadkov d.o.o. agus páirtithe eile, ag M. Senica agus M. Urankar, odvetnika,
–
Rialtas na Slóivéine, ag A. Dežman Mušič agus T. Mihelič, i gcáil Gníomhairí,
–
Rialtas na Seice, ag L. Langrová, M. Smolek agus J. Vláčil, i gcáil Gníomhairí,
–
Rialtas na hUngáire, ag Z. Biró-Tóth, i gcáil Gníomhaire,
–
Rialtas na hÍsiltíre, ag E. M. M. Besselink, K. Bulterman agus C. S. Schillemans, i gcáil Gníomhairí,
–
an Coimisiún Eorpach, ag L. Armati, M. Kocjan, M. Mataija agus D. Milanowska, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 26 Meán Fómhair 2024,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagail 14, 49, 56 agus 106 CFAE, de Phrótacal (Uimh. 26) maidir le seirbhísí leasa ghinearálta, atá i gceangal le CAE agus CFAE (‘Prótacal Uimh. 26’), Treoir 2006/123/CE ó Pharlaimint na hEorpa agus ón gComhairle an 12 Nollaig 2006 maidir le seirbhísí sa mhargadh inmheánach (IO 2006 L 376, lch. 36), Airteagail 8 agus 8a de Threoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl agus lena n‑aisghairtear Treoracha áirithe (IO 2008 L 312, lch. 3), arna leasú le Treoir (AE) 2018/851 ó Pharlaimint na hEorpa agus ón gComhairle an 30 Bealtaine 2018 (IO 2018 L 150, lch. 109) (‘Treoir 2008/98’), Airteagail 16 agus 17 den Chairt um Chearta Bunúsacha an Aontais Eorpaigh (‘an Chairt’), agus prionsabail na deimhneachta dlíthiúla agus an ionchais dhlisteanaigh.
2
Rinneadh an iarraidh i gcomhthéacs nós imeachta athbhreithnithe bhunreachtúil maidir le forálacha áirithe den Zakon o varstvu okolja (Dlí maidir le cosaint an chomhshaoil) an 16 Márta 2022 (Uradni list RS, Uimh. 44/22), sa leagan is infheidhme sna príomhimeachtaí (‘ZVO-2’), lena mbunaítear an scéim freagrachta leathnaithe táirgeora i ndlí na Slóivéine (‘an scéim freagrachta leathnaithe táirgeora atá i gceist sna príomhimeachtaí’).
I. An dlí lena mbaineann
A. Dlí an Aontais
1.
CFAE
3
Foráiltear le hAirteagal 49 CFAE:
‘Faoi chuimsiú na bhforálacha atá leagtha amach thíos, toirmiscfear srianta ar shaoirse bhunaíochta náisiúnaigh de chuid Ballstáit i gcríoch Bhallstáit eile. Bainfidh an toirmeasc sin freisin le srianta ar ghníomhaireachtaí, brainsí nó fochuideachtaí a chur ar bun ag náisiúnaigh d'aon Bhallstát atá bunaithe i gcríoch aon Bhallstáit.
[...]’
4
Foráiltear le hAirteagal 56 CFAE:
‘Faoi chuimsiú na bhforálacha atá leagtha amach thíos, déanfar srianta ar an tsaoirse chun seirbhísí a sholáthar san Aontas [Eorpach] a thoirmeasc i gcás náisiúnaigh de chuid Ballstáit atá bunaithe i mBallstát seachas Stát an duine dá bhfuil na seirbhísí ceaptha.
[...]’
5
Foráiltear le hAirteagal 106 CFAE:
‘1.   I gcás na ngnóthas poiblí agus na ngnóthas dá dtugann na Ballstáit cearta speisialta nó cearta eisiacha, ní achtóidh na Ballstáit, ná ní choinneoidh siad i bhfeidhm, aon bheart atá bunoscionn le rialacha na gConarthaí, go háirithe na rialacha dá bhforáiltear in Airteagal 18 agus in Airteagail 101 go 109.
2.   Gnóthais arb é a gcúram seirbhísí a oibriú is seirbhísí ar mhaithe leis an leas eacnamaíoch i gcoitinne nó seirbhísí de chineál monaplachta fioscaí, beidh siad faoi réir rialacha na gConarthaí, go háirithe na rialacha iomaíochta, chomh fada is nach dtiocfaidh de na rialacha sin a chur chun feidhme bac ar chomhlíonadh, ó dhlí nó ó ghníomh, an chúraim áirithe a ceapadh dóibh. Caithfear gan cur as d'fhorbairt na trádála go feadh méid ba dhochar do leasanna an Aontais.
[...]’
2.
Prótacal Uimh. 26
6
De réir Airteagal 1 de Phrótacal Uimh. 26:
‘Áirítear go háirithe le comhluachanna an Aontais i dtaca le seirbhísí a théann chun tairbhe don leas eacnamaíoch ginearálta de réir bhrí Airteagal 14 [CFAE]:
–
an ról riachtanach agus an rogha leathan atá ag na húdaráis náisiúnta, ag na húdaráis réigiúnacha agus ag na húdaráis áitiúla maidir le seirbhísí leasa eacnamaíoch ghinearálta a sholáthar, a chur á n-úsáid agus a eagrú ar bhealach a fhreagraíonn a oiread agus is féidir do riachtanais na n-úsáideoirí;
–
éagsúlacht na seirbhísí leasa eacnamaíoch ghinearálta agus na difríochtaí a d’fhéadfadh a bheith ann idir riachtanais na n-úsáideoirí agus idir a roghanna de bharr staideanna geografacha, staideanna sóisialta nó staideanna cultúrtha éagsúla;
–
leibhéal ard cáilíochta, sábháilteachta agus incheannaitheachta, an chóir chomhionann agus rochtain do chách agus cearta úsáideoirí a chur chun cinn.’[Aistriúchán neamhoifigiúil]
3.
An Chairt
7
Foráiltear le hAirteagal 16 den Chairt, dar teideal ‘Saoirse chun gnó a sheoladh’:
‘Aithnítear an tsaoirse chun gnó a sheoladh i gcomhréir le dlí an Aontais agus le dlíthe agus cleachtais náisiúnta.’
8
Foráiltear le hAirteagal 17(1) den Chairt, dar teideal ‘An ceart chun maoine’:
‘Tá ag gach duine an ceart chun a shealúchais nó a sealúchais arna bhfáil go dleathach a shealbhú, a úsáid, a dhiúscairt agus a thiomnú. Ní fhéadfar a shealúchais nó a sealúchais a cheilt ar dhuine ach amháin ar mhaithe leis an leas poiblí agus sna cásanna agus faoi na coinníollacha dá bhforáiltear le dlí, ach sin faoi réir cúiteamh cóir a íoc in am trátha mar chomaoin ar chailleadh na sealúchas sin. Féadfar úsáid maoine a rialáil le dlí a mhéad is gá sin ar mhaithe leis an leas ginearálta.’
9
Foráiltear le hAirteagal 52(1) den Chairt, dar teideal ‘Raon feidhme agus léiriú na gceart agus na bprionsabal’:
‘Ní mór foráil le dlí d'aon teorannú ar fheidhmiú na gceart agus na saoirsí arna n‑aithint sa Chairt seo agus ní mór inneachar sár-riachtanach na gceart agus na saoirsí sin a urramú. Faoi réir phrionsabal na comhréireachta, ní fhéadfar teorainneacha a dhéanamh ach amháin má tá gá leo agus má fhreagraíonn siad iarbhír do chuspóirí leasa ghinearálta arna n‑aithint ag an Aontas nó don riachtanas cearta agus saoirsí daoine eile a chosaint.’
4.
Treoir 2006/123
10
Foráiltear le haithrisí 6, 17, 70 agus 73 de Threoir 2006/123 mar a leanas:
‘(6)
Ní féidir cosc bacainní [ar an tsaoirse chun gnó a sheoladh atá ag oibreoirí sna Ballstáit agus ar shaorghluaiseacht seirbhísí idir na Ballstáit] a dhéanamh amháin trí Airteagail [49 agus 56 CFAE] a fheidhmiú, ós rud é, ar thaobh amháin, go mbeadh cur i bhfeidhm de réir an cháis trí imeachtaí um shárú in aghaidh na mBallstát lena mbaineann, go háirithe tar éis an mhéadaithe, thar a bheith casta d’institiúidí náisiúnta agus d’institiúidí de chuid an Chomhphobail agus, ar an taobh eile, go n‑éilítear le cuid mhór bacainní a bhaint comhordú na gcóras dlíthiúil náisiúnta a dhéanamh roimh ré, lena n‑áirítear comhar riaracháin. [...]
[...]
(17)
Ní chumhdaítear leis an Treoir seo ach seirbhísí a sholáthraítear mar mhalairt ar chomaoin eacnamaíoch. Ní chumhdaítear seirbhísí lena ngabhann leas ginearálta leis an sainmhíniú in Airteagal [57 CFAE] agus dá bhrí sin ní thagann siad faoi raon feidhme na Treorach seo. Is éard atá i seirbhísí lena ngabhann leas eacnamaíoch ginearálta ná seirbhísí a dhéantar ar chomaoin eacnamaíoch agus a thagann dá bhrí sin faoi raon feidhme na Treorach seo. [...]
[...]
(70)
Chun críocha na Treorach seo, [...] ní fhéadfar seirbhísí a mheas mar sheirbhísí lena ngabhann leas eacnamaíoch ginearálta ach amháin má sholáthraítear iad i gcomhréir le misean seirbhíse poiblí ar leith a chuireann an Ballstát lena mbaineann de chúram ar an soláthraí. Ba cheart an sannadh sin a dhéanamh trí ghníomh amháin nó níos mó, a chinnfidh an Ballstát lena mbaineann a fhoirm nó a bhfoirm, agus ba cheart cineál beacht an mhisin a shonrú ann nó iontu.
[...]
(73)
Áirítear leis na ceanglais atá le scrúdú rialacha náisiúnta lena bhforchoimeádtar an rochtain ar ghníomhaíochtaí áirithe do sholáthraithe áirithe, ar fhorais cé is moite díobh sin a bhaineann le cáilíochtaí gairmiúla. Áirítear leis na ceanglais sin freisin oibleagáidí ar sholáthraí foirm dhlíthiúil shonrach a ghlacadh, go háirithe a bheith ina dhuine dlítheanach, a bheith ina chuideachta le húinéireacht aonair, a bheith ina eagraíocht neamhbhrabúsach nó ina chuideachta atá faoi úinéireacht eisiach ag daoine nádúrtha, agus ceanglais a bhaineann le scairsheilbh chuideachta, go háirithe oibleagáidí i dtaobh íosmhéid caipitil a bheith ar sheilbh aige do ghníomhaíochtaí seirbhíse áirithe nó i dtaobh cáilíocht shonrach a bheith aige chun scairchaipiteal a bheith ar seilbh aige i gcuideachtaí áirithe nó cuideachtaí áirithe a bhainistiú. [...]’[Aistriúchán neamhoifigiúil]
11
Foráiltear le hAirteagal 1 den Treoir sin, dar teideal ‘Cuspóir’:
‘1.   Bunaítear leis an Treoir seo forálacha ginearálta chun feidhmiú na saoirse bunaíochta do sholáthraithe seirbhíse agus saorghluaiseacht seirbhísí a éascú, agus ardcháilíocht seirbhísí á coimeád ar bun.
2.   Ní bhaineann an Treoir seo le léirscaoileadh seirbhísí lena ngabhann leas eacnamaíoch ginearálta, a fhorchoimeádtar d’eintitis phoiblí nó phríobháideacha, ná le príobháidiú eintiteas poiblí a sholáthraíonn seirbhísí.
3.   Ní bhaineann an Treoir seo le deireadh a chur le monaplachtaí a sholáthraíonn seirbhísí ná le cabhracha a dheonaíonn na Ballstáit a chumhdaítear le rialacha Comhphobail maidir le hiomaíocht.
Ní dhéanann an Treoir seo difear do shaoirse na mBallstát a shainiú, i gcomhréir le dlí an Chomhphobail, cé hiad na seirbhísí a measann siad ar seirbhísí iad lena ngabhann leas eacnamaíoch ginearálta, don chaoi ar cheart na seirbhísí sin a eagrú agus a mhaoiniú, i gcomhréir leis na rialacha maidir le Státchabhair, agus cad iad na hoibleagáidí sonracha ar cheart dóibh a bheith faoina réir.
[...]’[Aistriúchán neamhoifigiúil]
12
Foráiltear le hAirteagal 2 den Treoir sin, dar teideal ‘Raon feidhme’:
‘1.   Beidh feidhm ag an Treoir seo maidir le seirbhísí a sholáthraíonn soláthraithe atá bunaithe i mBallstát.
2.   Ní bheidh feidhm ag an Treoir seo maidir leis na gníomhaíochtaí seo a leanas:
(a)
seirbhísí leasa ghinearálta neamheacnamaíocha;
[...]’[Aistriúchán neamhoifigiúil]
13
Foráiltear le hAirteagal 4 den Treoir sin, dar teideal ‘Sainmhínithe’:
‘Chun críocha na Treorach seo, tá feidhm ag na sainmhínithe seo a leanas:
[...]
(1)
ciallaíonn “seirbhís” aon ghníomhaíocht eacnamaíoch ar bhonn féinfhostaithe, a sholáthraítear de ghnáth ar luach saothair, dá dtagraítear in Airteagal [57 CFAE];
[...]
(7)
ciallaíonn “ceanglas”, aon oibleagáid, toirmeasc, coinníoll nó teorainn dá bhforáiltear i bhforálacha reachtaíochta, rialúcháin nó riaracháin na mBallstát nó de dhroim cásdlí, cleachtas riaracháin, rialacha comhlachtaí gairmiúla, nó rialacha comhchoiteanna de chuid comhlachais ghairmiúla nó eagraíochtaí gairmiúla eile, arna nglacadh i bhfeidhmiú a neamhspleáchais dhlíthiúil; [...]
(8)
ciallaíonn “cúiseanna sáraitheacha a bhaineann le leas an phobail”, cúiseanna a aithnítear amhlaidh i gcásdlí na Cúirte Breithiúnais, lena n‑áirítear na forais seo a leanas: [...] sláinte an phobail [...] cosaint an chomhshaoil agus na timpeallachta uirbí [...];
[...]’[Aistriúchán neamhoifigiúil]
14
Foráiltear le hAirteagal 15 de Threoir 2006/123, dar teideal ‘Ceanglais a bhfuil meastóireacht le déanamh orthu’:
‘1.   Déanfaidh na Ballstáit scrúdú le fáil amach an bhforchuirtear, faoina gcóras dlí, aon cheann de na ceanglais a liostaítear i mír 2 agus áiritheoidh siad go bhfuil aon cheanglais den sórt sin comhoiriúnach do na coinníollacha a leagtar síos i mír 3. Déanfaidh na Ballstáit a bhforálacha reachtaíochta, rialúcháin nó riaracháin a oiriúnú ionas go mbeidh siad comhoiriúnach do na coinníollacha sin.
2.   Déanfaidh na Ballstáit scrúdú le fáil amach an bhfágann a gcóras dlí go bhfuil rochtain ar ghníomhaíocht seirbhíse nó a feidhmiú faoi réir aon cheann de na ceanglais neamh-idirdhealaitheacha seo a leanas:
(a)
srianta cainníochtúla nó críochacha, go háirithe i bhfoirm teorainneacha arna socrú de réir daonra nó de réir achar geografach íosta idir soláthraithe;
(b)
ceanglais ar sholáthraí foirm dhlíthiúil áirithe a ghlacadh;
(c)
ceanglais a bhaineann le scairsheilbh chuideachta;
(d)
ceanglais seachas na ceanglais sin a bhaineann le hábhair a chumhdaítear le Treoir 2005/36/CE [ó Pharlaimint na hEorpa agus ón gComhairle an 7 Meán Fómhair 2005 maidir le cáilíochtaí gairmiúla a aithint (IO 2005 L 255, lch. 22)] nó na ceanglais sin a leagtar síos in ionstraimí Comhphobail eile lena bhforchoimeádtar rochtain ar an ngníomhaíocht seirbhíse lena mbaineann do sholáthraithe áirithe mar gheall ar chineál sonrach na gníomhaíochta;
[...]
3.   Fíoróidh na Ballstáit go gcomhlíonann na ceanglais dá dtagraítear i mír 2 na coinníollacha seo a leanas:
(a)
neamh-idirdhealú: ní mór na ceanglais a bheith neamh-idirdhealaitheach go díreach nó go hindíreach de réir náisiúntachta nó, maidir le cuideachtaí, de réir shuíomh na hoifige cláraithe;
(b)
riachtanas ní mór údar a bheith le ceanglais ar chúis sháraitheach a bhaineann le leas an phobail;
(c)
comhréireacht: ní mór do na ceanglais a bheith oiriúnach chun an cuspóir a shaothraítear a bhaint amach agus ní rachaidh siad thar an rud a bhfuil gá leis chun an cuspóir sin a bhaint amach.
4.   Ní bheidh feidhm ag míreanna 1, 2 agus 3 maidir le reachtaíocht i réimse na seirbhísí lena ngabhann leas eacnamaíoch ginearálta ach amháin a mhéid nach gcuirfidh cur i bhfeidhm na míreanna sin bac, de jure nó de facto, ar chomhlíonadh an mhisin áirithe a shanntar orthu.
5.   Sa tuarascáil meastóireachta frithpháirtí dá bhforáiltear in Airteagal 39(1), sonróidh na Ballstáit na nithe seo a leanas:
(a)
na ceanglais a bhfuil sé ar intinn acu iad a choimeád i bhfeidhm agus na cúiseanna a mheasann siad go gcomhlíonann na ceanglais sin na coinníollacha a leagtar amach i mír 3;
(b)
ceanglais a baineadh nó a laghdaíodh.
6.   Ón 28 Nollaig 2006 ní thabharfaidh na Ballstáit isteach aon cheanglas nua de chineál a liostaítear i mír 2, mura gcomhlíonann an ceanglas sin na coinníollacha a leagtar síos i mír 3.
[...]’[Aistriúchán neamhoifigiúil]
15
Foráiltear le hAirteagal 16(1) den Treoir sin, dar teideal ‘Saoirse chun seirbhísí a sholáthar’:
‘Urramóidh na Ballstáit an ceart atá ag soláthraithe seirbhísí a sholáthar i mBallstát seachas an Ballstát ina bhfuil siad bunaithe.
Áiritheoidh an Ballstát ina soláthraítear an tseirbhís saor-rochtain ar an ngníomhaíocht seirbhíse agus feidhmiú na gníomhaíochta sin ar a chríoch.
[...]’[Aistriúchán neamhoifigiúil]
16
Foráiltear le hAirteagal 17 den Treoir sin, dar teideal ‘Maoluithe breise ar an tsaoirse chun seirbhísí a sholáthar’:
‘Níl feidhm ag Airteagal 16 maidir leis an méid seo a leanas:
1.
seirbhísí lena ngabhann leas eacnamaíoch ginearálta a sholáthraítear i mBallstát eile, inter alia:
[...]
(e)
cóireáil dramhaíola;
[...]’[Aistriúchán neamhoifigiúil]
5.
Treoir 2008/98
17
Foráiltear le hAirteagal 1 de Threoir 2008/98, dar teideal ‘Cuspóir agus raon feidhme’:
‘Leis an Treoir seo leagtar síos bearta chun an comhshaol agus sláinte an duine a chosaint trí ghiniúint dramhaíola, droch-iarmhairtí giniúint agus bainistiú dramhaíola a chosc nó a laghdú agus trí thionchair fhoriomlána úsáid acmhainní a laghdú agus éifeachtúlacht na húsáide sin a fheabhsú, atá fíor-riachtanach don aistriú chuig geilleagar ciorclach agus chun iomaíocht fhadtéarmach an Aontais a ráthú.’[Aistriúchán neamhoifigiúil]
18
Foráiltear le hAirteagal 3 den Treoir sin, dar teideal ‘Sainmhínithe’:
‘Chun críocha na Treorach seo, tá feidhm ag na sainmhínithe seo a leanas:
[...]
(9)
ciallaíonn “bainistiú dramhaíola”: bailiú, iompar, aisghabháil, (lena n‑áirítear sórtáil), agus diúscairt dramhaíola, lena n‑áirítear faireachán a dhéanamh ar na hoibríochtaí sin agus iarchúram na suíomhanna diúscartha, agus lena n‑áirítear gníomhartha a dhéantar mar dhéileálaí nó mar bhróicéir;
[...]
(21)
ciallaíonn “scéim freagrachta leathnaithe táirgeora”: sraith de bhearta arna ndéanamh ag na Ballstáit chun a áirithiú go mbeidh freagracht airgeadais nó freagracht airgeadais agus eagrúcháin ar tháirgeoirí táirgí as céim “dhramhaíola” de shaolré táirge a bhainistiú.’[Aistriúchán neamhoifigiúil]
19
Foráiltear le hAirteagal 8 den Treoir sin, dar teideal ‘Scéim freagrachta leathnaithe táirgeora’:
‘1.   D’fhonn athúsáid, cosc, athchúrsáil agus aisghabháil eile dramhaíola a fheabhsú, féadfaidh na Ballstáit bearta reachtacha nó neamhreachtacha a dhéanamh chun a áirithiú go mbeidh an duine nádúrtha nó dlítheanach a fhorbraíonn, a mhonaraíonn, a phróiseálann, a chóireálann, a dhíolann nó a allmhairíonn táirgí (táirgeoir an táirge) faoi réir na scéime freagrachta leathnaithe táirgeora.
Féadfar a áireamh leis na bearta sin glacadh le táirgí arna gcur ar ais agus an dramhaíl atá fágtha tar éis úsáid na dtáirgí sin, chomh maith le bainistiú na dramhaíola ina dhiaidh sin agus freagracht airgeadais as na gníomhaíochtaí sin. Féadfar a áireamh leis na bearta sin an oibleagáid chun faisnéis atá ar fáil go poiblí a chur ar fáil maidir leis an méid is féidir an táirge a athúsáid nó a athchúrsáil.
I gcás ina n‑áirítear leis na bearta sin scéimeanna freagrachta leathnaithe táirgeora a bhunú, beidh feidhm ag na híoscheanglais ghinearálta a leagtar síos in Airteagal 8a.
Féadfaidh na Ballstáit a chinneadh gur cheart do tháirgeoirí táirgí a ghabhann ar a gconlán féin freagrachtaí airgeadais nó freagrachtaí airgeadais agus eagrúcháin orthu féin maidir le céim “dhramhaíola” de shaolré táirge a bhainistiú cuid de na híoscheanglais a leagtar síos in Airteagal 8a nó na híoscheanglais uile a chur i bhfeidhm.
2.   Féadfaidh na Ballstáit bearta iomchuí a dhéanamh chun dearadh táirgí agus codanna de tháirgí a spreagadh chun a dtionchar comhshaoil agus giniúint dramhaíola le linn tháirgeadh agus úsáid na dtáirgí ina dhiaidh sin a laghdú agus chun a áirithiú go ndéanfar aisghabháil agus diúscairt táirgí tar éis dramhaíl a dhéanamh díobh i gcomhréir le hAirteagail 4 agus 13.
Leis na bearta sin, féadfar go spreagfar, inter alia, forbairt agus margú táirgí agus codanna de tháirgí atá oiriúnach don ilúsáid, ar táirgí iad ina bhfuil ábhair athchúrsáilte, atá buanfasach go teicniúil agus indeisithe go héasca agus atá, tar éis dramhaíl a dhéanamh díobh, oiriúnach lena n‑ullmhú d’athúsáid agus athchúrsáil chun cur chun feidhme cuí ord na réiteach dramhaíola a éascú. Déanfaidh na bearta sin tionchar na dtáirgí le linn a saolré a chur i gcuntas, lena n‑áirítear ord na réiteach dramhaíola agus, i gcás inarb iomchuí, an acmhainneacht don il-athchúrsáil.
3.   Agus an scéim freagrachta leathnaithe táirgeora á cur i bhfeidhm, cuirfidh na Ballstáit san áireamh indéantacht theicniúil agus inmharthanacht eacnamaíoch, chomh maith le tionchair fhoriomlána ar an gcomhshaol agus ar shláinte an duine, agus tionchair shóisialta, agus an gá atá le feidhmiú cuí an mhargaidh inmheánaigh a áirithiú á urramú ag an am céanna.
4.   Beidh an scéim freagrachta leathnaithe táirgeora gan dochar don fhreagracht bainistithe dramhaíola dá bhforáiltear in Airteagal 15(1) agus don reachtaíocht áirithe atá i bhfeidhm maidir le sruthanna dramhaíola agus reachtaíocht áirithe maidir le táirgí atá i bhfeidhm.
5.   Eagróidh an Coimisiún [Eorpach] malartú faisnéise idir na Ballstáit agus na gníomhaithe atá i mbun scéimeanna freagrachta leathnaithe táirgeora maidir le cur chun feidhme praiticiúil na n‑íoscheanglas ginearálta a leagtar síos in Airteagal 8a. Áirítear leis sin, inter alia, malartú faisnéise maidir leis na dea-chleachtais chun rialachas leormhaith, comhar trasteorann maidir le feidhmiú cuí scéimeanna freagrachta leathnaithe táirgeora agus an mhargaidh inmheánaigh, maidir leis na gnéithe eagrúcháin agus faireachán a dhéanamh ar eagraíochtaí a chuireann oibleagáidí freagrachta leathnaithe táirgeora chun feidhme thar ceann táirgeoirí tairgí, maidir le modhnú na ranníocaíochtaí airgeadais, maidir le hoibreoirí bainistithe dramhaíola a roghnú agus maidir le cosc ar bhruscar a chaitheamh. Foilseoidh an Coimisiún torthaí an mhalartaithe faisnéise agus féadfaidh sé treoirlínte a sholáthar maidir leo sin agus maidir le gnéithe ábhartha eile.
Foilseoidh an Coimisiún treoirlínte, i gcomhairle leis na Ballstáit, maidir le comhar trasteorann i dtaca le scéimeanna freagrachta leathnaithe táirgeora agus maidir le modhnú na ranníocaíochtaí airgeadais dá dtagraítear in Airteagal 8a(4)(b).
I gcás inar gá chun saobhadh ar an margadh inmheánach a sheachaint, féadfaidh an Coimisiún gníomhartha cur chun feidhme a ghlacadh chun critéir a bhunú maidir le cur i bhfeidhm aonfhoirmeach Airteagal 8a(4)(b), ach gan aon chinneadh beacht maidir le leibhéal na ranníocaíochtaí a chur san áireamh. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 39(2).’[Aistriúchán neamhoifigiúil]
20
Foráiltear le hAirteagal 8a den Treoir sin, dar teideal ‘Íoscheanglais ghinearálta maidir le scéimeanna freagrachta leathnaithe táirgeora’:
‘1.   I gcás ina mbunaítear scéimeanna freagrachta leathnaithe táirgeora i gcomhréir le hAirteagal 8(1) lena n‑áirítear de bhun gníomhartha reachtacha eile de chuid an Aontais, déanfaidh na Ballstáit an méid seo a leanas:
(a)
sainiú a dhéanamh ar bhealach soiléir ar na róil agus na freagrachtaí a bheidh ag na gníomhaithe go léir atá rannpháirteach, lena n‑áirítear táirgeoirí a chuireann táirgí ar mhargadh an Bhallstáit, ag eagraíochtaí a chuireann oibleagáidí freagrachta leathnaithe táirgeora chun feidhme thar a gceann, ag oibreoirí dramhaíola príobháideacha nó poiblí, ag údaráis áitiúla, agus, i gcás inarb iomchuí, ag oibreoirí athúsáide agus oibreoirí maidir le hullmhú d’athúsáid agus ag fiontair an gheilleagair shóisialta;
(b)
i gcomhréir le hord na réiteach dramhaíola, spriocanna bainistithe dramhaíola a leagan síos, arb é aidhm dóibh na spriocanna cainníochtúla atá ábhartha don scéim freagrachta leathnaithe táirgeora a bhaint amach mar a leagtar síos sa Treoir seo, i dTreoir 94/62/CE [ó Pharlaimint na hEorpa agus ón gComhairle maidir le pacáistíocht agus dramhaíl ó phacáistíocht (IO 1994 L 365, lch. 10)], i dTreoir 2000/53/CE [ó Pharlaimint na hEorpa agus ón gComhairle an 18 Meán Fómhair 2000 maidir le feithiclí a bhfuil a ré caite (IO 2000 L 269, lch. 34)], i dTreoir 2006/66/CE [ó Pharlaimint na hEorpa agus ón gComhairle an 6 Meán Fómhair 2006 maidir le ceallraí agus taisc-cheallraí agus ceallraí dramhaíola agus taisc-cheallraí dramhaíola, agus lena leasaítear Treoir 91/157/CEE (IO 2006 L 266, lch. 1)], agus i dTreoir 2012/19/AE ó Pharlaimint na hEorpa agus ón gComhairle[, an 4 Iúil 2012 maidir le dramhthrealamh leictreach agus leictreonach (DTLL) (IO 2012 L 197, lch. 38,] agus spriocanna cainníochtúla eile agus/nó spriocanna cáilíochta a leagan síos a mheastar iad a bheith ábhartha don scéim freagrachta leathnaithe táirgeora;
(c)
a áirithiú go mbeidh córas tuairiscithe i bhfeidhm chun sonraí a bhailiú maidir leis na táirgí arna gcur ar mhargadh an Bhallstáit ag na táirgeoirí táirgí atá faoi réir freagracht leathnaithe táirgeora agus sonraí maidir le bailiú agus cóireáil dramhaíola a eascraíonn as na táirgí sin, ina sonraítear, i gcás inarb iomchuí, na sreabha ábhar dramhaíola, mar aon leis na sonraí eile atá ábhartha chun críocha phointe (b);
(d)
cóir chomhionann a áirithiú do tháirgeoirí táirgí gan beann ar a dtionscnamh nó a méid, gan ualach díréireach rialála a chur ar tháirgeoirí cainníochtaí beaga táirgí, lena n‑áirítear fiontair bheaga agus mheánmhéide.
2.   Déanfaidh na Ballstáit na bearta is gá chun a áirithiú go ndéanfar na sealbhóirí dramhaíola a bhfuil na scéimeanna freagrachta leathnaithe táirgeora, a bhunaítear i gcomhréir le hAirteagal 8(1), dírithe orthu a chur ar an eolas, faoi bhearta chun dramhaíl a chosc, ionaid le haghaidh athúsáide agus le haghaidh ullmhú d’athúsáid, córais bailithe agus aisghabhála agus faoin gcosc ar chaitheamh bruscair. Déanfaidh na Ballstáit bearta freisin chun dreasachtaí a chruthú do na sealbhóirí dramhaíola chun a bhfreagracht a ghlacadh chucu féin i dtaca lena ndramhaíl a chur sna córais bailithe ar leithligh a bheidh i bhfeidhm, i gcás inarb ábhartha, go háirithe trí dhreasachtaí nó rialacháin eacnamaíochta, más iomchuí.
3.   Déanfaidh na Ballstáit na bearta is gá chun a áirithiú maidir le haon táirgeoir táirgí nó eagraíocht a dhéanfaidh oibleagáidí freagrachta leathnaithe táirgeora a chur chun feidhme thar cheann táirgeoirí táirgí:
(a)
ag a mbeidh cumhdach tíreolaíoch, táirge agus ábhar arna shainiú go soiléir gan na réimsí sin a theorannú chuig na réimsí ina bhfuil an brabús is mó le baint as bailiú agus bainistiú dramhaíola;
(b)
a dhéanfaidh infhaighteacht iomchuí maidir le córais bailithe dramhaíola a sholáthar taobh istigh de na réimsí dá dtagraítear i bpointe (a);
(c)
ag a bhfuil na hacmhainní airgeadais nó na hacmhainní airgeadais agus oibríochtúla is gá acu chun a n‑oibleagáidí i leith freagracht leathnaithe táirgeora a chomhlíonadh;
(d)
a chuireann i bhfeidhm sásra leormhaith féin‑rialaithe, arna thacú, i gcás inarb ábhartha, le hiniúchtaí neamhspleácha rialta, chun breithmheas a dhéanamh ar na nithe seo a leanas:
(i)
a bhainistiú nó a bainistiú airgeadais, lena n‑áirítear na ceanglais a leagtar síos i bpointe (a) agus (b) de mhír 4 a bheith á gcomhlíonadh;
(ii)
cáilíocht na sonraí a bhailítear agus a thuairiscítear i gcomhréir le mír 1(c) den Airteagal seo agus ceanglais Rialachán (CE) Uimh. 1013/2006 [ó Pharlaimint na hEorpa agus ón gComhairle an 14 Meitheamh 2006 maidir le loingsithe dramhaíola (IO 2006 L 190, lch. 1)];
(e)
a chuireann faisnéis ar fáil go poiblí faoi bhaint mach spriocanna bainistithe dramhaíola dá dtagraítear i bpointe (b) de mhír 1, agus, i gcás oibleagáidí i leith freagracht leathnaithe táirgeora a chomhlíontar ar bhonn comhchoiteann:
(i)
a úinéireacht nó a húinéireacht agus a bhallraíocht nó a ballraíocht;
(ii)
na ranníocaíochtaí airgeadais arna n‑íoc ag na táirgeoirí in aghaidh an aonaid arna dhíol nó in aghaidh an tona den táirge arna chur ar an margadh; agus
(iii)
an nós imeachta roghnúcháin d’oibreoirí bainistithe dramhaíola.
4.   Déanfaidh na Ballstáit na bearta is gá chun a áirithiú maidir leis na ranníocaíochtaí airgeadais a íocann táirgeoir an tairge chun a oibleagáidí i leith freagracht leathnaithe táirgeora a chomhlíonadh:
(a)
go gcumhdaítear leo na costais seo a leanas do na táirgí a chuirfidh an táirgeoir ar an margadh sa Bhallstát lena mbaineann:
–
costais bailithe ar leithligh dramhaíola agus a hiompar agus a cóireáil ina dhiaidh sin, lena n‑áirítear an chóireáil is gá chun spriocanna bainistithe dramhaíola an Aontais a chomhlíonadh, agus na costais is gá chun spriocanna agus cuspóirí eile dá dtagraítear i bpointe (b) de mhír 1, a chomhlíonadh, agus an t‑ioncam ó athúsáid, ó dhíolacháin amhábhar tánaisteach óna dtáirgí agus ó tháillí taisce nár éilíodh á chur i gcuntas,
–
an costas a bhaineann le faisnéis leormhaith a sholáthar do na sealbhóirí i gcomhréir le mír 2;
–
na costais a bhaineann le bailiú agus tuairisciú i gcomhréir le pointe (c) de mhír 1.
Ní bheidh feidhm ag an bpointe seo maidir le scéimeanna freagrachta leathnaithe táirgeora arna mbunú de bhun Threoir [2000/53], Threoir [2006/66] nó Threoir [2012/19];
(b)
i gcás go gcomhlíontar oibleagáidí i leith freagracht leathnaithe táirgeora ar bhonn comhchoiteann, go modhnaítear iad, más féidir, do tháirgí aonair nó do ghrúpaí táirgí, go háirithe trína marthanacht, a n‑indeisitheacht, a n‑ath-inúsáidteacht agus a n‑athchúrsáilteacht agus substaintí guaiseacha a bheith i láthair á gcur i gcuntas, ar an gcaoi sin cur chuige saolré a bheith á ghlacadh agus a bheith ag teacht leis na ceanglais arna socrú ag dlí ábhartha an Aontais, agus má tá fáil orthu, a bheith bunaithe ar chritéir chomhchuibhithe chun feidhmiú rianúil an mhargaidh inmheánaigh a áirithiú; agus
(c)
nach dtéann siad thar na costais is gá chun seirbhísí bainistithe dramhaíola a sholáthar ar bhealach costéifeachtúil. Bunófar na costais sin ar bhealach trédhearcach idir na gníomhaithe lena mbaineann.
I gcás ina dtabharfar údar cuí leis tríd an ngá bainistiú dramhaíola cuí agus inmharthanacht eacnamaíoch na scéime freagrachta leathnaithe táirgeora a áirithiú, féadfaidh na Ballstáit imeacht ó chomhroinnt na freagrachta airgeadais mar a leagtar amach i bpointe (a), ar choinníoll:
(i)
i gcás scéimeanna freagrachta leathnaithe táirgeora táirgí arna gcur ar bun chun spriocanna agus cuspóirí bainistithe dramhaíola arna mbunú faoi ghníomhartha reachtacha an Aontais a bhaint amach, íocfaidh na tairgeoirí 80 % ar a laghad de na costais is gá;
(ii)
i gcás scéimeanna freagrachta leathnaithe táirgeora arna mbunú ar dháta 4 Iúil 2018 nó tar éis an dáta sin chun spriocanna agus cuspóirí bainistithe dramhaíola arna mbunú i reachtaíocht an Bhallstáit, agus ansin amháin, a bhaint amach, íocfaidh tairgeoirí na dtáirgí 80 % ar a laghad de na costais is gá;
(iii)
i gcás scéimeanna freagrachta leathnaithe táirgeora arna mbunú roimh 4 Iúil 2018 chun spriocanna agus cuspóirí bainistithe dramhaíola arna mbunú i reachtaíocht an Bhallstáit, agus ansin amháin, a bhaint amach, íocfaidh tairgeoirí ar a 50 % ar a laghad de na costais is gá,
agus ar choinníoll go n‑íocfaidh na buntáirgeoirí nó na bundáileoirí na costais fuílligh.
Ní fhéadfar an maolú sin a úsáid chun an sciar de na costais a íocfaidh táirgeoirí na dtáirgí faoi na scéimeanna freagrachta leathnaithe táirgeora arna mbunú roimh 4 Iúil 2018 a ísliú.
5.   Déanfaidh na Ballstáit creat faireacháin agus forfheidhmithe leormhaith a bhunú d’fhonn a áirithiú go gcuirfidh táirgeoirí táirgí agus eagraíochtaí a chuireann oibleagáidí freagrachta leathnaithe táirgeora chun feidhme thar a gceann a n‑oibleagáidí i leith freagracht leathnaithe táirgeora a chur chun feidhme, lena n‑áirítear i gcás ciandíolachán, go n‑úsáidtear na hacmhainní airgeadais go cuí, agus go ndéanann na gníomhaithe go léir a bhfuil baint acu le cur chun feidhme na scéimeanna freagrachta leathnaithe táirgeora sonraí iontaofa a thuairisciú.
Más rud é, i gcríoch Bhallstáit, go ndéanann eagraíochtaí iomadúla oibleagáidí i leith freagracht leathnaithe táirgeora thar ceann táirgeoirí na dtáirgí a chur chun feidhme, ceapfaidh an Ballstát lena mbaineann comhlacht amháin ar a laghad atá neamhspleách ar leasanna príobháideacha nó cuirfidh sé faireachán ar chur chun feidhme na n‑oibleagáidí i leith freagracht leathnaithe táirgeora ar iontaoibh údarás poiblí.
Ceadóidh gach Ballstát do tháirgeoirí táirgí, atá bunaithe i mBallstát eile agus atá i mbun táirgí a chur ar a chríoch, duine dlítheanach nó nádúrtha a cheapadh atá bunaithe ar a chríoch mar ionadaí údaraithe chun na hoibleagáidí táirgeora a bhaineann le scéimeanna freagrachta leathnaithe táirgeora ar a chríoch a chomhlíonadh.
Chun faireachán agus fíorú a dhéanamh ar chomhlíonadh oibleagáidí táirgeoir na dtáirgí maidir le scéimeanna freagrachta leathnaithe táirgeora, féadfaidh na Ballstáit ceanglais a leagan síos, amhail ceanglais chláraithe, faisnéise agus tuairiscithe, a mbeidh ar an duine dlítheanach nó nádúrtha a cheapfar mar ionadaí údaraithe ar a gcríoch a chomhlíonadh.
6.   Déanfaidh na Ballstáit idirphlé rialta a áirithiú idir na geallsealbhóirí ábhartha a bhfuil baint acu le cur chun feidhme scéimeanna freagrachta leathnaithe táirgeora, lena n‑áirítear táirgeoirí agus dáileoirí, oibreoirí dramhaíola príobháideacha nó poiblí, údaráis áitiúla, eagraíochtaí na sochaí sibhialta agus, i gcás inarb infheidhme, gníomhaithe an gheilleagair shóisialta, gréasáin athúsáide agus deisithe agus oibreoirí maidir le hullmhú d’athúsáid.
7.   Déanfaidh na Ballstáit bearta chun a áirithiú go ndéanfaidh na scéimeanna freagrachta leathnaithe táirgeora a bunaíodh roimh an 4 Iúil 2018 an tAirteagal seo a chomhlíonadh faoin 5 Eanáir 2023.
8.   Beidh soláthar faisnéise don phobal faoin Airteagal seo gan dochar do chaomhnú rúndacht aon fhaisnéise íogaire tráchtála i gcomhréir le dlí ábhartha an Aontais agus leis an dlí náisiúnta.’[Aistriúchán neamhoifigiúil]
6.
Treoir 2018/851
21
Foráiltear le haithrisí 14, 21, 22 agus 26 de Threoir 2018/851 mar a leanas:
‘(14)
Ba cheart sainmhíniú ar an scéim freagrachta leathnaithe táirgeora a thabhairt isteach chun a shoiléiriú go gciallaíonn sé sraith beart a dhéanfaidh na Ballstáit a cheanglódh ar tháirgeoirí táirgí freagracht airgeadais nó freagracht airgeadais agus eagraíochtúil a ghlacadh as bainistiú a dhéanamh ar chéim ‘dhramhaíola’ saolré táirge lena n‑áirítear oibríochtaí don bhailiú ar leithligh, don tsórtáil agus don chóireáil. Féadfar freagracht eagraíochtúil a áireamh freisin leis an oibleagáid sin chomh maith le freagracht as rannchuidiú le cosc dramhaíola agus le hin‑athúsáideacht agus le hin‑athchúrsáilteacht táirgí. Féadfaidh táirgeoirí táirgí oibleagáidí na scéime freagrachta leathnaithe táirgeora a chomhlíonadh ar bhonn aonair nó go comhpháirteach.
[...]
(21)
Is cuid fhíor-riachtanach de bhainistiú dramhaíola éifeachtúil iad scéimeanna freagrachta leathnaithe táirgeora. Bíonn difear suntasach ann, áfach, idir a n‑éifeachtúlacht agus a bhfeidhmíocht idir na Ballstáit. Is gá, dá bhrí sin, ceanglais oibriúcháin íosta a leagan síos do na scéimeanna freagrachta leathnaithe táirgeora sin, agus a shoiléiriú go mbeidh feidhm ag na ceanglais sin freisin maidir le scéimeanna freagrachta leathnaithe táirgeora arna mbunú de bhun gníomhartha reachtacha eile de chuid an Aontais, [...] chomh maith leis na ceanglais sin a leagtar síos cheana féin sa reachtaíocht sin, mura rud é go sonraítear a mhalairt go sainráite. [...]
(22)
Ba cheart, leis na íoscheanglais ghinearálta sin, go n‑ísleofaí costais agus go ndéanfaí feidhmíocht a spreagadh chomh maith le machaire comhréidh a áirithiú, lena n‑áirítear d’fhiontair bheaga agus mheánmhéide agus fiontair ríomhthráchtála, agus bacainní ar fheidhmiú rianúil an mhargaidh inmheánaigh a sheachaint. Ba cheart dóibh rannchuidiú agus a dtáirgí á ndéanamh acu freisin le costais deiridh ré a chorprú i bpraghsanna táirgí agus dreasachtaí a sholáthar do tháirgeoirí, chun athchúrsáilteacht, ath-inúsáidteacht, cumas deisiúcháin, agus láithreacht aon substaintí guaiseacha a chur i gcuntas níos fearr agus a dtáirgí á ndearadh. Tríd is tríd, ba cheart do na ceanglais sin feabhas a chur ar rialachas agus ar thrédhearcacht na scéimeanna freagrachta leathnaithe táirgeora agus go laghdóidís na coinbhleachtaí leasa a d’fhéadfadh tarlú idir eagraíochtaí a chuireann oibleagáidí freagrachta leathnaithe táirgeora chun feidhme thar ceann táirgeoirí táirgí agus oibreoirí dramhaíola a ndéanann na heagraíochtaí sin conradh leo. Ba cheart feidhm a bheith ag na ceanglais maidir le scéimeanna freagrachta leathnaithe táirgeora nua agus leis na scéimeanna sin atá ann cheana féin. Tá idirthréimhse riachtanach, áfach, do na scéimeanna freagrachta leathnaithe táirgeora atá ann cheana féin chun a struchtúir agus a nósanna imeachta a oiriúnú do na ceanglais nua.
[...]
(26)
Ba cheart do tháirgeoirí táirgí na costais riachtanacha a sheasamh a bhfuil gá leo chun spriocanna bainistithe dramhaíola agus spriocanna agus cuspóirí eile a bhaint amach, lena n‑áirítear cosc ar dhramhaíl, atá sainithe le haghaidh na scéime ábhartha freagrachta leathnaithe táirgeora. Faoi dhianchoinníollacha féadfaidh na buntáirgeoirí dramhaíola nó na dáileoirí na costais sin a roinnt eatarthu i gcás ina bhfuil údar cuí leis chun bainistiú cuí dramhaíola agus inmharthanacht eacnamaíoch na scéime freagrachta leathnaithe táirgeora a áirithiú.’
B. Dlí na Slóivéine
22
Foráiltear le hAirteagal 34 de ZVO-2, dar teideal ‘Freagracht leathnaithe táirgeora’:
‘(1)   Comhlíonfaidh táirgeoir táirgí atá faoi réir freagracht leathnaithe táirgeora [...] gach toirmeasc, ceanglas agus riail iompraíochta eile chun a áirithiú go mbainisteofar dramhaíl a eascraíonn as úsáid na dtáirgí sin [...] ar an mbealach forordaithe.
[...]
(4)   Maidir le táirgeoir atá bunaithe i dtír eile agus a dhíolann táirgí atá faoi réir [freagracht leathnaithe táirgeora] go cianda sa tSlóivéin, go díreach le tomhaltóirí nó le húsáideoirí deiridh eile, ní mór dó ionadaí údaraithe a cheapadh atá freagrach as a oibleagáidí a chomhlíonadh.
[...]
(6)   Maidir le táirgeoir atá bunaithe i mBallstát eile den [Aontas] nó i dtír den Limistéar Eorpach Eacnamaíoch [...] a bhfuil a tháirgí, atá faoi réir [freagracht leathnaithe táirgeora], curtha ar mhargadh na Slóivéine, féadfaidh sé oibleagáidí táirgeora atá bunaithe sa tSlóivéin a ghlacadh air féin trí ionadaí údaraithe a cheapadh a bheidh freagrach as a oibleagáidí a chomhlíonadh sa chríoch sin. Sa chás dá dtagraítear san abairt roimhe seo, glacfaidh an t‑ionadaí údaraithe sin na hoibleagáidí sin air féin.
[...]’
23
Foráiltear le hAirteagal 35 de ZVO-2, dar teideal ‘Oibleagáidí an táirgeora’:
‘(1)   Áiritheoidh an táirgeoir an méid seo a leanas:
1.
bailiú dramhaíola ó tháirgí ar fud chríoch na Slóivéine, cé is moite den bhailiú ó na táirgeoirí dramhaíola bunaidh, i gcás ina ndéantar é sin mar sheirbhís phoiblí chathrach éigeantach chun dramhaíl chathrach a bhailiú;
2.
cóireáil gach dramhaíola ó tháirgí bailithe;
3.
cuspóirí comhshaoil a bhaint amach trí bhainistiú dramhaíola ó tháirgí a áirithiú;
4.
an pobal agus sealbhóirí dramhaíola a chur ar an eolas faoin modheolaíocht agus faoin tábhacht a bhaineann le dramhaíl ó tháirgí a chosc, faoi tháirgí úsáidte a athúsáid agus a thabhairt ar ais faoi fhreagracht leathnaithe táirgeora, faoi dhramhaíl ó tháirgí a bhailiú ar leithligh agus bruscar a chosc, agus faoi bhainistiú éifeachtúil comhshaoil ar dhramhaíl ó tháirgí;
5.
na daoine atá freagrach as cóireáil dramhaíola a chur ar an eolas i ndáil le táirgí atá faoi réir [freagracht leathnaithe táirgeora] agus na modhanna cóireála dramhaíola ó na táirgí sin, i gcás ina bhforordaítear a leithéid; agus
6.
clár a choinneáil de tháirgí atá faoi réir [freagracht leathnaithe táirgeora] agus a chuirtear ar an margadh sa tSlóivéin, clár a choimeád de dhramhaíl a bhailítear agus a phróiseáiltear ó tháirgí, chomh maith le sonraí ó na cláir sin a chur faoi bhráid na hAireachta.
(2)   Comhlíonfaidh an táirgeoir na hoibleagáidí dá dtagraítear i mír 1 den Airteagal seo in éineacht le táirgeoirí eile den chineál céanna táirgí atá faoi réir [freagracht leathnaithe táirgeora], trí pháirt a ghlacadh i gcur chun feidhme comhpháirteach gníomhaíochtaí agus beart chun oibleagáidí a bhaineann le dramhaíl ó na táirgí sin a chomhlíonadh [...]
(3)   D’ainneoin na míre roimhe seo, féadfaidh táirgeoir na hoibleagáidí dá dtagraítear i mír 1 den Airteagal seo a chomhlíonadh ina n‑aonar má chuireann sé táirgí atá faoi [freagracht leathnaithe táirgeora] nach bhfuil beartaithe d’úsáid tí [...] ar an margadh sa tSlóivéin […]
[...]’
24
Foráiltear le hAirteagal 37 de ZVO-2, dar teideal ‘Oibleagáidí a chomhlíonadh go comhpháirteach’:
‘(1)   Ní mór do na táirgeoirí dá dtagraítear in Airteagal 35(1) den Dlí seo nach gcuireann na hoibleagáidí faoi Airteagal 35(3) chun feidhme go haonarach cur chun feidhme comhchoiteann na n‑oibleagáidí sin a áirithiú. Déanfaidh eagraíocht cur chun feidhme comhchoiteann na n‑oibleagáidí maidir le [freagracht leathnaithe táirgeora] i ndáil le dramhaíl ó tháirgí den sórt sin cur chun feidhme comhchoiteann na n‑oibleagáidí maidir le táirgeoirí an chineáil chéanna táirgí atá faoi réir [freagracht leathnaithe táirgeora] a áirithiú [...] Áiritheoidh an eagraíocht sin cur chun feidhme comhchoiteann na n‑oibleagáidí do tháirgeoirí a chruthaíonn í agus do tháirgeoirí a ghlacann páirt inti nuair atá sí bunaithe cheana féin. Cuirtear na táirgeoirí sin ar comhchéim maidir le comhlíonadh na n‑oibleagáidí sin, cibé acu a bhunaigh siad an eagraíocht sin nó a chuaigh siad isteach inti nuair a bhí sí bunaithe cheana féin.
(2)   Áirithíonn eagraíocht aonair cur chun feidhme comhchoiteann na n‑oibleagáidí le haghaidh táirgeoirí den chineál céanna táirgí atá faoi réir [freagracht leathnaithe táirgeora].
(3)   Tabharfaidh na táirgeoirí dá dtagraítear i mír 1 den Airteagal seo conradh i scríbhinn i gcrích leis an eagraíocht sin trína gcuirfidh siad de chúram uirthi a n‑oibleagáidí faoi Airteagal 35(1) den Dlí seo a chomhlíonadh.
[...]’
25
Foráiltear le hAirteagal 38 de ZVO-2, dar teideal ‘Eagraíocht’, mar seo a leanas:
‘(1)   Is ionann eagraíocht agus duine dlítheanach atá bunaithe sa tSlóivéin chun, i gcás táirgeoirí den chineál céanna táirge atá faoi réir freagracht leathnaithe táirgeora agus a gceanglaítear orthu cur chun feidhme comhchoiteann na n‑oibleagáidí lena mbaineann i gcomhréir le mír 1 den Airteagal roimhe seo a áirithiú, na hoibleagáidí sin a chur chun feidhme ar bhonn neamhbhrabúsach, agus ní sháróidh an t‑ioncam ó chur chun feidhme comhchoiteann na n‑oibleagáidí sin faoin Dlí seo na costais iarbhír a bhain leis.
[...]
(3)   Ní fhéadfaidh an eagraíocht sin aon ghníomhaíocht a dhéanamh nach mbaineann leis an gcuspóir dá dtagraítear i mír 1 den Airteagal seo.
(4)   Beidh an eagraíocht sin bunaithe ag táirgeoirí táirgí áirithe den chineál céanna faoi réir [freagracht leathnaithe táirgeora] a chuireann 51 % ar a laghad de chainníocht iomlán na dtáirgí sin ar an margadh, gan leas gach táirgeora san eagraíocht sin a bheith níos mó ná 25 %, agus beidh an eagraíocht sin faoi úinéireacht na dtáirgeoirí sin freisin. Leagfaidh an Rialtas síos na rialacha fianaiseacha chun comhlíonadh an choinníll dá dtagraítear san abairt roimhe seo a chruthú sna forálacha dá dtagraítear in Airteagal 34(8) den Dlí seo.
(5)   Ní féidir leis an eagraíocht chéanna ná leis an táirgeoir a bhfuil leas aige inti a bheith ina ndaoine a bhailíonn nó a chóireálann dramhaíl ó tháirgí atá faoi réir chur chun feidhme comhchoiteann na n‑oibleagáidí sa chomhthéacs sin, ach amháin i gcás ina bhforáiltear leis na forálacha dá dtagraítear in Airteagal 34(8) den Dlí seo nach mór a mheas gur táirgeoir é an duine a ullmhaíonn dramhaíl ó tháirgí a chumhdaítear le freagracht leathnaithe táirgeora as athúsáid agus a chuireann ar an margadh den dara huair í, nó duine a athchúrsálann an dramhaíl sin isteach i substaint nó i réad aisghafa ar táirge é a chumhdaítear le freagracht leathnaithe táirgeora, ach nach ionann a úsáid agus an táirge bunaidh.
(6)   Ní dhéanfaidh an eagraíocht lena mbaineann agus an táirgeoir a bhfuil leas aige inti an méid seo a leanas:
1.
naisc chaipitil dhíreacha nó indíreacha a bheith acu le duine a dhéanann dramhaíl ó tháirgí atá faoi réir comhfheidhmíochta a bhailiú nó a chóireáil laistigh den eagraíocht sin nó cearta bainistithe nó rialaithe a bheith acu ann;
2.
naisc chaipitil nó theaghlaigh a bheith acu le duine a shealbhaíonn nó a rialaíonn cearta vótála sa chomhlacht bainistíochta nó rialaithe nó a dhéanann ionadaíocht ar na daoine dá dtagraítear sa fhleasc roimhe seo.
(7)   Is ionann gaol teaghlaigh, de réir bhrí phointe 2 de mhír 6 den Airteagal seo, agus gaol fola le hoidhreacht nó trí ghaol comhthaobhach suas go dtí an ceathrú céim agus an chéim sin san áireamh, nó gaolta a eascraíonn as cineálacha páirtnéireachta atá aitheanta go dlíthiúil agus as pósadh go dtí an dara céim agus an chéim sin san áireamh, fiú más rud é gur scaoileadh an pháirtnéireacht nó an pósadh nó más caomhnóir nó caidreamh coimeádaíochta é an scairshealbhóir vis-à-vis duine a shealbhaíonn nó a rialaíonn na cearta vótála sa chomhlacht bainistíochta nó maoirseachta nó a dhéanann ionadaíocht thar ceann an duine dá dtagraítear i bpointe 1 de mhír 6.
(8)   Ciallóidh rialú na gceart vótála dá dtagraítear i bpointe 2 de mhír 6 den Airteagal seo cearta, conarthaí nó modhanna eile, ina n‑aonar nó i dteannta a chéile, agus ag féachaint do na himthosca fíorasacha nó dlíthiúla ábhartha, a chumasaíonn do shealbhóir leasa tionchar cinntitheach a fheidhmiú ar dhuine a shealbhaíonn nó a rialaíonn cearta vótála sa chomhlacht bainistíochta nó maoirseachta nó a dhéanann ionadaíocht thar ceann an duine dá dtagraítear i bpointe 1 de mhír 6.
(9)   Beidh feidhm ag na srianta dá dtagraítear i míreanna 5 agus 6 den Airteagal seo freisin maidir le comhalta de chomhlacht bainistíochta na heagraíochta lena mbaineann, maidir lena comhlacht maoirseachta nó lena hionadaí.
(10)   Ní mór d’eagraíocht comhlacht maoirseachta a bheith aici le haghaidh na scéime [freagracht leathnaithe táirgeora], a bheidh comhdhéanta de thriúr ionadaithe táirgeoirí, a bhfuil leas acu inti agus triúr ionadaithe táirgeoirí a théann isteach san eagraíocht atá bunaithe cheana féin agus ionadaí amháin ón Aireacht atá freagrach as an gcomhshaol. Cuirfear ar comhchéim ionadaithe táirgeoirí a chuireann eagraíocht ar bun agus ionadaithe táirgeoirí a théann isteach in eagraíocht atá bunaithe cheana féin agus beidh na cearta cinnteoireachta céanna acu. Is é an Rialtas a chinnfidh an nós imeachta chun ionadaithe aonair na dtáirgeoirí dá dtagraítear san abairt roimhe seo a cheapadh don chomhlacht dá dtagraítear sa mhír seo agus fad a dtéarma oifige don scéim [freagracht leathnaithe táirgeora] sna forálacha dá dtagraítear in Airteagal 38(8) den Dlí seo.
(11)   Maidir leis an gcomhlacht dá dtagraítear sa mhír roimhe seo:
1.
cuirfear ar an eolas é go rialta maidir le cur chun feidhme comhchoiteann na n‑oibleagáidí ag an eagraíocht lena mbaineann,
2.
deimhneoidh sé méid na ranníocaíochta airgeadais atá le híoc ag an táirgeoir in aghaidh an aonaid díolacháin nó in aghaidh an tona de tháirge faoi [freagracht leathnaithe táirgeora] a chuirtear ar an margadh sa tSlóivéin,
3.
deimhneoidh sé na cuspóirí comhshaoil atá beartaithe agus bainte amach ag an eagraíocht sin i mbainistiú dramhaíola ó tháirgí,
4.
glacfaidh sé gníomh ginearálta lena leagtar síos na caighdeáin maidir le bainistiú dramhaíola ó tháirgí a thagann faoi raon feidhme [freagracht leathnaithe táirgeora] nach mór do dhaoine a bhailíonn nó a chóireálann dramhaíl ó na táirgí sin thar ceann na heagraíochta sin a chomhlíonadh, de bhreis ar na ceanglais a leagtar síos sna forálacha dá dtagraítear in Airteagal 24(6) den Dlí seo agus sna forálacha dá dtagraítear in Airteagal 34(8) de,
5.
breathnóidh sé ar an doiciméadacht dá dtagraítear i bpointe 4 d’Airteagal 37(6) den Dlí seo nó eagróidh sé a leithéid agus, i gcomhréir le hAirteagal 40(11) de, déanfaidh sé scrúdú ar láithreáin bailithe nó cóireála dramhaíola de dhaoine a bhailíonn nó a chóireálann, thar ceann na heagraíochta céanna, dramhaíl ó tháirgí a chumhdaítear le [freagracht leathnaithe táirgeora], agus déanfaidh sé measúnú ar a dtorthaí i gcomhréir leis na critéir a leagtar síos sna forálacha dá dtagraítear in Airteagal 38(8) den Dlí seo, agus
6.
deimhneoidh sé ábhar an chuiridh chun tairisceana dá dtagraítear in Airteagal 40(6) den Dlí seo agus, ar bhonn na gcritéar arna leagan síos ag an Rialtas sna forálacha dá dtagraítear in Airteagal 34(8) den Dlí seo agus torthaí na seiceála ar dhoiciméid agus na scrúdaithe ar láithreáin bhailithe nó cóireála dramhaíola dá dtagraítear sa mhír roimhe seo, cinnfidh sé, ar bhealach neamh-idirdhealaitheach, na daoine a dhéanfaidh, maidir leis an eagraíocht lena mbaineann, faoi Airteagal 37(1) den Dlí seo, dramhaíl ó tháirgí a bhailiú agus a ullmhú d’fhonn í a aisghabháil nó a dhiúscairt go críochnaitheach sa bhliain féilire atá le teacht.
[...]’
26
Foráiltear le hAirteagal 39 de ZVO-2, dar teideal ‘Oibleagáidí na heagraíochta’:
‘(1)   Áiritheoidh an eagraíocht cur chun feidhme comhchoiteann na n‑oibleagáidí i gcomhréir le hAirteagal 35(1) agus (2) den Dlí seo ar bhealach costéifeachtach. Áiritheoidh an eagraíocht cur chun feidhme na n‑oibleagáidí dá dtagraítear san abairt roimhe seo maidir le bainistiú na dramhaíola go léir ó tháirgí a ghintear ar fud chríoch Phoblacht na Slóivéine thar thréimhse áirithe ama. Áiritheoidh an eagraíocht go ndéanfar dramhaíl ó tháirgí a bhailiú agus a chóireáil ar bhealach a sheachnóidh plódú i rith na bliana.
[...]
(3)   Beidh plean cur chun feidhme comhchoiteann na n‑oibleagáidí ag an eagraíocht [...] ina leagfar amach na gníomhaíochtaí agus na bearta chun na hoibleagáidí dá dtagraítear i mír 1 den Airteagal seo a chur chun feidhme.
[...]’
27
Foráiltear le hAirteagal 41 de ZVO-2, dar teideal ‘Údarú chun oibleagáidí a chomhlíonadh go comhpháirteach’:
‘(1)   Ní mór don eagraíocht lena mbaineann a bheith údaraithe chun cur chun feidhme comhchoiteann oibleagáidí a chur i gcrích.
[...]
(5)   Eiseofar an t‑údarú i ndáil le cur chun feidhme comhchoiteann oibleagáidí ar feadh tréimhse éiginnte ó dháta a theachta i bhfeidhm. [...]
[...]’
28
Foráiltear le hAirteagal 275 de ZVO-2, dar teideal ‘Cur chun feidhme na n‑oibleagáidí maidir le [freagracht leathnaithe táirgeora] ag na táirgeoirí reatha [lena mbaineann] a oiriúnú’:
‘(1)   Cruthóidh táirgeoirí reatha táirgí atá faoi réir [freagracht leathnaithe táirgeora] tráth theacht i bhfeidhm an Dlí seo agus a gceanglaítear orthu a n‑oibleagáidí ina leith sin a chomhlíonadh faoin gcóras cur chun feidhme comhchoiteann na n‑oibleagáidí dá dtagraítear in Airteagal 37 den Dlí seo eagraíocht faoi Airteagal 38 den Dlí sin, agus cuirfidh an eagraíocht sin iarratas iomlán ar údarú isteach chun na hoibleagáidí dá dtagraítear in Airteagal 41 den Dlí sin a chur chun feidhme go comhpháirteach faoin 31 Iúil 2022 ar a dhéanaí. Beidh sé de cheangal ar tháirgeoirí táirgí atá faoi réir [freagracht leathnaithe táirgeora] tráth theacht i bhfeidhm an Dlí seo agus nach bunaitheoirí eagraíochta iad faoi Airteagal 38 de, conradh a thabhairt i gcrích, faoin 31 Nollaig 2022 ar a dhéanaí, le heagraíocht a fhaigheann údarú chun oibleagáidí faoi Airteagal 41 den Dlí seo a chur chun feidhme ar bhonn comhchoiteann.
[...]
(3)   Dlífear na pionóis seo a leanas a ghearradh ar tháirgeoir táirgí atá ann cheana atá faoi réir [freagracht leathnaithe táirgeora] tráth theacht i bhfeidhm an Dlí seo agus nach gcomhlíonann forálacha na míreanna roimhe seo den Airteagal seo:
1.
i gcás duine dlítheanach, fíneáil idir EUR 75000 agus EUR 250000;
2.
i gcás trádálaí aonair nó duine nádúrtha a dhéanann gníomhaíocht ar a chuntas féin, fíneáil idir EUR 45000 agus EUR 135000.
[...]
(5)   I gcás ina dtugann eagraíocht, de bhun Airteagal 38(1) den Dlí seo, fógra i scríbhinn don Aireacht go bhfuil sí ag cur tús, ar bhonn an údaraithe chríochnaithigh dá dtagraítear in Airteagal 41(3) den Dlí seo, le cur chun feidhme comhchoiteann na n‑oibleagáidí maidir le bainistiú dramhaíola ó phacáistíocht faoin Dlí seo, déanfaidh an Aireacht cinneadh dearbhaitheach maidir le dul in éag an údaraithe chun oibleagáidí bainistíochta dramhaíola ó phacáistíocht a chur chun feidhme ar bhonn comhchoiteann, lena gcuirfí deireadh le bailíocht na gceadanna comhshaoil i ndáil leis na hoibleagáidí a bhaineann le bainistiú dramhaíola ó phacáistíocht arna heisiúint ar bhonn Uredba o ravnanju z embalažo in odpadno embalažo (Rialachán maidir le pacáistíocht agus dramhaíl ó phacáistíocht a bhainistiú) an 27 Iúil 2006 (liosta Uradni RS, Uimh. 84/06) nó ar bhonn Uredba o embalaži in odpadni embalaži (Rialachán maidir le pacáistíocht agus dramhaíl ó phacáistíocht) an 8 Aibreán 2021 (liosta Uradni RS, Uimh. 54/21).
(6)   Maidir leis na cinntí lena bhformheastar pleananna comhpháirteacha arna nglacadh ar bhonn na rialachán seo a leanas: Uredba o odpadni električni in elektronski opremi (Rialachán maidir le dramhaíl ó threalamh leictreach agus leictreonach) an 23 Iúil 2015 (liosta Uradni RS, Uimh. 55/15), Uredba o ravnanju z baterijami in akumulatorji ter odpadnimi baterijami in akumulatorji (Rialachán maidir le bainistiú ceallraí agus taisc-cheallraí agus ceallraí dramhaíola agus taisc-cheallraí dramhaíola), an 14 Eanáir 2010 (liosta Uradni, Uimh. 3/10), Uredba o odpadnih nagrobnih svečah (Rialachán maidir le dramhaíl ó choinnle le haghaidh reiligí), an 18 Aibreán 2019 (liosta Uradni RS, Uimh. 25/19), Uredba o ravnanju z odpadnimi zdravili (Rialachán maidir le bainistiú táirgí íocshláinte), an 30 Deireadh Fómhair 2008 (liosta Uradni RS, uimh. 105/08), Uredba o ravnanju z odpadnimi fitofarmacevtskimi sredstvi, ki vsebujejo nevarne snovi (Rialachán maidir le bainistiú dramhaíola ó tháirgí cosanta plandaí ina bhfuil substaintí contúirteacha), an 9 Samhain 2006 (liosta Uradni RS, Uimh. 119/06), Uredba o izrabljenih vozilih (Rialachán maidir le feithiclí a bhfuil a ré caite), an 28 Aibreán 2011 (Uradni list RS, Uimh. 32/11) agus Uredba o ravnanju z izrabljenimi gumami (Rialachán maidir le boinn chaite a bhainistiú) an 30 Iúil 2009 (Uradni list RS, Uimh. 63/09), ní bheidh feidhm acu a thuilleadh ar bhonn cinntí dearbhaitheacha lena bhfoirceanntar bailíocht pleananna comhpháirteacha arna nglacadh ag an Aireacht i gcás ina dtugann an eagraíocht dá dtagraítear in Airteagal 38(1) den Dlí seo fógra i scríbhinn don Aireacht, ar bhonn an údaraithe chríochnaithigh dá dtagraítear in Airteagal 41(3) den Dlí seo, go bhfuil tús curtha aici le cur chun feidhme comhchoiteann na n‑oibleagáidí chun na táirgí sin a bhainistiú faoin Dlí seo.
(7)   Ní bheidh feidhm ag cinntí maidir le formheas pleananna aonair arna nglacadh ar bhonn na Rialachán seo a leanas ón 1 Eanáir 2023: an Rialachán maidir le bainistiú pacáistíochta agus dramhaíola ó phacáistíocht [...], an Rialachán maidir le pacáistíocht agus dramhaíl ó phacáistíocht [...], an Rialachán maidir le dramhaíl ó threalamh leictreach agus leictreonach [...], an Rialachán maidir le bainistiú ceallraí agus taisc-cheallraí agus ceallraí dramhaíola agus taisc-cheallraí dramhaíola [...], an Rialachán maidir le dramhaíl ó choinnle le haghaidh reiligí [...], an Rialachán maidir le bainistiú táirgí íocshláinte [...], an Rialachán maidir le bainistiú dramhaíola ó tháirgí cosanta plandaí ina bhfuil substaintí contúirteacha [...], an Rialachán maidir le feithiclí a bhfuil a ré caite [...] agus an Rialachán maidir le boinn chaite a bhainistiú [...], agus déanfaidh an Aireacht cinneadh dearbhaitheach i ndáil leis sin faoin 5 Eanáir 2023 ar a dhéanaí.
(8)   Sna cásanna dá dtagraítear i míreanna 5 agus 6 den Airteagal seo, maidir le conarthaí a tugadh i gcrích chun oibleagáidí táirgeoirí táirgí a chur chun feidhme maidir le bainistiú dramhaíola ó tháirgí, ar deonaíodh údarú chun oibleagáidí a chur chun feidhme do chuideachta ina leith ar bhonn phointe 2 d’Airteagal 20(10) de Zakon o varstvu okolja (Dlí maidir le cosaint an chomhshaoil) (liosta Uradni RS, Uimh. 39/06, ‘ZVO-1’), ní bheidh éifeacht acu ó dháta glactha an chinnidh dhearbhaithe.
(9)   Sna cásanna dá dtagraítear i míreanna 5 go 7 den Airteagal seo, maidir le conarthaí a tugadh i gcrích idir cuideachta atá údaraithe chun oibleagáidí a chomhlíonadh ar bhonn phointe 2 d’Airteagal 20(10) de ZVO-1 nó táirgeoir a chomhlíon oibleagáidí ina n‑aonar ar bhonn phointe 1 d’Airteagal 20(10) de ZVO-1, agus eintitis a dhéanann dramhaíl ó tháirgí a chóireáil ar bhonn na gconarthaí sin, ní bheidh éifeacht acu ón dáta a ghlacfar an cinneadh dearbhaitheach.’
II. Na príomhimeachtaí agus na ceisteanna a tharchuirtear le haghaidh réamhrialú
29
An 29 Márta 2022, rinne reachtas na Slóivéine athchóiriú reachtach trí ZVO-2 a ghlacadh, a tháinig in ionad ZVO-1 agus roinnt rialacha earnála is infheidhme maidir le haicmí áirithe táirgí agus a thug isteach an scéim freagrachta leathnaithe táirgeora atá i gceist sna príomhimeachtaí, le héifeacht ón 13 Aibreán 2022.
30
Mar is léir ó na doiciméid atá os comhair na Cúirte, rinne ZVO-1 foráil maidir le scéim faoina bhféadfadh táirgeoir, a bhí faoi réir oibleagáidí i leith freagracht leathnaithe táirgeora, na hoibleagáidí sin a chomhlíonadh ina n‑aonar nó go comhpháirteach trí chomhlachas táirgeoirí nó trí chuideachta tráchtála arna húdarú chun na críche sin (‘oibreoir ZVO-1’). Leagadh amach na socruithe chun an scéim sin a chur chun feidhme i rialacháin earnála le haghaidh na n‑aicmí táirgí éagsúla faoin bhfreagracht leathnaithe sin agus d’fhéadfadh siad brath freisin ar shamhail ghnó gach oibreora ZVO-1.
31
A mhéid a bhaineann le pacáistiú táirgí le haghaidh úsáid tí agus coinnle le haghaidh reiligí, sainaithníodh easnaimh shuntasacha maidir le cur chun feidhme na scéime sin. Dá bhrí sin, rinne reachtas na Slóivéine idirghabháil den chéad uair in 2018 chun a áirithiú go ndéanfaí dramhaíl ó phacáistíocht agus coinnle le haghaidh reiligí bailithe a thabhairt ar ais agus a chóireáil. Sular glacadh ZVO-2, rinne sé idirghabháil den dara huair tríd an scéim chéanna a leasú, le héifeacht ón 1 Eanáir 2021, go háirithe trí dheireadh a chur leis an eisiamh óna cur i bhfeidhm do tháirgeoirí a chuireann níos lú ná 15 thona pacáistithe ar an margadh in aghaidh na bliana.
32
Agus í ag éisteacht le dhá chaingean arna dtionscnamh, faoi seach, ag INTERZERO Trajnostne rešitve za svet brez odpadkov d.o.o. agus ag cuideachtaí agus daoine nádúrtha eile (‘Interzero agus páirtithe eile’), ar thaobh amháin, agus ag Surovina, družba za predelavo odpadkov d.o.o. agus ag cuideachtaí eile, ar an taobh eile, thionscain Ustavno sodišče (an Chúirt Bhunreachtúil, an tSlóivéin), arb í an chúirt a rinne an tarchur í, imeachtaí athbhreithnithe bunreachtúla maidir leis an scéim freagrachta leathnaithe táirgeora atá i gceist sna príomhimeachtaí. Is cuideachtaí tráchtála atá bunaithe sa tSlóivéin iad na cuideachtaí arb iad na hiarratasóirí sna príomhimeachtaí iad. Is táirgeoirí táirgí iad atá faoi réir na scéime freagrachta leathnaithe táirgeora atá i gceist sna príomhimeachtaí, oibreoirí ZVO-1 agus/nó oibreoirí a dhéanann an ghníomhaíocht bainistithe dramhaíola.
33
Le horduithe an 19 Bealtaine agus an 14 Nollaig 2022, chuir an chúirt a rinne an tarchur cur i bhfeidhm forálacha áirithe de ZVO-2 atá faoi chonspóid ag na hiarratasóirí sna príomhimeachtaí ar fionraí, agus mar thoradh air sin leanfaidh forálacha ZVO-1 agus na reachtaíochta earnála ábhartha dá dtagraítear i mír 30 den bhreithiúnas seo d’fheidhm a bheith acu go dtí go ndéanfar an cinneadh críochnaitheach sna príomhimeachtaí.
34
Cuireann an chúirt a rinne an tarchur in iúl go bhfuil athrú bunúsach déanta ag ZVO-2 ar na socruithe maidir le cur chun feidhme na n‑oibleagáidí um fhreagracht leathnaithe táirgeora a leagtar síos go dtí seo le ZVO-1 agus tá amhras uirthi an bhfuil roinnt bearta reachtacha a glacadh dá réir sin i gcomhréir le dlí an Aontais.
35
Ar an gcéad dul síos, tugann an chúirt a rinne an tarchur faoi deara nach féidir le hoibreoir eacnamaíoch amháin nó níos mó a théann san iomaíocht ar an margadh céanna an ghníomhaíocht a bhaineann le hoibleagáidí freagrachta leathnaithe táirgeora a chur chun feidhme go comhpháirteach le haghaidh gach aicme táirgí a chur i gcrích a thuilleadh, ós rud é nach mór do tháirgeoirí a chuireann 51 % ar a laghad de chainníocht iomlán an táirge lena mbaineann eagraíocht aonair a bhunú le haghaidh gach ceann de na haicmí táirgí sin (‘an eagraíocht aonair’). Ina theannta sin, ní mór an ghníomhaíocht sin a dhéanamh ar bhonn neamhbhrabúsach agus, dá bhrí sin, cailleann sí a cineál mar ghníomhaíocht margaidh rialáilte.
36
Cuireann an chúirt sin in iúl, ar an gcéad dul síos, go bhfuil gá le léiriú ar Airteagal 106 CFAE ionas go mbeidh sí in ann rialú a dhéanamh ar argóint na n‑iarratasóirí sna príomhimeachtaí go bhfuil deonú cirt eisiach d’eagraíocht aonair chun an ghníomhaíocht sin a chur i gcrích contrártha leis an Airteagal sin, arna léamh i gcomhar le hAirteagal 102 CFAE.
37
Ar an dara dul síos, fiafraíonn an chúirt sin an bhfuil staid mhonaplachta den sórt sin i gcomhréir le hAirteagail 8 agus 8a de Threoir 2008/98, Treoir 2006/123, Airteagail 49, 56 agus 106 CFAE, agus Airteagail 16 agus 17 den Chairt. Maidir leis an údar atá le srian i bhfianaise Airteagail 49 agus 56 CFAE agus Airteagal 15(3) de Threoir 2006/123, iarrann an chúirt chéanna, inter alia, an féidir leis an scéim freagrachta leathnaithe táirgeora atá i gceist sna príomhimeachtaí a áirithiú ar bhealach comhsheasmhach go mbainfear amach na cuspóirí maidir leis an gcomhshaol agus sláinte an duine a chosaint, mar a leagtar síos i dTreoracha 2008/98 agus 2018/851, agus an bhfuil an córas sin teoranta don mhéid atá fíor-riachtanach.
38
Ar an dara dul síos, tugann an chúirt a rinne an tarchur faoi deara go bhforáiltear leis an scéim freagrachta leathnaithe táirgeora atá i gceist sna príomhimeachtaí do dhul in éag ex lege na gconarthaí arna dtabhairt i gcrích idir oibreoirí ZVO-1, ar thaobh amháin, agus táirgeoirí táirgí atá faoi réir scéim freagrachta leathnaithe agus soláthraithe seirbhísí bainistithe dramhaíola, ar an taobh eile. Ní bheadh an dul in éag sin faoi réir aon teorainn ama shonrach, ós rud é nach dtarlódh sé go dtí go mbeadh tús curtha ag an eagraíocht aonair lena gníomhaíocht agus go mbeadh cinneadh dearbhaitheach chuige sin glactha ag an Aireacht atá freagrach as an gcomhshaol. Ina theannta sin, ní fhoráiltear d’aon bheart cúitimh do na hoibreoirí ZVO-1 lena mbaineann.
39
Agus í den tuairim go dtugtar le tuiscint le heisiamh soláthraithe reatha go bhfuil srian ar an tsaoirse chun gnó a sheoladh, mar a leagtar amach in Airteagal 16 den Chairt agus in Airteagail 49 agus 56 CFAE, cuireann an chúirt sin amhras in iúl maidir le comhoiriúnacht na socruithe idirthréimhseacha dá bhforáiltear leis an scéim freagrachta leathnaithe táirgeora atá i gceist sna príomhimeachtaí le dlí an Aontais. Go háirithe, tá gá le léiriú ar phrionsabail na deimhneachta dlíthiúla agus an ionchais dhlisteanaigh a mhéid a áitíonn na hiarratasóirí sna príomhimeachtaí go ndearna an leasú a rinneadh leis an gcóras sin dochar ‘ar bhealach treallach agus gan choinne’ dá n‑ionchas dlisteanach go bhféadfaidís a n‑oibleagáidí a chur chun feidhme go comhpháirteach i ndáil leis sin. Fiafraíonn an chúirt sin freisin an bhfuil an riail nach mór don eagraíocht aonair a bunaíodh le haghaidh gach ceann de na haicmí táirgí na brabúis a úsáid chun an ghníomhaíocht a dhéanamh agus chun na bearta a dhéanamh chun oibleagáidí um fhreagracht leathnaithe táirgeora a chur chun feidhme ar bhonn comhchoiteann i gcomhréir leis an gceart chun maoine a ráthaítear in Airteagal 17 den Chairt.
40
I ndáil leis sin, measann an chúirt a rinne an tarchur gur fíor gur ghá na scéimeanna freagrachta leathnaithe táirgeora atá ann cheana a oiriúnú do cheanglais Threoir 2018/851 roimh an 5 Eanáir 2023. Mar sin féin, ós rud é go raibh leasuithe déanta cheana féin ag reachtas na Slóivéine sa réimse sin ón 1 Eanáir 2021, ní fhéadfadh na páirtithe lena mbaineann a bheith ag súil le leasuithe eile, a bhí, thairis sin, chomh tábhachtach freisin leis na leasuithe a rinneadh leis an scéim freagrachta leathnaithe táirgeora atá i gceist sna príomhimeachtaí.
41
Ar an tríú dul síos, cuireann an chúirt a rinne an tarchur in iúl go bhforchuirtear leis an scéim freagrachta leathnaithe táirgeora atá i gceist sna príomhimeachtaí roinnt srianta ar naisc chaipitil, naisc theaghlaigh agus gníomhaíochtaí údaraithe maidir leis na gníomhaithe éagsúla a bhfuil baint acu le cur chun feidhme comhchoiteann na n‑oibleagáidí maidir le freagracht leathnaithe táirgeora. Go háirithe, ní fhéadfaidh ach táirgeoirí an eagraíocht aonair a bhunú agus ní fhéadfaidh ach táirgeoirí a bhfuil eagraíocht den sórt sin bunaithe acu leas a bheith acu inti. Ina theannta sin, ní féidir le táirgeoirí a bhfuil leas acu san eagraíocht sin an ghníomhaíocht maidir leis an dramhaíl lena mbaineann a bhailiú agus a chóireáil a dhéanamh, agus ní féidir leas den sórt sin a bheith ag táirgeoirí a bhfuil oibleagáidí maidir le freagracht leathnaithe táirgeora orthu agus a dhéanann gníomhaíocht bailithe agus cóireála dramhaíola ag an am céanna.
42
I ndáil leis sin, fiafraíonn an chúirt sin an bhfuil ceanglais den sórt sin, a d’fhéadfaí a thuiscint mar cheanglais lena bhféachtar le cosaint a thabhairt ar an riosca go bhféadfadh tionchar a bheith ag neamhtháirgeoirí ar bhainistiú na heagraíochta aonair agus chun coinbhleachtaí leasa a laghdú idir an eagraíocht sin agus na hoibreoirí a dhéanann gníomhaíocht bainistithe dramhaíola faoi seach, d’fhonn an comhshaol agus an iomaíocht a chosaint, i gcomhréir le hAirteagal 15 de Threoir 2006/123, le hAirteagail 49 agus 56 CFAE agus le hAirteagal 16 den Chairt.
43
Ar an gceathrú dul síos, míníonn an chúirt a rinne an tarchur go bhfuil sé d’oibleagáid ar na táirgeoirí a chumhdaítear leis an scéim freagrachta leathnaithe táirgeora atá i gceist sna príomhimeachtaí, faoi phian fíneála, conradh a dhéanamh leis an eagraíocht aonair chun críocha chur chun feidhme comhchoiteann a n‑oibleagáidí i ndáil leis sin. Dá bhrí sin, fiafraíonn sí an bhfuil srian den sórt sin ar shaoirse conartha agus ar an tsaoirse chun gnó a sheoladh i gcomhréir le hAirteagal 16 den Chairt agus le hAirteagail 49 agus 56 CFAE, go háirithe ós rud é go n‑áitíonn na hiarratasóirí sna príomhimeachtaí go gcuireann oibleagáid den sórt sin táirgeoirí áirithe faoi mhíbhuntáiste i gcomparáid le táirgeoirí a bhfuil leas acu cheana féin san eagraíocht aonair.
44
Sna himthosca sin, chinn an Ustavno sodišče (an Chúirt Bhunreachtúil) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)
An féidir a mheas gur gnóthas é a bhfuil sé de chúram air oibriú seirbhísí is seirbhisí ar mhaithe leis an leas eacnamaíoch i gcoitinne, de réir bhrí Airteagal 106(2) [CFAE] (i bhfianaise Airteagal 14 [CFAE], [Prótacal Uimh. 26] agus Airteagail 8 agus 8a de [Threoir 2008/98]), duine dlítheanach ag a bhfuil an ceart eisiach gníomhaíochtaí a dhéanamh ar mhaithe le comhlíonadh comhpháirteach fhreagracht leathnaithe an táirgeora as táirgí den chineál céanna i gcríoch Phoblacht na Slóivéine, lena n‑áirítear:
–
conarthaí a thabhairt i gcrích le táirgeoirí táirgí áirithe lena n‑údaraíonn siad don duine dlítheanach sin bainistiú iomchuí dramhaíola ó na táirgí sin a áirithiú thar a gceann;
–
córas bailithe agus cóireála dramhaíola a eagrú (cuideachtaí conarthacha chun an dramhaíl go léir a bhailítear ó tháirgí atá faoi réir fhreagracht leathnaithe an táirgeora a bhailiú agus a chóireáil go cuí thar ceann na heagraíochta [aonair]); agus
–
taifead a choinneáil ar na táirgí a chumhdaítear le freagracht leathnaithe an táirgeora agus a chuirtear ar an margadh sa tSlóivéin, chomh maith le taifead ar dhramhaíl a bhailítear agus a chóireáiltear ó tháirgí atá faoi réir na freagrachta leathnaithe sin, agus an fhaisnéis sin a sholáthar don Aireacht
agus a bhfuil sé d’oibleagáid air conarthaí a thabhairt i gcrích i ndáil leis na gníomhaíochtaí sin le táirgeoirí atá faoi réir oibleagáidí freagrachta leathnaithe táirgeora agus le cuideachtaí a bhaileoidh agus a dhéanfaidh dramhaíl a chóireáil?
(2)
An gá Airteagail 16 agus 17 den [Chairt], Airteagail 49, 56 agus 106 [CFAE], Treoir [2006/123] agus Airteagail 8 agus 8a de Threoir [2008/98], a léiriú mar chosc ar reachtaíocht faoina bhféadfaidh duine dlítheanach aonair amháin i gcríoch Ballstáit dul i mbun chomhlíonadh comhpháirteach oibleagáidí freagrachta leathnaithe an táirgeora, is é sin le rá, nach mó an t‑ioncam ná na costais iarbhír a bhaineann le hoibleagáidí an táirgeora a chomhlíonadh go comhpháirteach a eascraíonn as freagracht leathnaithe an táirgeora agus nach mór don duine dlítheanach sin na brabúis a úsáid ach amháin chun na gníomhaíochtaí a chur i gcrích agus chun na bearta a chur chun feidhme chun na hoibleagáidí a eascraíonn as gníomhaíochtaí agus bearta a dhéanamh ar mhaithe le comhlíonadh comhpháirteach fhreagracht leathnaithe an táirgeora?
(3)
I gcás freagra diúltach ar an dara cheist, an gá Airteagal 16 den [Chairt], Airteagail 49, 56 agus 106 [CFAE], prionsabail na deimhneachta dlíthiúla agus an ionchais dhlisteanaigh a chosaint agus Airteagail 8 agus 8a de [Threoir 2008/98] a léiriú mar chosc ar reachtaíocht faoina n‑athraíonn Ballstát an ghníomhaíocht arb é atá ann oibleagáidí an táirgeora a chomhlíonadh go comhpháirteach as táirgí den chineál céanna ó ghníomhaíocht tráchtála rialáilte arna déanamh ag roinnt oibreoirí go gníomhaíocht a d’fhéadfadh eagraíocht aonair a dhéanamh agus nach mór dóibh a bheith i mbun na gníomhaíochta neamhbhrabúis sin de réir bhrí na dara ceiste?
(4)
An gá forálacha dhlí an Aontais dá dtagraítear sa tríú ceist a léiriú mar chosc ar reachtaíocht náisiúnta faoina gcuirtear isteach, mar thoradh ar theacht i bhfeidhm réim reachtúil nua de chomhlíonadh comhpháirteach oibleagáidí táirgeora freagrachta leathnaithe faoin dlí (ex lege), ar chaidrimh aonair trí dheireadh a chur leis na conarthaí ar fad a tugadh i gcrích idir na hoibreoirí eacnamaíocha a rinne an ghníomhaíocht maidir le freagracht leathnaithe an táirgeora a chomhlíonadh go comhpháirteach faoin gcóras roimhe sin agus na táirgeoirí atá faoi réir na hoibleagáide maidir le freagracht leathnaithe táirgeora a bhailiú agus a chóireáil, chomh maith leis na hoibreoirí eacnamaíocha a rinne an ghníomhaíocht chun freagracht leathnaithe an táirgeora a chomhlíonadh go comhpháirteach faoin gcóras a bhí ann roimhe sin agus na hoibreoirí eacnamaíocha a dhéanann an ghníomhaíocht maidir le freagracht leathnaithe táirgeora a bhailiú agus maidir le déileáil le táirgí comhpháirteacha faoi réir chomhlíonadh comhpháirteach na n‑oibleagáidí leathnaithe táirgeora?
(5)
I gcomhthéacs reachtaíocht nua a ghlacadh mar a thuairiscítear sa tríú ceist sa cheathrú ceist, ní mór a thuiscint as prionsabail na deimhneachta dlíthiúla agus as ionchais dhlisteanacha a chosaint go gciallaíonn sé gur faoin reachtas atá sé foráil a dhéanamh d’idirthréimhse agus/nó do scéim chúitimh? Más amhlaidh, cad iad na critéir lena gcinntear réasúntacht na hidirthréimhse nó réasúntacht na scéime cúitimh?
(6)
An gá Airteagal 16 den [Chairt], Airteagail 49, 56 agus 106 [CFAE], Treoir [2006/123] agus Airteagail 8 agus 8a de [Threoir 2008/98] a léiriú mar chosc ar reachtaíocht faoina gcuirtear cosc ar tháirgeoirí a bhfuil oibleagáidí orthu i leith leathnaithe táirgeora agus faoina gcuirtear ar an margadh 51% de tháirgí den chineál céanna, atá faoi réir na hoibleagáide atá ar fhreagracht leathnaithe an táirgeora, an oibleagáid duine dlítheanach a chur ar bun chun an ghníomhaíocht a bhaineann le hoibleagáidí freagrachta leathnaithe an táirgeora a chomhlíonadh go comhpháirteach, agus ceanglaítear ar tháirgeoirí an chineáil chéanna táirgí duine dlítheanach den sórt sin a athbhunú i gcás tarraingt siar an t‑údarú, nó an gá na forálacha thuasluaite de dhlí an Aontais a léiriú mar reachtaíocht lena gcuirtear cosc ar reachtaíocht faoinar féidir le táirgeoirí amháin scaireanna a shealbhú sa duine dlítheanach sin?
(7)
An gá Airteagal 16 den [Chairt], Airteagail 49, 56 agus 106 [CFAE], Treoir [2006/123], agus Airteagail 8 agus 8a de [Threoir 2008/98] a léiriú mar chosc ar reachtaíocht faoina bhféadfaidh táirgeoirí a bhfuil scaireanna acu i duine dlítheanach a chomhlíonann oibleagáidí táirgeora freagrachta leathnaithe go comhpháirteach a bheith ina dhuine a bhailíonn nó a chóireálann dramhaíl ó tháirgí atá faoi réir na hoibleagáidí sin a chomhlíonadh go comhpháirteach sa duine dlítheanach sin?
(8)
An gá Airteagal 16 den [Chairt], Airteagail 49, 56 agus 106 [CFAE], Treoir [2006/123] agus Airteagail 8 agus 8a de [Threoir 2008/98] a léiriú mar chosc ar reachtaíocht faoina bhféadfaidh táirgeoir a bhfuil scaireanna aige i duine dlítheanach a dhéanann comhfheidhmiú oibleagáidí freagrachta leathnaithe an táirgeora an méid seo a leanas a dhéanamh:
–
go bhfuil naisc chaipitil dhíreacha nó indíreacha aige le duine a dhéanann dramhaíl ó tháirgí atá faoi réir comhfheidhmíochta oibleagáidí maidir le freagracht leathnaithe táirgeora a bhailiú nó a chóireáil laistigh de dhuine dlítheanach a dhéanann comhfheidhmiú na n‑oibleagáidí sin agus ní fhéadfaidh sé cearta bainistithe nó rialaithe a bheith aige ann;
–
go bhfuil naisc chaipitil nó theaghlaigh aige le duine a shealbhaíonn nó a rialaíonn cearta vótála sa chomhlacht bainistíochta nó rialaithe nó a dhéanann ionadaíocht ar an duine dá dtagraítear sa fhleasc roimhe seo?
(9)
An gá Airteagal 16 den [Chairt], Airteagail 49, 56 agus 106 [CFAE], Treoir [2006/123] agus Airteagail 8 agus 8a de [Threoir 2008/98] a léiriú sa chaoi go gcuirtear cosc leo ar reachtaíocht faoina mbaineann na srianta dá dtagraítear sa seachtú ceist agus san ochtú ceist le comhaltaí de chomhlacht bainistíochta an duine dhlítheanaigh a dhéanann comhfheidhmiú oibleagáidí freagrachta leathnaithe an táirgeora, le comhaltaí dá chomhlacht maoirseachta agus lena n‑ionadaithe araon?
(10)
An gá Airteagal 16 den [Chairt] agus Airteagail 49 agus 56 [CFAE] a léiriú mar chosc ar reachtaíocht faoina gcuirtear cosc ar tháirgeoirí atá faoi réir na hoibleagáidí maidir le freagracht leathnaithe táirgeora agus a chuireann táirgí atá beartaithe le haghaidh úsáidí tí ar an margadh conradh a thabhairt i gcrích lena n‑údaraítear duine dlítheanach atá údaraithe chun comhfheidhmíocht oibleagáidí freagrachta leathnaithe an táirgeora a dhéanamh chun a n‑oibleagáidí mar fhreagracht leathnaithe táirgeora a chomhlíonadh?’
III. Na ceisteanna a tharchuirtear
A. An chéad cheist
45
Lena céad ceist, fiafraíonn an chúirt a rinne an tarchur, go bunúsach, an bhfuilAirteagal 106(2) CFAE le léiriú sa chaoi nach mór duine dlítheanach, a bhfuil, ar an gcéad dul síos, ceart eisiach aige, i gcomhréir le hAirteagail 8 agus 8a de Threoir 2008/98, gníomhaíocht a fheidhmiú, arb é atá inti oibleagáidí maidir le freagracht leathnaithe táirgeora a chur chun feidhme i leith aicme áirithe táirgí agus ar fud críoch Bhallstáit thar ceann na dtáirgeoirí lena mbaineann agus, ar an dara dul síos, a bhfuil air an ghníomhaíocht sin a fheidhmiú ar bhonn neamhbhrabúsach, a mheas mar ghnóthas a bhfuil sé de chúram air seirbhís lena ngabhann leas eacnamaíoch ginearálta a oibriú, de réir bhrí Airteagal 106(2).
46
Chun an cheist sin a fhreagairt, is gá a fháil amach, ar an gcéad dul síos, an féidir duine dlítheanach atá ag gníomhú in imthosca den sórt sin a mheas mar ‘gnóthas’ de réir bhrí na forála sin agus, ar an dara dul síos, an féidir an ghníomhaíocht a iarrtar ar an duine dlítheanach sin a shaothrú de bhua ceart eisiach den sórt sin a aicmiú mar sheirbhís lena ngabhann leas eacnamaíoch ginearálta, de réir bhrí na forála céanna.
47
Mar sin, a mhéid a bhaineann, ar an gcéad dul síos, leis an gcoincheap ‘gnóthas’, de réir bhrí Airteagal 106(2) CFAE, ba cheart a mheabhrú, de réir cásdlí socair i réimse dhlí iomaíochta an Aontais, go n‑áirítear leis an gcoincheap sin aon eintiteas atá ag gabháil do ghníomhaíocht eacnamaíoch, beag beann ar stádas dlíthiúil an eintitis sin agus ar an gcaoi a maoinítear é (féach, chuige sin, breithiúnais an 11 Meitheamh 2020, an Coimisiún agus Poblacht na Slóvaice v Dôvera zdravotná poist’ovňa, C‑262/18 P agus C‑271/18 P, EU:C:2020:450, mír 28 agus an cásdlí dá dtagraítear, agus an 18 Eanáir 2024, Lietuvos notarų rūmai agus páirtithe eile, C‑128/21, EU:C:2024:49, mír 55).
48
De réir cásdlí socair, is ionann gníomhaíocht eacnamaíoch agus aon ghníomhaíocht a bhaineann le hearraí nó seirbhísí a thairiscint ar mhargadh ar leith, eadhon seirbhísí a sholáthraítear de ghnáth ar luach saothair. I ndáil leis sin, is é saintréith fhíor-riachtanach an ‘luacha saothair’ gur comaoin atá ann i leith na seirbhíse lena mbaineann (féach, chuige sin, breithiúnais an 3 Deireadh Fómhair 2002, Danner, C‑136/00, EU:C:2002:558, mír 26 agus an cásdlí dá dtagraítear; an 6 Samhain 2018, Scuola Elementare Maria Montessori v an Coimisiún, an Coimisiún v Scuola Elementare Maria Montessori agus an Coimisiún v Ferracci, C‑622/16 P go C‑624/16 P, EU:C:2018:873, mír 104 agus an cásdlí dá dtagraítear, agus an 11 Meitheamh 2020, an Coimisiún agus Poblacht na Slóvaice v Dôvera zdravotná poist’ovňa, C‑262/18 P agus C‑271/18 P, EU:C:2020:450, mír 29 agus an cásdlí dá dtagraítear).
49
Os a choinne sin, maidir le gníomhaíocht atá, mar gheall ar a cineál, na rialacha a bhfuil sí faoina réir agus a cuspóir, lasmuigh de réimse na trádála eacnamaíche, nó a bhaineann le feidhmiú cumhachtaí poiblí, d’fhéadfadh sí éalú ó chur i bhfeidhm rialacha na gConarthaí (féach, chuige sin, breithiúnais an 19 Feabhra 2002, Wouters agus páirtithe eile, C‑309/99, EU:C:2002:98, mír 57, agus an 28 Feabhra 2013, Ordem dos Técnicos Oficiais de Contas, C‑1/12, EU:C:2013:127, mír 40).
50
Sa chás seo, is léir ón ordú tarchuir go bhforáiltear leis an scéim freagrachta leathnaithe táirgeora atá i gceist sna príomhimeachtaí do cheart eisiach a dheonú don eagraíocht aonair, ar bhonn neamhbhrabúsach agus ar fud chríoch na Slóivéine, chun na hoibleagáidí maidir le freagracht leathnaithe táirgeora a chur chun feidhme go comhpháirteach le haghaidh aicme áirithe táirgí a chumhdaítear leis an bhfreagracht leathnaithe sin. Is éard atá sa ghníomhaíocht sin, go bunúsach, córas a bhunú chun dramhaíl ó na táirgí sin a bhailiú agus a chóireáil, mar chúiteamh ar tháillí arna n‑íoc ag táirgeoirí atá cleamhnaithe leis an eagraíocht sin.
51
Maidir leis na rialacha a bhfuil an ghníomhaíocht sin faoina réir, tagann an ghníomhaíocht sin faoi raon feidhme na scéime freagrachta leathnaithe táirgeora dá dtagraítear in Airteagail 8 agus 8a de Threoir 2008/98. Níor bhunaigh reachtas an Aontais ach íoscheanglais maidir le freagracht leathnaithe táirgeora, gan a shonrú conas a cheanglaítear ar na táirgeoirí lena mbaineann na hoibleagáidí a bhfuil siad faoina réir a chomhlíonadh faoi scéim freagrachta arna bunú i gcomhréir leis na forálacha sin. Mar sin féin, luaigh an reachtas sin, in aithris 14 de Threoir 2018/851, go bhféadfaidh na táirgeoirí sin, i bprionsabal, na hoibleagáidí sin a chomhlíonadh ina n‑aonar nó go comhpháirteach. Dá bhrí sin, tá úsáid eagraíochta, a n‑iarrtar uirthi na hoibleagáidí sin a chur chun feidhme go comhpháirteach i gcomhréir leis na forálacha sin, ag táirgeoirí den sórt sin ar cheann de na modhanna trína bhféadfaidh siad na hoibleagáidí a bhfuil siad faoina réir faoi scéim freagrachta leathnaithe táirgeora a chomhlíonadh.
52
Ina theannta sin, mar is léir ó na doiciméid atá os comhair na Cúirte, leanann sé ó Airteagal 39(1) agus (3) de ZVO-2 go gceanglaítear ar an eagraíocht aonair na hoibleagáidí maidir le freagracht leathnaithe táirgeora a chur chun feidhme go comhpháirteach ar bhealach costéifeachtach, ós rud é nach mór do na táillí a bhailítear mar mhalairt ar a seirbhísí costais go léir na gníomhaíochta sin a chumhdach. Ina theannta sin, déantar aon bhrabús a dhéanann an eagraíocht sin ar bhonn na dtáillí a d’íoc na táirgeoirí lena mbaineann léi a athinfheistiú sa ghníomhaíocht sin agus, dá bhrí sin, d’fhéadfadh siad acmhainneacht airgeadais na heagraíochta sin a neartú chun an córas a bhunú chun dramhaíl ó tháirgí a chumhdaítear le freagracht leathnaithe táirgeora a bhailiú agus a chóireáil.
53
D’ainneoin an tionchair shuntasaigh a iarrtar ar na húdaráis phoiblí a fheidhmiú, go ginearálta, ar ghníomhaíocht na heagraíochta aonair, mar a dhearbhaigh Rialtas na Slóivéine ag an éisteacht, go háirithe maidir le méid na dtáillí a shocrú, tá neamhspleáchas ag an eagraíocht sin ar an gcaoi a soláthraíonn sí a seirbhísí i réimse chur chun feidhme comhchoiteann na n‑oibleagáidí maidir le freagracht leathnaithe táirgeora.
54
Sna himthosca sin, ní féidir a mheas go bhfuil baint ag an ngníomhaíocht dá dtagraítear i mír 50 den bhreithiúnas seo le feidhmiú cumhachtaí poiblí maidir le bainistiú dramhaíola.
55
Thairis sin, maidir leis an gceist an féidir an ghníomhaíocht a dhéanann an eagraíocht aonair a aicmiú mar ghníomhaíocht atá lasmuigh de réimse na trádála eacnamaíche, ní mór a mheabhrú, ar an gcéad dul síos, nach leor an fíoras go bhfuil eintiteas neamhbhrabúis i gceist chun teacht ar an gconclúid nach ndéanann an t‑eintiteas sin gníomhaíocht eacnamaíoch (féach, chuige sin, breithiúnas an 26 Márta 2009, SELEX Sistemi Integrati v an Coimisiún, C‑113/07 P, EU:C:2009:191, mír 116). Dá bhrí sin, ní leor an fíoras go bhforáiltear leis an reachtaíocht náisiúnta nach mór na brabúis a dhéanann eintiteas trína ghníomhaíocht a úsáid chun cuspóirí áirithe ar mhaithe le leas an phobail a shaothrú chun cineál na gníomhaíochta sin a athrú agus chun a cineál eacnamaíoch a bhaint di (féach, chuige sin, breithiúnais an 24 Márta 1994, Schindler, C‑275/92, EU:C:1994:119, mír 35, agus an 23 Feabhra 2016, an Coimisiún v an Ungáir, C‑179/14, EU:C:2016:108, mír 157).
56
Ar an dara dul síos, ní chaitear amhras ar chineál eacnamaíoch gníomhaíochta toisc go roghnaíonn Ballstát, mar atá sa chás seo, an ghníomhaíocht sin a dhíolmhú ó iomaíocht ar mhaithe le leas an phobail trí mhonaplacht dhlíthiúil a chruthú ar mhaithe le heintiteas a bhfuil cearta eisiacha de chúram air (féach, chuige sin, breithiúnais an 30 Aibreán 1974, Sacchi, 155/73, EU:C:1974:40, mír 14, agus an 3 Deireadh Fómhair 1985, CBEM, 311/84, EU:C:1985:394, mír 16). Leanann sé ó Airteagal 106(1) agus (2) CFAE, gan beann ar cé acu a shaothraíonn nó nach saothraíonn an t‑eintiteas sin cuspóir brabúsach, go bhféadfadh an chaoi a n‑eagraítear nó a bhfeidhmítear an mhonaplacht sin rialacha na gConarthaí a shárú, go háirithe na rialacha sin a bhaineann leis an tsaoirse gluaiseachta agus leis na rialacha iomaíochta (féach, chuige sin, breithiúnas an 18 Meitheamh 1991, ERT, C‑260/89, EU:C:1991:254, mír 11).
57
Is fíor nach amhlaidh an cháis i gcás ina gcuireann an t‑eintiteas lena mbaineann le bainistiú na seirbhíse slándála sóisialta poiblí agus ina ndéanann sé feidhm shóisialta amháin, agus dá bhrí sin go bhfuil a ghníomhaíocht bunaithe ar phrionsabal na dlúthpháirtíochta (féach, chuige sin, breithiúnais an 17 Feabhra 1993, Poucet agus Pistre, C‑159/91 agus C‑160/91, EU:C:1993:63, mír 18, agus an 22 Deireadh Fómhair 2015, EasyPay agus Finance Engineering, C‑185/14, EU:C:2015:716, mír 38). Mar sin féin, ní thagann gníomhaíocht amhail an ghníomhaíocht dá dtagraítear i mír 50 den bhreithiúnas seo faoin gcás sin.
58
I bhfianaise an mhéid sin roimhe seo, féadfar a mheas, dá bhrí sin, go bhfuil duine dlítheanach amhail an eagraíocht aonair i mbun gníomhaíocht eacnamaíoch, de réir bhrí an chásdlí a luaitear i míreanna 47 agus 48 den bhreithiúnas seo, agus, dá bhrí sin, gur ‘gnóthas’ é de réir bhrí Airteagal 106(2) CFAE.
59
Ar an dara dul síos, maidir leis an gceist an féidir cur chun feidhme comhchoiteann na n‑oibleagáidí um fhreagracht leathnaithe táirgeora a aicmiú mar sheirbhís lena ngabhann leas eacnamaíoch ginearálta, ba cheart a mheabhrú nach mór léiriú a dhéanamh ar Airteagal 106(2) CFAE, lena bhféachtar le réiteach a dhéanamh idir leas na mBallstát gnóthais áirithe a úsáid mar ionstraim beartais eacnamaíoch nó shóisialta agus leas an Aontais Eorpaigh i ndáil leis na rialacha iomaíochta agus chun aontacht an mhargaidh inmheánaigh a chaomhnú, i bhfianaise na soiléirithe dá bhforáiltear i bPrótacal Uimh. 26, ós rud é go luaitear in Airteagal 1 de, inter alia, go bhfuil ‘rogha’ ag na Ballstáit seirbhísí lena ngabhann leas eacnamaíoch ginearálta a sholáthar, a choimisiúnú agus a eagrú ar bhealach a chomhlíonann a mhéid is féidir riachtanais na n‑úsáideoirí (féach, chuige sin, breithiúnas an 24 Samhain 2020, Viasat Broadcasting UK, C‑445/19, EU:C:2020:952, míreanna 30 agus 31 agus an cásdlí dá dtagraítear).
60
Dá bhrí sin, tá na Ballstáit i dteideal, i gcomhréir le dlí an Aontais, raon feidhme agus eagrú a seirbhísí lena ngabhann leas eacnamaíoch ginearálta a shainiú, agus cuspóirí a bhaineann go sonrach lena mbeartas náisiúnta á gcur san áireamh go háirithe. Ní féidir amhras a chaitheamh ar an lánrogha leathan atá ag na Ballstáit ina leith sin ach amháin i gcás earráid fhollasach (féach, chuige sin, breithiúnais an 20 Aibreán 2010, Federutility agus páirtithe eile, C‑265/08, EU:C:2010:205, mír 29; an 15 Bealtaine 2019, Achema agus páirtithe eile, C‑706/17, EU:C:2019:407, mír 104; agus an 8 Meitheamh 2023, Prestige and Limousine, C‑50/21, EU:C:2023:448, mír 76). Ní féidir cumhacht na mBallstát chun seirbhís lena ngabhann leas eacnamaíoch ginearálta a shainiú a fheidhmiú go treallach, d’aon toisc chun earnáil gníomhaíochta ar leith a eisiamh ó chur i bhfeidhm rialacha na gConarthaí.
61
Leis an dara fomhír d’Airteagal 1(3) de Threoir 2006/123, d’athdhearbhaigh reachtas an Aontais an corrlach lánroghnach sin. Foráiltear léi nach ndéanann an Treoir sin difear do shaoirse na mBallstát a shainiú, i gcomhréir le dlí an Aontais, cé hiad na seirbhísí a measann siad ar seirbhísí iad lena ngabhann leas eacnamaíoch ginearálta, don chaoi ar cheart na seirbhísí sin a eagrú agus a mhaoiniú, i gcomhréir leis na rialacha maidir le Státchabhair, agus cad iad na hoibleagáidí sonracha ar cheart dóibh a bheith faoina réir (féach, chuige sin, breithiúnas an 7 Samhain 2018, an Coimisiún v an Ungáir, C‑171/17, EU:C:2018:881, mír 50).
62
De réir an chásdlí shocair, d’fhéadfadh seirbhís a bheith mar sheirbhís lena ngabhann leas eacnamaíoch ginearálta i gcás ina bhfuil saintréithe sonracha ag an leas sin i ndáil le gníomhaíochtaí eile sa saol eacnamaíoch (breithiúnais an 7 Samhain 2018, an Coimisiún v an Ungáir, C‑171/17, EU:C:2018:881, mír 51 agus an cásdlí dá dtagraítear, agus an 8 Meitheamh 2023, Prestige and Limousine, C‑50/21, EU:C:2023:448, mír 77).
63
Thairis sin, mar is léir freisin ó aithris 70 de Threoir 2006/123, chun cáiliú mar sheirbhís lena ngabhann leas eacnamaíoch ginearálta, ní mór seirbhís a sholáthar de bhun misean seirbhíse poiblí ar leith arna chur de chúram ar an soláthraí ag an mBallstát lena mbaineann(breithiúnais an 7 Samhain 2018, an Coimisiún v an Ungáir, C‑171/17, EU:C:2018:881, mír 52, agus an 8 Meitheamh 2023, Prestige and Limousine, C‑50/21, EU:C:2023:448, mír 78).
64
Tá sé tábhachtach, dá bhrí sin, gur cuireadh comhlíonadh na n‑oibleagáidí seirbhíse poiblí de chúram iarbhír ar an ngnóthas faighteora agus go sainítear na hoibleagáidí sin go soiléir sa dlí náisiúnta, lena nglactar leis go bhfuil gníomh amháin nó níos mó de chuid údaráis phoiblí ann lena sainítear, ar bhealach atá beacht go leor, cineál, fad agus raon feidhme na n‑oibleagáidí seirbhíse poiblí atá ar an gnóthas a gcuirtear comhlíonadh na n‑oibleagáidí sin de chúram air (féach, chuige sin, breithiúnais an 20 Nollaig 2017, Comunidad Autónoma del País Vasco agus páirtithe eile v an Coimisiún, C‑66/16 P go C‑69/16 P, EU:C:2017:999, mír 73, agus an 8 Meitheamh 2023, Prestige and Limousine, C‑50/21, EU:C:2023:448, mír 79).
65
Ar an gcéad dul síos, maidir le cé acu is dócha nó nach dócha go mbeidh leas eacnamaíoch ginearálta ag baint le cur chun feidhme comhchoiteann na n‑oibleagáidí um fhreagracht leathnaithe táirgeora, is fíor go léirítear leis an gcásdlí nach mbaineann saintréithe sonracha, i bprionsabal, le bainistiú eagraíochtúil na n‑idirbheart eacnamaíoch thar ceann tríú páirtithe amháin i gcomparáid le hidirbhearta eacnamaíocha eile (féach, chuige sin, breithiúnais an 21 Márta 1974, BRT agus Société belge des auteurs, compositeurs et éditeurs, 127/73, EU:C:1974:25, mír 23; an 10 Nollaig 1991, Merci convenzionali porto di Genova, C‑179/90, EU:C:1991:464, mír 27, agus an 28 Feabhra 2013, Ordem dos Técnicos Oficiais de Contas, C‑1/12, EU:C:2013:127, mír 105).
66
Mar sin féin, chinn an Chúirt, i bhfianaise a dtábhachtaí chun an comhshaol agus sláinte an duine a chosaint, go bhféadfadh gnéithe áirithe de bhainistiú dramhaíola, amhail bailiú agus cóireáil na dramhaíola sin, a bheith ina n‑ábhar do sheirbhís lena ngabhann leas eacnamaíoch ginearálta, go háirithe i gcás inarb é cuspóir na seirbhíse lena mbaineann déileáil le fadhb chomhshaoil (féach, chuige sin, breithiúnais an 10 Samhain 1998, BFI Holding, C‑360/96, EU:C:1998:525, mír 52, agus an 23 Bealtaine 2000, Sydhavnens Sten & Grus, C‑209/98, EU:C:2000:279, mír 75).
67
Chun a fháil amach an bhféadfadh feidhm a bheith ag réasúnaíocht den chineál céanna maidir le cur chun feidhme comhchoiteann na n‑oibleagáidí um fhreagracht leathnaithe táirgeora, ba cheart a mheabhrú go bhforáiltear leis an gcéad fhomhír agus an tríú fomhír d’Airteagal 8(1) de Threoir 2008/98 go bhféadfaidh na Ballstáit, d’fhonn athúsáid, cosc, athchúrsáil agus aisghabháil eile dramhaíola a fheabhsú, táirgeoirí táirgí a chur faoi réir scéimeanna freagrachta leathnaithe táirgeora, nach mór do scéimeanna den sórt sin na híoscheanglais ghinearálta a leagtar síos in Airteagal 8a den Treoir sin a chomhlíonadh, mar a tugadh isteach le Treoir 2018/851.
68
Leanann sé ón sainmhíniú ar ‘scéim freagrachta leathnaithe táirgeora’ in Airteagal 3(21) de Threoir 2008/98, arna léamh i gcomhar le haithris 21 de Threoir 2018/851, go bhfuil sé beartaithe le scéimeanna freagrachta leathnaithe táirgeora creat airgeadais agus, más iomchuí, creat eagraíochtúil a sholáthar chun dramhaíl ó aicmí áirithe táirgí a bhainistiú agus, dá bhrí sin, gur gné riachtanach iad de bhainistiú cuí na dramhaíola sin. Cuireann scéimeanna den sórt sin go díreach le cuspóir Threoir 2008/98 a bhaint amach, lena bhféachtar, inter alia, le héifeachtaí diúltacha an bhainistithe dramhaíola ar an gcomhshaol agus ar shláinte an duine a íoslaghdú (féach, chuige sin, breithiúnais an 14 Deireadh Fómhair 2020, Sappi Austria Produktion agus Wasserverband ‘Region Gratkorn‑Gratwein’, C‑629/19, EU:C:2020:824, mír 59, agus an 11 Samhain 2021, Regione Veneto (Dramhaíl chathrach measctha a aistriú), C‑315/20, EU:C:2021:912, mír 19).
69
Mar a chuirtear in iúl i mír 51 den bhreithiúnas seo, tá an úsáid a bhaineann táirgeoirí, atá faoi réir oibleagáidí maidir le freagracht leathnaithe táirgeora, as eagraíocht a n‑iarrtar uirthi oibleagáidí a chur chun feidhme go comhpháirteach ina leith sin, i gcomhréir le hAirteagail 8 agus 8a de Threoir 2008/98, ar cheann de na modhanna trína bhféadfaidh na táirgeoirí sin na hoibleagáidí a bhfuil siad faoina réir a chomhlíonadh. Thairis sin, de réir na mínithe a thug an chúirt a rinne an tarchur, bhí sé mar chuspóir ag reachtas na Slóivéine bainistiú éifeachtach dramhaíola a áirithiú agus, dá bhrí sin, go háirithe, an comhshaol a chosaint, gur ghlac sé ZVO-2, lena bhforáiltear nach bhféadfadh ach eagraíocht aonair cur chun feidhme comhchoiteann na n‑oibleagáidí maidir le freagracht leathnaithe táirgeora le haghaidh cineál táirge a chur i gcrích. Dá bhrí sin, a mhéid a chuireann sí le cur i bhfeidhm éifeachtach scéimeanna freagrachta leathnaithe táirgeora a áirithiú, féadfar a mheas go ngabhann leas eacnamaíoch ginearálta leis an ngníomhaíocht sin a bhfuil saintréithe sonracha aici i ndáil le gníomhaíochtaí eile a bhaineann leis an saol eacnamaíoch agus, dá bhrí sin, atá in ann a bheith ina hábhar do sheirbhís lena ngabhann leas eacnamaíoch ginearálta.
70
Ar an dara dul síos, maidir leis an gceist, agus cur chun feidhme comhchoiteann na n‑oibleagáidí freagrachta leathnaithe táirgeora á dhéanamh aici, an soláthraíonn an eagraíocht aonair a seirbhísí i gcomhthéacs misean seirbhíse poiblí ar leith a chuirtear ar a hiontaoibh, is léir ón gcásdlí go bhféadfadh an gníomh údaráis phoiblí lena gcuirtear seirbhís lena ngabhann leas eacnamaíoch ginearálta de chúram ar an ngnóthas is faighteoir a bheith ní hamháin ina ghníomh reachtach nó rialála ach ina ghníomh riaracháin freisin, go háirithe trí lamháltas arna rialú leis an dlí poiblí arna dheonú, más iomchuí, d’fhonn foirm nithiúil a thabhairt do na hoibleagáidí dlíthiúla a fhorchuirtear ar an ngnóthas sin (féach, chuige sin, breithiúnas an 23 Deireadh Fómhair 1997, an Coimisiún v an Fhrainc, C‑159/94, EU:C:1997:501, míreanna 65 agus 66).
71
Sa chás seo, is léir ón ordú tarchuir, i gcomhréir le hAirteagal 41 de ZVO-2, go bhfuil an eagraíocht aonair freagrach as oibleagáidí freagrachta leathnaithe táirgeora a chur chun feidhme go comhpháirteach de bhun údarú arna eisiúint go sonrach chun na críche sin ag an aireacht inniúil. Foráiltear le hAirteagal 41(5) go ndeonófar an t‑údarú sin ar feadh tréimhse éiginnte agus go mbeidh mionsonraí ann maidir le hábhar agus raon feidhme na n‑oibleagáidí atá ar an eagraíocht aonair i gcomhthéacs na gníomhaíochta sin.
72
Dealraíonn sé, dá bhrí sin, go gcomhlíonann reachtaíocht den chineál sin an ceanglas nach mór na seirbhísí lena mbaineann a sholáthar i gcomhréir le misean seirbhíse poiblí ar leith a chuir an Ballstát lena mbaineann de chúram ar an soláthraí, de bhua gníomh amháin nó níos mó lena gcomhlíontar na coinníollacha dá dtagraítear i mír 64 den bhreithiúnas seo. Mar sin féin, is faoin gcúirt a rinne an tarchur atá sé na fíoruithe is gá a dhéanamh ina leith sin.
73
I bhfianaise na gcúiseanna go léir roimhe seo, is é an freagra ar an gcéad cheist ná nach mór Airteagal 106(2) CFAE a léiriú sa chaoi nach mór duine dlítheanach, a bhfuil, ar an gcéad dul síos, ceart eisiach aige, i gcomhréir le hAirteagail 8 agus 8a de Threoir 2008/98, gníomhaíocht a fheidhmiú, arb é atá inti oibleagáidí maidir le freagracht leathnaithe táirgeora a chur chun feidhme i leith aicme áirithe táirgí agus ar fud críoch Bhallstáit thar ceann na dtáirgeoirí lena mbaineann agus, ar an dara dul síos, a bhfuil air an ghníomhaíocht sin a fheidhmiú ar bhonn neamhbhrabúsach, a mheas mar ghnóthas a bhfuil sé de chúram air seirbhís lena ngabhann leas eacnamaíoch ginearálta a oibriú, de réir bhrí Airteagal 106(2), ar choinníoll gur cuireadh de chúram ar an duine dlítheanach sin oibleagáidí seirbhíse poiblí a chomhlíonadh agus go sainítear cineál, fad agus raon feidhme na n‑oibleagáidí sin go soiléir sa dlí náisiúnta.
B. An dara ceist go dtí an deichiú ceist
74
Leis an dara go dtí an deichiú ceist, ar cheart iad a scrúdú le chéile, fiafraíonn an chúirt a rinne an tarchur, go bunúsach, an bhfuil Airteagail 8 agus 8a de Threoir 2008/98, Treoir 2006/123, Airteagail 49, 56 agus 106 CFAE, Airteagail 16 agus 17 den Chairt agus prionsabail na deimhneachta dlíthiúla agus an ionchais dhlisteanaigh le léiriú sa chaoi go gcuirtear cosc leo ar reachtaíocht náisiúnta:
–
lena mbunaítear staid mhonaplachta trí eagraíocht a bhunú a bheidh freagrach as oibleagáidí maidir le freagracht leathnaithe táirgeora a chur chun feidhme ar bhonn comhchoiteann agus a mbeidh an ceart eisiach aici an ghníomhaíocht sin a dhéanamh i leith aicme áirithe táirgí, agus lena bhforáiltear ag an am céanna do chúlghairm ex lege na n‑údaruithe a chuir ar chumas oibreoirí eacnamaíocha an ghníomhaíocht sin a dhéanamh suas go dtí an pointe sin agus d’fhoirceannadh ex lege na gconarthaí go léir arna dtabhairt i gcrích ag na hoibreoirí sin i bhfeidhmiú na gníomhaíochta sin;
–
lena gceanglaítear ar an eagraíocht sin an ghníomhaíocht chéanna a dhéanamh ar bhonn neamhbhrabúsach;
–
lena ndéantar foráil maidir le hoibleagáid ar tháirgeoirí a chuireann ar an margadh 51 % ar a laghad de chainníocht iomlán na haicme céanna táirgí atá faoi fhreagracht leathnaithe eagraíocht den sórt sin a chruthú agus leas a bheith acu san eagraíocht sin;
–
lena ndéantar foráil maidir le hoibleagáid ar shealbhóirí leasa san eagraíocht sin a bheith ina dtáirgeoirí ar an margadh lena mbaineann;
–
lena dtoirmeasctar ar na táirgeoirí sin gníomhaíochtaí bailithe agus cóireála dramhaíola a dhéanamh, chomh maith le toirmeasc a chur ar naisc chaipitil nó teaghlaigh idir, ar thaobh amháin, an eagraíocht sin, comhaltaí a comhlachta bainistíochta agus táirgeoirí a bhfuil leas acu inti agus, ar an taobh eile, daoine a bhailíonn agus a chóireálann dramhaíl agus daoine a bhfuil ceart vótála acu i gcomhlacht bainistíochta nó maoirseachta na heagraíochta céanna;
–
lena n‑éilítear ar na táirgeoirí táirgí sin a n‑oibleagáidí maidir le freagracht leathnaithe táirgeora a chur chun feidhme go comhpháirteach agus lena gceanglaítear orthu conradh a dhéanamh le heagraíocht ag a bhfuil ceart eisiach chun an ghníomhaíocht sin a dhéanamh.
1.
Réamhbharúlacha
75
Ina ceisteanna a tharchuirtear le haghaidh réamhrialú, tá amhras ar an gcúirt a rinne an tarchur maidir leis na coinníollacha chun monaplacht a bhunú a bhaineann le cur chun feidhme na n‑oibleagáidí um fhreagracht leathnaithe táirgeora a leagtar síos sa scéim freagrachta leathnaithe táirgeora atá i gceist sna príomhimeachtaí agus maidir le bearta áirithe a fhorchuirtear, sa chomhthéacs sin, ar an eagraíocht aonair mar shealbhóir na monaplachta sin agus ar tháirgeoirí atá faoi réir oibleagáidí maidir le freagracht leathnaithe táirgeora faoi dhlí na Slóivéine. Chun na ceisteanna sin a fhreagairt agus ag féachaint d’fhorálacha go léir dhlí an Aontais dá dtagraíonn an chúirt sin, ní mór a shonrú ag an tús a mhéid is dócha go mbeidh tionchar ag na forálacha sin ar scrúdú na gceisteanna sin.
(a)
Treoir 2008/98
76
Leis an gcéad fhomhír agus an tríú fomhír d’Airteagal 8(1) de Threoir 2008/98, féadfaidh na Ballstáit, d’fhonn athúsáid, cosc, athchúrsáil agus aisghabháil eile dramhaíola a fheabhsú, táirgeoirí táirgí a chur faoi réir scéimeanna freagrachta leathnaithe táirgeora, nach mór do scéimeanna den sórt sin na híoscheanglais ghinearálta a leagtar síos in Airteagal 8a den Treoir sin a chomhlíonadh.
77
Mar a mheabhraítear i mír 51 den bhreithiúnas seo, féadfaidh táirgeoirí táirgí atá faoi réir na scéimeanna sin arna mbunú i gcomhréir le hAirteagail 8 agus 8a de Threoir 2008/98, i bprionsabal, a n‑oibleagáidí ina leith sin a chomhlíonadh ina n‑aonar nó go comhpháirteach trí dhul ar iontaoibh eagraíochta a bhfuil sé de chúram uirthi na hoibleagáidí sin a chur chun feidhme thar a gceann.
78
I ndáil leis sin, ní hamháin go bhfágtar faoi na Ballstáit an rogha aicmí áirithe táirgí a áireamh faoi scéimeanna freagrachta leathnaithe táirgeora le Treoir 2008/98, ach deonaítear léi freisin, faoi réir chomhlíonadh na n‑íoscheanglas a leagtar síos in Airteagal 8a den Treoir sin, corrlach lánroghnach maidir le heagrú na scéimeanna sin agus, go háirithe, na socruithe maidir le cur chun feidhme comhchoiteann na n‑oibleagáidí i ndáil leis sin.
79
Mar sin, ar thaobh amháin, ní fhoráiltear leis an dara mír d’Airteagal 8a(5) de Threoir 2008/98 ach, i gcás ina ndéanann eagraíochtaí iomadúla oibleagáidí i leith freagracht leathnaithe táirgeora thar ceann tháirgeoirí na dtáirgí a chur chun feidhme, ceapfaidh an Ballstát lena mbaineann comhlacht amháin ar a laghad atá neamhspleách ar leasanna príobháideacha nó cuirfidh sé faireachán ar chur chun feidhme na n‑oibleagáidí sin ar iontaoibh údarás poiblí.
80
Ar an taobh eile, leanann sé ó Airteagal 8a(4)(c) de Threoir 2008/98 go ndéanfaidh na Ballstáit na bearta is gá chun a áirithiú nach sáraíonn na ranníocaíochtaí airgeadais, a íocann táirgeoir an táirge lena mbaineann chun a oibleagáidí freagrachta leathnaithe a chomhlíonadh, na costais is gá chun seirbhísí bainistithe dramhaíola costéifeachtacha a sholáthar. Murab ionann agus an méid a d’áitigh Rialtas na Slóivéine, ní cheadaítear le riail den sórt sin, a bhaineann le praghsáil seirbhísí bainistithe dramhaíola, teacht ar chonclúidí maidir le cé acu is féidir nó nach féidir le heagraíocht a gcuirtear ar a hiontaoibh oibleagáidí freagrachta leathnaithe táirgeora a chur chun feidhme go comhpháirteach cuspóir brabúsach a shaothrú.
81
É sin ráite, is léir ó aithrisí 22 agus 26 de Threoir 2018/851 go bhfuil sé beartaithe leis na scéimeanna freagrachta leathnaithe táirgeora a bunaíodh i gcomhréir le hAirteagail 8 agus 8a de Threoir 2008/98, inter alia, a áirithiú go gcuirfear na costais is gá chun na cuspóirí bainistithe dramhaíola agus coiscthe dramhaíola a leagtar síos don scéim lena mbaineann a bhaint amach ar aghaidh go héifeachtach chuig táirgeoirí, agus chun feidhmíocht chomhshaoil na gcóras bainistithe dramhaíola a mhéadú. Dá bhrí sin, agus scéimeanna freagrachta leathnaithe táirgeora á mbunú acu, ní mór do na Ballstáit na cuspóirí sin a chur san áireamh, agus cuspóir ginearálta Threoir 2008/98 á chur san áireamh acu, eadhon íoslaghdú a dhéanamh ar na tionchair dhiúltacha a bhíonn ag giniúint agus bainistiú dramhaíola ar an gcomhshaol agus ar shláinte an duine (féach, chuige sin, breithiúnas an 4 Iúil 2019, Tronex, C‑624/17, EU:C:2019:564, mír 18), agus Airteagal 191(2) CFAE, lena bhforáiltear go bhfuil beartas an Aontais maidir leis an gcomhshaol dírithe ar ardleibhéal cosanta agus go bhfuil sé bunaithe, inter alia, ar phrionsabail an réamhchúraim, an bhirt choiscthigh agus costas an truaillithe ar an truaillitheoir.
82
Ina theannta sin, sonraítear le hAirteagal 8(3) de Threoir 2008/98, agus an lánrogha dá dtagraítear i mír 78 den bhreithiúnas seo á feidhmiú acu, go gceanglaítear ar na Ballstáit, agus scéimeanna freagrachta leathnaithe táirgeora á gcur i bhfeidhm acu, feidhmiú cuí an mhargaidh inmheánaigh a áirithiú. Dá réir sin, faoi réir na bhforálacha maolaithe a leagtar síos le dlí an Aontais i réimse na seirbhísí lena ngabhann leas eacnamaíoch ginearálta, ní mór d’aon reachtaíocht náisiúnta lena mbunaítear scéim freagrachta leathnaithe táirgeora i gcomhréir le hAirteagail 8 agus 8a den Treoir sin rialacha an Aontais a chomhlíonadh arb é is aidhm dóibh feidhmiú cuí an mhargaidh inmheánaigh a áirithiú, eadhon, go háirithe, Airteagail 49 agus 56 CFAE, lena gcumhdaítear, faoi seach, an tsaoirse bunaíochta agus an tsaoirse chun seirbhísí a sholáthar, agus na gníomhartha arna nglacadh i gcomhréir le hAirteagail 53 agus 62 CFAE, amhail Treoir 2006/123.
83
Sa chomhthéacs sin, ba cheart a thabhairt faoi deara go bhféachtar le hAirteagal 8(3) de Threoir 2008/98 le rialacha mhargadh inmheánach an Aontais a chur i bhfeidhm ní hamháin i ndáil leis an gcaidreamh idir táirgeoirí na dtáirgí féin agus idir na táirgeoirí agus na heagraíochtaí sin ar mian leo tabhairt faoi chur chun feidhme comhchoiteann na n‑oibleagáidí maidir le freagracht leathnaithe táirgeora, ach freisin leis an gcaidreamh idir eagraíochtaí ar mian leo an ghníomhaíocht sin a dhéanamh.
(b)
Treoir 2006/123 agus Airteagail 49 agus 56 CFAE
84
Fágann aithris 6 de Threoir 2006/123 nach bhféadfaí fáil réidh le bacainní ar an tsaoirse chun gnó a sheoladh agus chun seirbhísí a sholáthar trí Airteagail 49 agus 56 CFAE a chur i bhfeidhm go díreach agus tríd amháin toisc, inter alia, gurb an‑chasta déileáil le bacainní ar na saoirsí bunúsacha sin de réir an cháis (féach, chuige sin, breithiúnais an 16 Meitheamh 2015, Rina Services agus páirtithe eile, C‑593/13, EU:C:2015:399, mír 38, agus an 7 Samhain 2024, Centro di Assistenza Doganale Mellano, C‑503/23, EU:C:2024:933, mír 46).
85
B’ionann comhscrúdú a dhéanamh ar bheart náisiúnta i bhfianaise idir fhorálacha Threoir 2006/123 agus fhorálacha CFAE agus scrúdú a thionscnamh de réir an cháis, faoi reachtaíocht phríomha, agus thabharfaí faoi cheist leis an gcomhfhogasú dírithe a dhéantar leis an Treoir sin (féach, chuige sin, breithiúnas an 30 Eanáir 2018, X agus Visser, C‑360/15 agus C‑31/16, EU:C:2018:44, mír 96, agus an 7 Samhain 2024, Centro di Assistenza Doganale Mellano, C‑503/23, EU:C:2024:933, mír 47 agus an cásdlí dá dtagraítear).
86
Dá bhrí sin, ní gá scrúdú a dhéanamh ar srian ar an tsaoirse bunaíochta nó ar an tsaoirse chun seirbhísí a sholáthar i bhfianaise Airteagail 49 agus 56 CFAE ach amháin i gcás ina dtagann sé faoi raon feidhme Chaibidlí III agus IV de Threoir 2006/123, go háirithe Airteagail 15 agus 16 di (féach, chuige sin, breithiúnais an 26 Meitheamh 2019, an Coimisiún v an Ghréig, C‑729/17, EU:C:2019:534, mír 54 agus an cásdlí dá dtagraítear, agus an 7 Samhain 2024, Centro di Assistenza Doganale Mellano, C‑503/23, EU:C:2024:933, mír 48).
87
Dá bhrí sin, chun freagra a thabhairt ar an dara ceist go dtí an deichiú ceist, ní mór forálacha Threoir 2006/123 a léiriú a mhéid arb infheidhme iad sna príomhimeachtaí.
88
Le hAirteagal 1(1) de Threoir 2006/123, leagtar síos forálacha ginearálta lena n‑éascaítear feidhmiú na saoirse bunaíochta do sholáthraithe agus saorghluaiseacht seirbhísí. De réir Airteagal 2(1) den Treoir sin, tá feidhm ag an Treoir sin maidir le seirbhísí arna soláthar ag soláthraithe atá bunaithe i mBallstát, agus cumhdaítear leis an gcoincheap ‘seirbhís’, i gcomhréir le hAirteagal 4(1) den Treoir sin, aon ghníomhaíocht eacnamaíoch fhéinfhostaithe, a dhéantar de ghnáth ar luach saothair, dá dtagraítear in Airteagal 57 CFAE.
89
Sa chás seo, baineann an scéim freagrachta leathnaithe táirgeora atá i gceist sna príomhimeachtaí le gnéithe éagsúla de sholáthar seirbhísí maidir le cur chun feidhme comhchoiteann na n‑oibleagáidí sa réimse sin agus le ceanglais áirithe a bhfuil táirgeoirí a chumhdaítear leis an scéim sin agus a dhéanann a ngníomhaíochtaí eacnamaíocha ar chríoch na Slóivéine faoina réir, agus mar thoradh air sin, tá Treoir 2006/123 infheidhme, i bprionsabal, sna príomhimeachtaí.
90
Mar sin féin, mar a luaitear sa fhreagra ar an gcéad cheist a tharchuirtear chun réamhrialú, féadfar an ghníomhaíocht arb é atá inti, i ndáil le haicme áirithe táirgí agus ar fud críoch Bhallstáit, oibleagáidí freagrachta leathnaithe táirgeora a chur chun feidhme thar ceann na dtáirgeoirí lena mbaineann agus nach mór a chur i gcrích ar bhonn neamhbhrabúsach faoi dhlí an Bhallstáit sin, a aicmiú mar sheirbhís lena ngabhann leas eacnamaíoch ginearálta. Ina theannta sin, bunaítear monaplacht a bhaineann le feidhmiú na gníomhaíochta sin leis an scéim freagrachta leathnaithe táirgeora atá i gceist sna príomhimeachtaí. Ba cheart a mheabhrú, i ndáil leis sin, nach mbaineann an Treoir sin, faoin gcéad fhomhír d’Airteagal 1(2) agus (3) de Threoir 2006/123, le léirscaoileadh seirbhísí lena ngabhann leas eacnamaíoch ginearálta, atá forchoimeádta do chomhlachtaí poiblí nó príobháideacha, nó le deireadh a chur le monaplachtaí a sholáthraíonn seirbhísí.
91
Leis na forálacha sin de Threoir 2006/123, eisiatar óna raon feidhme cásanna ina n‑eisiatar soláthar seirbhíse ón iomaíocht, toisc gur tugadh monaplacht ar sholáthar seirbhísí áirithe d’oibreoir ar leith le reachtaíocht náisiúnta, agus ina mbeadh sé d’éifeacht ag a gcur i bhfeidhm amhras a chaitheamh ar an monaplacht sin a bheith ann (féach, chuige sin, breithiúnas an 17 Deireadh Fómhair 2024, FA.RO. di YK & C., C‑16/23, EU:C:2024:886, mír 55). Mar sin féin, léirigh an Chúirt na forálacha sin sa chaoi nach gcumhdaítear leo ach seirbhísí lena ngabhann leas eacnamaíoch ginearálta agus monaplachtaí seirbhíse a bhí ann ar an dáta a tháinig an Treoir sin i bhfeidhm (féach, chuige sin, breithiúnas an 7 Samhain 2018, an Coimisiún v an Ungáir, C‑171/17, EU:C:2018:881, míreanna 42 agus 43).
92
Dá bhrí sin, ní thagann an scéim freagrachta leathnaithe táirgeora atá i gceist sna príomhimeachtaí faoin eisiamh ó raon feidhme Threoir 2006/123 dá bhforáiltear sa chéad fhomhír d’Airteagal 1(2) agus (3) di.
93
Is fíor go bhforáiltear leis an dara fomhír d’Airteagal 1(3) de Threoir 2006/123 nach ndéanfaidh an Treoir sin difear do shaoirse na mBallstát a shainiú, i gcomhréir le dlí an Aontais, cé hiad na seirbhísí a measann siad ar seirbhísí iad lena ngabhann leas eacnamaíoch ginearálta, don chaoi ar cheart na seirbhísí sin a eagrú agus a mhaoiniú, i gcomhréir leis na rialacha maidir le Státchabhair, agus cad iad na hoibleagáidí sonracha ar cheart dóibh a bheith faoina réir. Is amhlaidh fós, faoi réir an mhéid thuas sin, ag féachaint d’Airteagal 2(1) agus (2)(a) den Treoir sin, arna léamh i gcomhar le haithris 17 di, go bhfuil feidhm ag na rialacha a leagtar síos leis an Treoir sin, i bprionsabal, maidir le seirbhísí lena ngabhann leas eacnamaíoch ginearálta, ós rud é nach n‑eisiatar ach seirbhísí lena ngabhann leas ginearálta neamheacnamaíoch óna raon feidhme (féach, chuige sin, breithiúnais an 23 Nollaig 2015, Hiebler, C‑293/14, EU:C:2015:843, míreanna 43 agus 44; an 11 Aibreán 2019, Repsol Butano agus DISA Gas, C‑473/17 agus C‑546/17, EU:C:2019:308, mír 43, agus an 17 Deireadh Fómhair 2024, FA.RO. di YK & C., C‑16/23, EU:C:2024:886, mír 61).
94
Maidir le saoirse bunaíochta soláthraithe seirbhíse, foráiltear leis an gcéad abairt d’Airteagal 15(1) de Threoir 2006/123 go gceanglaítear ar na Ballstáit scrúdú a dhéanamh an leagtar síos ina gcóras dlí ceann amháin nó níos mó de na ceanglais dá dtagraítear in Airteagal 15(2) den Treoir sin agus, más amhlaidh an cháis, a áirithiú go bhfuil na ceanglais sin comhoiriúnach le coinníollacha an neamh-idirdhealaithe, an riachtanais agus na comhréireachta a leagtar síos in Airteagal 15(3) den Treoir sin. Faoin dara habairt d’Airteagal 15(1) den Treoir sin, ní mór do na Ballstáit a bhforálacha reachtaíochta, rialúcháin nó riaracháin a oiriúnú chun iad a chur i gcomhréir leis na coinníollacha sin (féach, chuige sin, breithiúnas an 30 Eanáir 2018, X agus Visser, C‑360/15 agus C‑31/16, EU:C:2018:44, mír 129).
95
Cé go sonraítear le hAirteagal 15(4) de Threoir 2006/123 nach bhfuil feidhm ag míreanna 1 go 3 den Airteagal sin maidir le reachtaíocht a bhaineann le seirbhísí lena ngabhann leas eacnamaíoch ginearálta ach amháin a mhéid nach gcuireann cur i bhfeidhm na míreanna sin bac ar chomhlíonadh, de jure nó de facto, an mhisin áirithe a chuirtear ar an soláthraí lena mbaineann, chinn an Chúirt nach n‑eisiatar go huathoibríoch leis an bhforáil sin seirbhísí lena ngabhann leas eacnamaíoch ginearálta ó raon feidhme an Airteagail sin. Mar is léir ó fhoclaíocht Airteagal 15(4) de Threoir 2006/123, ós rud é nach gcuireann coinníollacha an neamh-idirdhealaithe, an riachtanais agus na comhréireachta dá dtagraítear i mír 3 den Airteagal sin bac ar an misean ar leith a shannann an t‑údarás inniúil do sheirbhís lena ngabhann leas eacnamaíoch ginearálta, ní mór na coinníollacha sin a chomhlíonadh (féach, chuige sin, breithiúnais an 7 Samhain 2018, an Coimisiún v an Ungáir, C‑171/17, EU:C:2018:881, mír 62, agus an 11 Aibreán 2019, Repsol Butano agus DISA Gas, C‑473/17 agus C‑546/17, EU:C:2019:308, mír 47).
96
Dá bhrí sin, ní gá scrúdú a dhéanamh, i bhfianaise Airteagal 49 CFAE, ach amháin ar shrianta ar shaoirse bunaíochta nach dtagann faoi réim na gceanglas a liostaítear in Airteagal 15(2) de Threoir 2006/123. Maidir leis na ceanglais sin, ba cheart a thabhairt faoi deara, de réir cásdlí socair, go bhfuil feidhm ag forálacha Chaibidil III de Threoir 2006/123, a bhaineann le saoirse bunaíochta do sholáthraithe, lena n‑áirítear Airteagal 15 den Treoir sin, freisin maidir le cásanna ina bhfuil na heilimintí ábhartha díobh teoranta do Bhallstát amháin (féach, chuige sin, breithiúnas an 30 Eanáir 2018, X agus Visser, C‑360/15 agus C‑31/16, EU:C:2018:44, mír 110, agus an 17 Deireadh Fómhair 2024, FA.RO. di YK & C., C‑16/23, EU:C:2024:886, mír 47 agus an cásdlí dá dtagraítear).
97
Os a choinne sin, maidir leis an tsaoirse chun seirbhísí a sholáthar dá dtagraítear in Airteagal 16 de Threoir 2006/123, foráiltear go sainráite le hAirteagal 17(1)(e) den Treoir sin nach bhfuil feidhm ag Airteagal 16 maidir le seirbhísí lena ngabhann leas eacnamaíoch ginearálta a sholáthraítear i mBallstát eile, go háirithe maidir le cóireáil dramhaíola. Dá bhrí sin, maidir leis an tsaoirse bhunúsach sin, ní féidir scrúdú a dhéanamh ar an scéim freagrachta leathnaithe táirgeora atá i gceist sna príomhimeachtaí ach amháin i bhfianaise Airteagal 56 CFAE.
(c)
An t‑údar atá leis na srianta ar an tsaoirse bunaíochta agus ar an tsaoirse chun seirbhísí a sholáthar i bhfianaise Threoir 2006/123 agus Airteagail 49 agus 56 CFAE
98
Maidir le srianta ar shaoirse bunaíochta a thagann faoi na ceanglais a liostaítear in Airteagal 15(2) de Threoir 2006/123, leanann sé ó mhíreanna 5 agus 6 den Airteagal sin go gceadaítear do na Ballstáit ceanglais den chineál dá dtagraítear i mír 2 den Airteagal sin a choimeád nó, más iomchuí, a thabhairt isteach, ar choinníoll go gcomhlíonann siad na coinníollacha dá dtagraítear i mír 3 den Airteagal sin (breithiúnais an 16 Meitheamh 2015, Rina Services agus páirtithe eile, C‑593/13, EU:C:2015:399, mír 33, agus an 29 Iúil 2019, an Coimisiún v an Ostair (Innealtóirí sibhialta, gníomhairí paitinne agus tréidlianna), C‑209/18, EU:C:2019:632, mír 80).
99
De réir na gcoinníollacha carnacha a leagtar síos in Airteagal 15(3) de Threoir 2006/123, ní fhéadfaidh na ceanglais lena mbaineann, ar an gcéad dul síos, a bheith idirdhealaitheach go díreach nó go hindíreach ar bhonn náisiúntacht na ndaoine lena mbaineann nó, i gcás cuideachtaí, ar bhonn shuíomh a n‑oifige cláraithe. Ar an dara dul síos, ní mór údar a bheith leis na ceanglais sin ar chúis sháraitheach a bhaineann le leas an phobail. Ar an tríú dul síos, ní mór dóibh a bheith comhréireach, is é sin le rá, ní mór dóibh, ar bhealach comhsheasmhach córasach, a áirithiú go mbainfear amach an cuspóir atá á shaothrú, gan dul thar a bhfuil riachtanach chun é a bhaint amach, ar an tuiscint nach mbeadh aon bhearta eile nach bhfuil chomh sriantach céanna ann a d’fhéadfadh an toradh céanna a bhaint amach (féach, chuige sin, breithiúnais an 7 Samhain 2018, an Coimisiún v an Ungáir, C‑171/17, EU:C:2018:881, mír 80, agus an 7 Samhain 2024, Centro di Assistenza Doganale Mellano, C‑503/23, EU:C:2024:933, míreanna 79 agus 84).
100
Maidir leis na srianta ar an tsaoirse bunaíochta agus ar an tsaoirse chun seirbhísí a sholáthar a ráthaítear le hAirteagail 49 agus 56 CFAE, is cásdlí socair é nach féidir srianta den sórt sin a cheadú ach amháin má tá údar leo ar chúis sháraitheach ar mhaithe le leas an phobail agus má chomhlíonann siad prionsabal na comhréireachta, rud a chiallaíonn nach mór dóibh a bheith oiriúnach chun a áirithiú, ar bhealach comhsheasmhach córasach, go mbainfear amach an cuspóir atá á shaothrú agus nach rachaidh siad thar a bhfuil riachtanach chun é a bhaint amach (féach, chuige sin, breithiúnais an 18 Meitheamh 2019, an Ostair v an Ghearmáin, C‑591/17, EU:C:2019:504, mír 139 agus an cásdlí dá dtagraítear; an 7 Meán Fómhair 2022, Cilevičs agus páirtithe eile, C‑391/20, EU:C:2022:638, mír 65 agus an cásdlí dá dtagraítear, agus an 8 Meitheamh 2023, Prestige and Limousine, C‑50/21, EU:C:2023:448, mír 64).
101
Chun a chinneadh an gcomhlíonann srian coinníoll na comhréireachta, is faoin mBallstát atá ag iarraidh brath ar chuspóir atá in ann údar a thabhairt le srian ar shaoirse bhunúsach nó ar cheart bunúsach an fhaisnéis go léir is gá a chur ar fáil don chúirt náisiúnta chun a chur ar a cumas a dheimhniú go gcomhlíonann an beart lena mbaineann na ceanglais a eascraíonn as prionsabal na comhréireachta (féach, chuige sin, breithiúnas an 28 Feabhra 2018, Sporting Odds, C‑3/17, EU:C:2018:130, mír 62 agus an cásdlí dá dtagraítear), ós rud é nach mór anailís ar oiriúnacht agus riachtanas an bhirt sin a bheith ag gabháil leis na cúiseanna ar féidir leis an mBallstát sin brath orthu chun an cuspóir sin a bhaint amach agus fianaise bheacht a thacaíonn lena argóintí (féach, chuige sin, breithiúnas an 19 Eanáir 2023, CIHEF agus páirtithe eile, C‑147/21, EU:C:2023:31, mír 53 agus an cásdlí dá dtagraítear).
102
Mar sin féin, ní féidir a thuiscint ó chásdlí na Cúirte nach bhfuil an deis ag Ballstát a shuíomh go gcomhlíonann beart sriantach na ceanglais sin ar an bhforas amháin nach bhfuil sé in ann staidéir a sholáthar a bhí mar bhonn le glacadh na reachtaíochta lena mbaineann (féach, chuige sin, breithiúnas an 28 Feabhra 2018, Sporting Odds, C‑3/17, EU:C:2018:130, mír 63 agus an cásdlí dá dtagraítear).
103
Ceanglaítear ar an gcúirt náisiúnta scrúdú oibiachtúil a dhéanamh, trí bhíthin sonraí staidrimh nó trí mhodhanna eile, an bhfuil sé réasúnta mar gheall ar an bhfianaise arna soláthar ag údaráis an Bhallstáit lena mbaineann a mheas go bhfuil na modhanna a roghnaítear de chineál a chumasóidh na cuspóirí atá á saothrú a bhaint amach agus an bhféadfaí na cuspóirí sin a bhaint amach trí bhearta nach bhfuil chomh sriantach céanna (féach, chuige sin, breithiúnas an 17 Deireadh Fómhair 2024, FA.RO. di YK & C., C‑16/23, EU:C:2024:886, mír 92 agus an cásdlí dá dtagraítear).
104
I ndáil leis sin, maidir leis an ualach a fhorchuirtear ar oibreoirí eacnamaíocha leis na bearta náisiúnta lena mbaineann, ceanglaítear ar na Ballstáit, fiú i gcás ina bhfuil corrlach lánroghnach ann, a roghanna a bhunú ar chritéir oibiachtúla agus scrúdú a dhéanamh, i gcomhthéacs an mheasúnaithe ar na srianta a bhaineann le bearta éagsúla a d’fhéadfadh a bheith ann, an bhfuil na cuspóirí a shaothraítear leis na bearta náisiúnta sin de chineál a thabharfadh údar le hiarmhairtí eacnamaíocha diúltacha agus, i gcásanna áirithe, suntasacha, do na hoibreoirí eacnamaíocha lena mbaineann (féach, de réir analaí, breithiúnais an 16 Nollaig 2008, Arcelor Atlantique agus Lorraine agus páirtithe eile, C‑127/07, EU:C:2008:728, mír 59 agus an cásdlí dá dtagraítear, agus an 8 Nollaig 2020, an Pholainn v an Pharlaimint agus an Chomhairle, C‑626/18, EU:C:2020:1000, mír 98).
(d)
Comhlíonadh na Cairte agus phrionsabail na deimhneachta dlíthiúla agus chosaint an ionchais dhlisteanaigh
105
Is cásdlí socair é, i gcás ina n‑áitíonn Ballstát go bhfuil údar le beart a ghlac sé féin, lena gcuirtear srian ar shaoirse bhunúsach a ráthaítear le CFAE, ar chúis sháraitheach ar mhaithe le leas an phobail a aithnítear le dlí an Aontais, nach mór a mheas go gcuirtear dlí an Aontais chun feidhme le beart den sórt sin, de réir bhrí Airteagal 51(1) den Chairt, agus mar thoradh air sin nach mór é a bheith i gcomhréir leis na cearta bunúsacha a chumhdaítear sa Chairt (féach, chuige sin, breithiúnas an 18 Meitheamh 2020, an Coimisiún v an Ungáir (Trédhearcacht comhlachas), C‑78/18, EU:C:2020:476, mír 101 agus an cásdlí dá dtagraítear). Is amhlaidh atá i gcás ina mbraitheann Ballstát, de bhun Airteagal 15(3)(b) de Threoir 2006/123, ar chúis sháraitheach ar mhaithe le leas an phobail chun údar a thabhairt le ceanglas a thagann faoi mhír 2 den Airteagal sin (féach, de réir analaí, breithiúnas an 6 Deireadh Fómhair 2020, an Coimisiún v an Ungáir (Ardoideachas), C‑66/18, EU:C:2020:792, mír 214).
106
Dá bhrí sin, i gcás inarb ionann reachtaíocht náisiúnta agus srian ar an tsaoirse bunaíochta agus/nó ar an tsaoirse chun seirbhísí a sholáthar, ní mór scrúdú a dhéanamh ar chomhoiriúnacht na reachtaíochta sin le dlí an Aontais agus, dá bhrí sin, ar an údar atá léi, ní hamháin i bhfianaise na n‑eisceachtaí dá bhforáiltear le Treoir 2006/123 agus le cásdlí na Cúirte, ach freisin i bhfianaise na gceart agus na saoirsí a ráthaítear leis an gCairt (féach, chuige sin, breithiúnais an 21 Bealtaine 2019, an Coimisiún v an Ungáir (Cearta chun talamh talmhaíochta a úsáid), C‑235/17, EU:C:2019:432, mír 66 agus an cásdlí dá dtagraítear, agus an 6 Deireadh Fómhair 2021, ECOTEX BULGARIA, C‑544/19, EU:C:2021:803, mír 89).
107
Leis an gceanglas nach mór do bheart na cearta agus na saoirsí a ráthaítear leis an gCairt a chomhlíonadh, tugtar le tuiscint nach mór a fhíorú an bhforchuireann na forálacha náisiúnta lena mbaineann teorainneacha ar na cearta agus na saoirsí sin agus, más amhlaidh an cháis, an bhfuil údar leis na teorainneacha sin i bhfianaise na gceanglas a leagtar amach in Airteagal 52(1) den Chairt (féach, chuige sin, breithiúnas an 18 Meitheamh 2020, an Coimisiún v an Ungáir (Trédhearcacht comhlachas), C‑78/18, EU:C:2020:476, mír 103).
108
I ndáil leis sin, ní mór a mheabhrú nach sainphribhléidí iomlána iad an tsaoirse chun gnó a sheoladh a chumhdaítear in Airteagal 16 den Chairt ná an ceart chun maoine a ráthaítear in Airteagal 17 di (féach, chuige sin, breithiúnas an 30 Aibreán 2024, Trade Express-L agus DEVNIA TSIMENT, C‑395/22 agus C‑428/22, EU:C:2024:374, mír 78 agus an cásdlí dá dtagraítear), a bhféadfadh a bhfeidhmiú, i gcomhréir le hAirteagal 52(1) den Chairt, a bheith faoi réir teorainneacha ar choinníoll go bhforáiltear do na teorainneacha sin le dlí, go n‑urramaíonn siad bunbhrí na saoirse sin agus an chirt sin agus, faoi réir phrionsabal na comhréireachta, go bhfuil siad riachtanach agus go gcomhlíonann siad i ndáiríre cuspóirí leasa ghinearálta arna n‑aithint ag an Aontas Eorpach nó an gá atá le cearta agus saoirsí daoine eile a chosaint.
109
Sa chomhthéacs sin, ní mór a shonrú nach féidir cuspóirí leasa ghinearálta, amhail an comhshaol agus an tsláinte phoiblí a chosaint, a shaothrú le beart náisiúnta gan a chur san áireamh go bhfuil siad le réiteach leis na cearta bunúsacha agus prionsabail lena mbaineann an beart sin, mar a chumhdaítear sna Conarthaí agus sa Chairt, tríd na cuspóirí leasa ghinearálta sin ar thaobh amháin agus na cearta agus prionsabail atá i gceist ar an taobh eile a mheá go cothrom, ar mhaithe lena háirithiú nach bhfuil na bearta sin neamh-chomhréireach leis na cuspóirí atá á saothrú. I ndáil leis sin, ní mór an fhéidearthacht atá ag na Ballstáit údar cuí a thabhairt le teorannú an chirt bhunúsaigh a ráthaítear in Airteagail 16 agus 17 den Chairt a mheas trí thromchúis an chur isteach a ghabhann le teorannú den sórt sin a thomhas agus trína fhíorú an bhfuil an tábhacht a bhaineann le cuspóirí leas an phobail atá á saothrú leis an teorannú sin i gcomhréir leis an tromchúis sin (féach, chuige sin, breithiúnas an 5 Nollaig 2023, Nordic Info, C‑128/22, EU:C:2023:951, mír 93 agus an cásdlí dá dtagraítear).
110
Thairis sin, i gcás ina mbraitheann Ballstát ar chúiseanna sáraitheacha ar mhaithe le leas an phobail chun údar a thabhairt le reachtaíocht a d’fhéadfadh bac a chur ar fheidhmiú na saoirse bunaíochta agus ar an tsaoirse chun seirbhísí a sholáthar, ní mór an t‑údar sin a mheasúnú freisin i bhfianaise phrionsabail ghinearálta dhlí an Aontais, lena n‑áirítear prionsabail na deimhneachta dlíthiúla agus an ionchais dhlisteanaigh (féach, chuige sin, breithiúnais an 20 Nollaig 2017, Global Starnet, C‑322/16, EU:C:2017:985, mír 44 agus an cásdlí dá dtagraítear), agus an 22 Meán Fómhair 2022, Admiral Gaming Network agus páirtithe eile, C‑475/20 go C‑482/20, EU:C:2022:714, mír 60).
111
Is i bhfianaise na réamhbharúlacha go léir roimhe seo nach mór scrúdú a dhéanamh ar bhearta éagsúla na scéime freagrachta leathnaithe táirgeora atá i gceist sna príomhimeachtaí i bhfianaise fhorálacha dhlí an Aontais dá dtagraítear sna ceisteanna a tharchuirtear le haghaidh réamhrialú.
2.
Na coinníollacha chun monaplacht a bhunú a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora
112
Baineann an chéad chuid den dara ceist, agus an tríú ceist go dtí an cúigiú ceist, ar an gcéad dul síos, leis na coinníollacha lena rialaítear monaplacht a bhunú a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora.
(a)
Srianta ar an tsaoirse chun gnó a sheoladh agus ar an tsaoirse chun seirbhísí a sholáthar
113
Foráiltear le hAirteagal 37(2) de ZVO-2 do cheart eisiach a dheonú d’eagraíocht aonair a bhfuil sé de chúram uirthi an ghníomhaíocht sin a fheidhmiú le haghaidh aicme áirithe táirgí, rud a chruthóidh monaplacht maidir leis an ngníomhaíocht sin i bhfabhar na heagraíochta sin.
114
Chun a fháil amach an dtagann beart den sórt sin faoi raon feidhme Airteagal 15 de Threoir 2006/123, ní mór a mheabhrú nach mór an coincheap ‘ceanglas’ i mír 2 den Airteagal sin a thuiscint, i gcomhréir le hAirteagal 4(7) den Treoir sin, mar thagairt, go háirithe, do ‘aon oibleagáid, toirmeasc, coinníoll nó teorannú dá bhforáiltear i bhforálacha reachtaíochta, rialúcháin nó riaracháin na mBallstát’ (féach, chuige sin, breithiúnas an 7 Samhain 2018, an Coimisiún v an Ungáir, C‑171/17, EU:C:2018:881, mír 77 agus an cásdlí dá dtagraítear).
115
Thairis sin, is cásdlí socair é go gcumhdaítear leis an gcoincheap ‘srian’, de réir bhrí Airteagail 49 agus 56 CFAE, bearta lena gcuirtear toirmeasc, bac nó laghdú ar tharraingteacht fheidhmiú na saoirse bunaíochta nó na saoirse chun seirbhísí a sholáthar, amhail bearta arna ndéanamh ag Ballstát a dhéanann difear, cé go bhfuil siad infheidhme gan idirdhealú, do rochtain ar an margadh do ghnóthais ó Bhallstáit eile (féach, chuige sin, breithiúnais an 29 Márta 2011, an Coimisiún v an Iodáil, C‑565/08, EU:C:2011:188, míreanna 45 agus 46 agus an cásdlí dá dtagraítear, agus an 8 Meitheamh 2023, Fastweb agus páirtithe eile (Fráma ama le haghaidh billeála), C‑468/20, EU:C:2023:447, míreanna 81 agus 82 agus an cásdlí dá dtagraítear).
116
I ndáil leis sin, ní mór a mheas gur ceanglas é monaplacht a bhunú, faoi Airteagal 37(2) de ZVO-2, a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora, ós rud é nach ionann an mhonaplacht a bhunaítear amhlaidh agus ceanglas a bhaineann leis na hábhair a chumhdaítear le Treoir 2005/36 ná le ceanglas a leagtar síos in ionstraimí eile de chuid an Aontais, lena bhforchoimeádtar rochtain ar an tseirbhís lena mbaineann do sholáthraithe áirithe mar gheall ar chineál sonrach na gníomhaíochta lena mbaineann, de réir bhrí Airteagal 15(2)(d) de Threoir 2006/123. Is léir ón gcásdlí go gcumhdaítear le ceanglas den sórt sin reachtaíocht náisiúnta lena bhforchoimeádtar, trí mhonaplacht a bhunú, rochtain ar ghníomhaíocht a bhaineann le seirbhísí a sholáthar do ghnóthas príobháideach nó poiblí aonair (féach, chuige sin, breithiúnas an 7 Samhain 2018, an Coimisiún v an Ungáir, C‑171/17, EU:C:2018:881, mír 79).
117
Ina theannta sin, maidir leis an tsaoirse chun seirbhísí a sholáthar, is cásdlí socair é gurb ionann reachtaíocht náisiúnta, amhail Airteagal 37(2) de ZVO-2, lena gcuirtear feidhmiú gníomhaíochta eacnamaíche faoi réir scéim eisiach i bhfabhar oibreoir poiblí nó príobháideach aonair, agus srian ar an tsaoirse bhunúsach sin (féach, chuige sin, breithiúnais an 7 Samhain 2018, an Coimisiún v an Ungáir, C‑171/17, EU:C:2018:881, mír 88 agus an cásdlí dá dtagraítear, agus an 2 Márta 2023, Bursa Română de Mărfuri, C‑394/21, EU:C:2023:146, mír 47).
(b)
An t‑údar atá leis na srianta lena mbaineann
118
I gcomhréir leis an gcásdlí dá dtagraítear i míreanna 98 go 110 den bhreithiúnas seo, is gá a fháil amach an bhféadfadh údar a bheith leis na srianta sin mar sin féin.
(1) Coinníoll an neamh-idirdhealaithe
119
Maidir le coinníoll an neamh-idirdhealaithe, ba cheart a thabhairt faoi deara go bhfuil feidhm ag an scéim freagrachta leathnaithe táirgeora atá i gceist sna príomhimeachtaí maidir le gach táirgeoir a chuireann táirgí ar an margadh sa tSlóivéin gan idirdhealú a dhéanamh, go díreach nó go hindíreach, ar bhonn a náisiúntachta nó, i gcás cuideachtaí, ar bhonn shuíomh a n‑oifige cláraithe. Go háirithe, is léir ó Airteagal 34(1), (4) agus (6) de ZVO-2 go bhfuil táirgeoir atá bunaithe i mBallstát seachas an tSlóivéin agus a mhargaíonn táirgí sa Bhallstát sin, i bprionsabal, faoi réir na n‑oibleagáidí um fhreagracht leathnaithe a leagtar síos leis an dlí sin.
(2) Cúiseanna sáraitheacha a bhaineann le leas an phobail
120
Is léir ó na doiciméid atá os comhair na Cúirte gur ghlac reachtas na Slóivéine an scéim freagrachta leathnaithe táirgeora atá i gceist sna príomhimeachtaí chun na híoscheanglais ábhartha a leagtar amach in Airteagal 8a de Threoir 2008/98 agus na cuspóirí comhshaoil a shaothraítear leis an Treoir sin a chomhlíonadh. Áitíonn Rialtas na Slóivéine go bhféachann an scéim sin le feabhas a chur ar an gcóras freagrachta leathnaithe táirgeora agus ar an gcóras chun dramhaíl ó tháirgí a chumhdaítear leis an bhfreagracht leathnaithe táirgeora sin sa tSlóivéin a bhainistiú, go háirithe tríd an méid dramhaíola atá le cóireáil a laghdú, rud atá comhsheasmhach leis na cuspóirí maidir leis an gcomhshaol agus an tsláinte phoiblí a chosaint. Deirtear go ndeachaigh an scéim sin, i ndáil leis sin, i ngleic le neamhéifeachtúlacht an bhainistithe dramhaíola faoi ZVO-1, a léirigh í féin i gcarnadh dramhaíola ó phacáistíocht ag soláthraithe seirbhísí poiblí áitiúla cathrach bailithe dramhaíola.
121
Is cúiseanna sáraitheacha ar mhaithe le leas an phobail iad cuspóirí den sórt sin a d’fhéadfadh údar a thabhairt le srianta ar an tsaoirse bunaíochta agus ar an tsaoirse chun seirbhísí a sholáthar. Ar an gcéad dul síos, maidir leis an údar atá leis na ceanglais a thagann faoi raon feidhme Threoir 2006/123, sainmhínítear in Airteagal 4(8) den Treoir sin an coincheap ‘cúis sháraitheach ar mhaithe le leas an phobail’ mar thagairt do na cúiseanna a aithnítear amhlaidh i gcásdlí na Cúirte, lena n‑áirítear, inter alia, an tsláinte phoiblí, an comhshaol agus an comhshaol uirbeach a chosaint.
122
Ar an dara dul síos, is cásdlí socair é gur cúis sháraitheach í cosaint an chomhshaoil ar mhaithe le leas an phobail a d’fhéadfadh údar a thabhairt le srianta ar shaoirsí bunúsacha (féach, chuige sin, breithiúnais an 14 Nollaig 2004, Radlberger Getränkegesellschaft agus S. Spitz, C‑309/02, EU:C:2004:799, mír 75, agus an 19 Eanáir 2023, CIHEF agus páirtithe eile, C‑147/21, EU:C:2023:31, mír 51). Is amhlaidh atá i gcás na gcuspóirí maidir le cáilíocht na seirbhísí a ráthú agus an tsláinte phoiblí a chosaint (féach, chuige sin, breithiúnais an 19 Bealtaine 2009, an Coimisiún v an Iodáil, C‑531/06, EU:C:2009:315, mír 51, agus an 29 Iúil 2019, an Coimisiún v an Ostair (Innealtóirí sibhialta, gníomhairí paitinne agus tréidlianna), C‑209/18, EU:C:2019:632, mír 89 agus an cásdlí dá dtagraítear).
123
A mhéid a bhraitheann Rialtas na Slóivéine freisin ar an gcuspóir costais an bhainistithe dramhaíola arna n‑iompar ag na táirgeoirí lena mbaineann a laghdú agus, dá bhrí sin, a bhaineann a argóint le héifeachtúlacht eacnamaíoch, ní mór a mheabhrú, de réir cásdlí socair, nach féidir le cuspóirí de chineál eacnamaíoch amháin a bheith ina gcúis sháraitheach ar mhaithe le leas an phobail lena bhféadfaí údar a thabhairt le srian a chur ar shaoirse bhunúsach a ráthaítear le CFAE (féach, chuige sin, breithiúnas an 8 Meitheamh 2023, Prestige and Limousine, C‑50/21, EU:C:2023:448, mír 70 agus an cásdlí dá dtagraítear). Os a choinne sin, ghlac an Chúirt leis go bhféadfadh reachtaíocht náisiúnta a bheith ina srian cuí ar shaoirse bhunúsach i gcás ina leagtar síos í ar chúiseanna eacnamaíocha a bhfuil cuspóir leas an phobail á shaothrú acu (féach, chuige sin, breithiúnas an 22 Deireadh Fómhair 2013, Essent agus páirtithe eile, C‑105/12 go C‑107/12, EU:C:2013:677, mír 52 agus an cásdlí dá dtagraítear). Dá bhrí sin, fiú má mheastar go bhfuil an scéim freagrachta leathnaithe atá i gceist sna príomhimeachtaí á socrú ag forais éifeachtúlachta eacnamaíche den sórt sin, ní féidir leo, mar sin, a bheith ina gcúiseanna sáraitheacha ar mhaithe le leas an phobail chun údar a thabhairt le srian, agus mar thoradh air sin is faoin gcúirt a rinne an tarchur atá sé a chinneadh, ar deireadh, an saothraíonn an córas sin, d’ainneoin na bhforas sin, cuspóir chosaint an chomhshaoil agus na sláinte poiblí.
(3) Coinníoll na comhréireachta
124
Maidir le coinníoll na comhréireachta, is faoin gcúirt a rinne an tarchur atá sé, a bhfuil dlínse aici amháin measúnú a dhéanamh ar na fíorais is cúis leis na príomhimeachtaí agus an scéim freagrachta leathnaithe táirgeora atá i gceist sna príomhimeachtaí a léiriú, a fháil amach an gcomhlíonann an scéim sin na coinníollacha a leagtar amach i míreanna 98 go 103 den bhreithiúnas seo. Mar sin féin, tá an Chúirt Bhreithiúnais, ar iarradh uirthi freagra úsáideach a sholáthar don chúirt sin, inniúil ar cibé treoir a thabhairt di bunaithe ar an gcomhad sna príomhimeachtaí agus ar na barúlacha i scríbhinn a cuireadh faoina bráid a chuirfidh ar chumas na cúirte sin a cinneadh a thabhairt (féach, chuige sin, breithiúnais an 7 Meán Fómhair 2022, Cilevičs agus páirtithe eile, C‑391/20, EU:C:2022:638, míreanna 72 agus 73, agus an 17 Deireadh Fómhair 2024, FA.RO. di YK & C., C‑16/23, EU:C:2024:886, mír 93).
(i) Oiriúnacht na srianta chun a áirithiú go mbainfear amach na cuspóirí atá á saothrú
125
A mhéid a bhaineann le cumas na monaplachta a bhaineann le cur chun feidhme comhchoiteann na n‑oibleagáidí freagrachta leathnaithe táirgeora do gach sruth dramhaíola a thagann faoin bhfreagracht leathnaithe sin chun na cuspóirí a bhaint amach maidir leis an gcomhshaol agus an tsláinte phoiblí a chosaint, is léir ón bhfianaise a cuireadh in iúl don Chúirt gur bunaíodh an mhonaplacht sin chun feabhas a chur ar inrochtaineacht, trédhearcacht agus praghsáil aonfhoirmeach na scéime freagrachta leathnaithe táirgeora is infheidhme maidir le haicme áirithe táirgí agus, ar bhonn níos ginearálta, an córas bainistithe dramhaíola iomlán lena mbaineann.
126
Cé go ndealraíonn sé, dá bhrí sin, go bhfuil beart den sórt sin in ann, i bprionsabal, na cuspóirí maidir leis an gcomhshaol agus an tsláinte phoiblí a chosaint a bhaint amach, is gá freisin, de réir an chásdlí dá dtagraítear i míreanna 99 agus 100 den bhreithiúnas seo, na cuspóirí sin a shaothrú ar bhealach comhsheasmhach córasach, rud atá le fíorú ag an gcúirt a rinne an tarchur tar éis measúnú foriomlán a dhéanamh ar na himthosca a bhaineann le glacadh agus cur chun feidhme na bhforálacha náisiúnta lena mbaineann (féach, chuige sin, breithiúnas an 28 Feabhra 2018, Sporting Odds, C‑3/17, EU:C:2018:130, mír 64 agus an cásdlí dá dtagraítear).
127
Sa chás seo, d’áitigh Interzero agus páirtithe eile, ina mbarúlacha i scríbhinn, nach beart é monaplacht a chruthú in earnáil chur chun feidhme comhchoiteann na n‑oibleagáidí um fhreagracht leathnaithe táirgeoirí atá in ann an cuspóir maidir le cosaint an chomhshaoil a shaothrú, ar bhealach comhsheasmhach, ós rud é go bhféadfadh an beart sin an bonn a bhaint den chuspóir maidir le haistriú chuig geilleagar ciorclach. D’fhéadfadh bunú na monaplachta sin, ar thaobh amháin, na táirgeoirí lena mbaineann a dhíspreagadh ó réitigh chiorclacha nuálacha agus níos éifeachtúla ó thaobh an chomhshaoil de a fhorbairt chun a staid iomaíoch a fheabhsú agus, ar an taobh eile, cosc a chur ar aistriú eolais agus dea-chleachtas ó Bhallstáit eile. Ar deireadh, is é an toradh a bheadh air sin méadú ar chostais do na táirgeoirí sin.
128
Is fíor, mar is léir ó Airteagal 1 de Threoir 2008/98, nach mór na scéimeanna freagrachta leathnaithe táirgeora a tugadh isteach i gcomhréir leis an Treoir sin a bheith comhsheasmhach le loighic an aistrithe chuig geilleagar ciorclach agus le hiomaíochas fadtéarmach an Aontais a chaomhnú. Mar sin féin, níl aon rud sa chomhad os comhair na Cúirte a thabharfadh le fios, maidir le cás arb é is príomhthréith dó easpa margadh iomaíoch i réimse na gníomhaíochta maidir le cur chun feidhme comhchoiteann na n‑oibleagáidí freagrachta leathnaithe táirgeora, amhail an cás a eascraíonn as staid mhonaplachta a bhunú don eagraíocht atá freagrach as cur chun feidhme comhchoiteann na n‑oibleagáidí sa réimse sin, go gcuirfí bainistiú éifeachtúil dramhaíola atá á lorg ag an mBallstát a thug isteach an mhonaplacht sin i mbaol ar deireadh.
129
Ina theannta sin, ní mór a chur in iúl, a mhéid is ionann reachtaíocht náisiúnta lena mbunaítear monaplacht agus beart atá sriantach go háirithe ar shaoirsí bunúsacha, nach mór creat reachtach a bhunú lena bhféadfaí a áirithiú go mbeidh sealbhóir na monaplachta sin in ann na cuspóirí a leagtar síos amhlaidh a shaothrú, ar bhealach comhsheasmhach córasach, trí bhíthin tairiscint arna tomhas go cainníochtúil agus arna coigeartú go cáilíochtúil de réir na gcuspóirí sin agus faoi réir dianmhaoirseacht ag na húdaráis phoiblí (féach, chuige sin, breithiúnas an 8 Meán Fómhair 2010, Stoß agus páirtithe eile, C‑316/07, C‑358/07 go C‑360/07, C‑409/07 agus C‑410/07, EU:C:2010:504, mír 83). Dá bhrí sin, d’fhéadfadh sé go n‑éileofaí le dlí an Aontais srianta áirithe a fhorchur ar shealbhóir monaplachta (féach, chuige sin, breithiúnas an 15 Meán Fómhair 2011, Dickinger agus Ömer, C‑347/09, EU:C:2011:582, mír 72), go háirithe d’fhonn aon bhaol maidir le hiompar mí-úsáideach an tsealbhóra sin a d’fhéadfadh an bonn a bhaint de na cuspóirí atá á saothrú a sheachaint.
130
Is faoin gcúirt a rinne an tarchur atá sé a fháil amach an bhforáiltear leis an scéim freagrachta leathnaithe táirgeora atá i gceist sna príomhimeachtaí, ina hiomláine, na ráthaíochtaí is gá i ndáil leis sin.
(ii) Riachtanas agus comhréireacht iomlán na srianta lena mbaineann
131
Mar is léir ó Airteagal 15(3)(c) de Threoir 2006/123 agus ó chásdlí na Cúirte araon, ní fhéadfar údar a thabhairt le bearta lena gcuirtear srian ar shaoirse bhunúsach ach amháin mura féidir an cuspóir atá á shaothrú a bhaint amach le bearta nach bhfuil chomh sriantach céanna, cé go bhfuil siad chomh héifeachtach céanna (féach, chuige sin, breithiúnais an 7 Meán Fómhair 2022, Cilevičs agus páirtithe eile, C‑391/20, EU:C:2022:638, mír 81 agus an cásdlí dá dtagraítear, agus an 7 Samhain 2024, Centro di Assistenza Doganale Mellano, C‑503/23, EU:C:2024:933, mír 83).
132
Maidir le rogha na mbeart lena bhféadfar na cuspóirí maidir leis an gcomhshaol agus an tsláinte phoiblí a chosaint a bhaint amach, ní mór a mheabhrú, ar an gcéad dul síos, go bhfuil cosaint an chomhshaoil ar cheann de chuspóirí bunriachtanacha an Aontais Eorpaigh, atá de chineál trasearnálach agus bunúsach araon (féach, chuige sin, breithiúnas an 28 Feabhra 2012, Inter-Environnement Wallonie agus Terre wallonne, C‑41/11, EU:C:2012:103, mír 57 agus an cásdlí dá dtagraítear). Ar an dara dul síos, tá an tsláinte phoiblí ar thús cadhnaíochta i measc na sócmhainní agus leasanna atá faoi chosaint ag CFAE agus gur faoi na Ballstáit atá sé cinneadh a dhéanamh faoin méid cosanta is mian leo a thabhairt don tsláinte phoiblí agus an bealach ar gá an leibhéal sin a bhaint amach. Chuige sin, tá lánrogha ag na Ballstáit a chinneadh, i bhfianaise na n‑imthosca náisiúnta agus cé chomh tábhachtach agus atá sé, dar leo, cuspóirí dlisteanacha a bhaint amach atá níos sonraí ó thaobh dhlí an Aontais de, amhail córas bainistithe dramhaíola a fhorbairt atá ar ardcháilíocht, cothrom agus a bhfuil rochtain ag cách air, na bearta lenar féidir torthaí nithiúla a bhaint amach (féach, chuige sin, breithiúnais an 28 Meán Fómhair 2006, Ahokainen agus Leppik, C‑434/04, EU:C:2006:609, mír 32, agus an 12 Samhain 2015, Visnapuu, C‑198/14, EU:C:2015:751, mír 118).
133
Dá bhrí sin, i gcomhréir leis na ceanglais a leagtar síos, go háirithe, le Treoir 2008/98 agus leis na rialacha earnála ábhartha, tá saoirse ag na Ballstáit, i bprionsabal, cuspóirí a mbeartais bainistithe dramhaíola a shocrú agus, más iomchuí, an leibhéal cosanta don chomhshaol agus don tsláinte phoiblí atá á lorg a shainiú go beacht (féach, de réir analaí, breithiúnas an 15 Meán Fómhair 2011, Dickinger agus Ömer, C‑347/09, EU:C:2011:582, mír 47 agus an cásdlí dá dtagraítear).
134
Dá bhrí sin, féadfaidh údar a bheith le Ballstát atá ag iarraidh ardleibhéal cosanta don chomhshaol agus don tsláinte phoiblí a áirithiú agus é á mheas nach bhfuil ach deonú ceart eisiach do chomhlacht aonair atá faoi réir dlúthrialú ag na húdaráis phoiblí de chineál a chuirfidh ar a gcumas na cuspóirí sin a shaothrú ar bhealach atá éifeachtach go leor (féach, de réir analaí, breithiúnais an 8 Meán Fómhair 2010, Stoß agus páirtithe eile, C‑316/07, C‑358/07 go C‑360/07, C‑409/07 agus C‑410/07, EU:C:2010:504, mír 81, agus an 15 Meán Fómhair 2011, Dickinger agus Ömer, C‑347/09, EU:C:2011:582, mír 48).
135
Sa chás seo, measann na hiarratasóirí sna príomhimeachtaí go bhféadfaí na cuspóirí arna saothrú ag reachtas na Slóivéine a bhaint amach trí bhearta nach bhfuil chomh sriantach céanna, eadhon trí choinníollacha a leagan síos maidir le cáilíocht na seirbhísí agus méid na gcostas a fhéadfaidh an eagraíocht atá freagrach as cur chun feidhme comhchoiteann na n‑oibleagáidí um fhreagracht leathnaithe táirgeora a ghearradh ar na táirgeoirí lena mbaineann agus trí ghníomhaireacht neamhspleách a bhunú a dhéanfadh rialú ar an scéim freagrachta leathnaithe táirgeora lena mbaineann.
136
I ndáil leis sin, chinn an Chúirt, maidir leis an gceist an mbeadh sé níos fearr, chun na cuspóirí atá á saothrú a bhaint amach, seachas ceart eisiach a dheonú chun comhlacht údaraithe a oibriú, reachtaíocht a ghlacadh lena bhforchuirtear na ceanglais is gá ar na hoibreoirí eacnamaíocha lena mbaineann, go dtagann sí, i bprionsabal, faoi lánrogha na mBallstát, ar choinníoll, mar sin féin, nach ndealraíonn sé go bhfuil an méid a roghnaíodh díréireach i bhfianaise na haidhme atá á saothrú (féach, chuige sin, breithiúnas an 21 Meán Fómhair 1999, Läärä agus páirtithe eile, C‑124/97, EU:C:1999:435, mír 39).
137
Dá bhrí sin, is faoin gcúirt a rinne an tarchur atá sé a fhíorú, tríd an scéim freagrachta leathnaithe táirgeora atá i gceist sna príomhimeachtaí a ghlacadh, gur fhéach reachtas na Slóivéine i ndáiríre le hardleibhéal cosanta a áirithiú do chuspóirí chosaint an chomhshaoil agus na sláinte poiblí agus, i bhfianaise an leibhéil cosanta sin atá á lorg, go bhféadfaí a mheas go bhfuil gá le monaplacht a bhunú a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora (féach, de réir analaí, breithiúnas an 15 Meán Fómhair 2011, Dickinger agus Ömer, C‑347/09, EU:C:2011:582, mír 54).
138
Maidir le ceist na comhréireachta de na bearta atá i gceist, mar is léir ó mhír 104 den bhreithiúnas seo, beidh ar an gcúirt a rinne an tarchur a fháil amach freisin an bhfuil na bearta sin díréireach i ndáil leis na cuspóirí maidir le cosaint an chomhshaoil agus na sláinte poiblí atá á saothrú. Sa chomhthéacs sin, d’fhéadfadh an chúirt sin a chur san áireamh, go háirithe, na heasnaimh, mar is léir ón ordú tarchuir, a bhain leis an scéim freagrachta leathnaithe táirgeora dá bhforáiltear le ZVO-1 agus a chuir cosc ar bhainistiú éifeachtach dramhaíola. Beidh an chúirt sin in ann argóint Rialtas na Slóivéine a chur san áireamh freisin, eadhon go gcuireann an scéim freagrachta leathnaithe táirgeora atá i gceist sna príomhimeachtaí ar chumas an Stáit trédhearcacht a ráthú i bhfeidhmiú na heagraíochta aonair agus saobhadh iomaíochta ar an margadh le haghaidh bainistiú dramhaíola a chosc, agus go bhfuil an scéim sin níos eacnamaíche agus níos simplí do tháirgeoirí, agus ar an gcaoi sin go gcuireann sí le rialú níos fearr ar cháilíocht an bhainistithe dramhaíola.
(4) Airteagail 16 agus 17 den Chairt agus prionsabail na deimhneachta dlíthiúla agus an ionchais dhlisteanaigh a chomhlíonadh
139
I gcomhréir leis an gcásdlí a luaitear i míreanna 105 go 110 den bhreithiúnas seo, tá sé fós le scrúdú an gcomhlíonann bunú monaplachta a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora, ag an scéim freagrachta leathnaithe táirgeora atá i gceist sna príomhimeachtaí, na cearta bunúsacha a ráthaítear leis an gCairt, sa chás seo, le hAirteagail 16 agus 17 di, chomh maith le prionsabail ghinearálta dhlí an Aontais.
140
Ar dtús, maidir le hAirteagal 16 den Chairt, foráiltear leis go n‑aithnítear an tsaoirse chun gnó a sheoladh i gcomhréir le dlí an Aontais agus le dlíthe agus cleachtais náisiúnta. Áirítear leis an gcosaint a thugtar leis an Airteagal sin, go háirithe, an tsaoirse chun gníomhaíocht eacnamaíoch nó tráchtála a shaothrú agus an tsaoirse conartha (féach, chuige sin, breithiúnais an 22 Eanáir 2013, Sky Österreich, C‑283/11, EU:C:2013:28, mír 42, agus an 30 Aibreán 2024, Trade Express-L agus DEVNIA TSIMENT, C‑395/22 agus C‑428/22, EU:C:2024:374, mír 76).
141
I bhfianaise fhoclaíocht Airteagal 16, lena bhforáiltear go n‑aithneofar an tsaoirse chun gnó a sheoladh i gcomhréir le dlí an Aontais agus le dlíthe agus cleachtais náisiúnta, atá ar leithligh, dá bhrí sin, ó shaoirsí bunúsacha eile a chumhdaítear i dTeideal II den Chairt, cé go bhfuil sí cosúil le foclaíocht forálacha áirithe de Theideal IV di, d’fhéadfadh an tsaoirse sin, dá bhrí sin, a bheith faoi réir raon leathan idirghabhálacha ó údaráis phoiblí a d’fhéadfadh, ar mhaithe le leas an phobail, teorainneacha a fhorchur ar fheidhmiú gníomhaíochta eacnamaíche. Léirítear an imthoisc sin, go háirithe, sa chaoi a bhfuil measúnú le déanamh ar reachtaíocht an Aontais agus ar reachtaíocht agus cleachtais náisiúnta i bhfianaise phrionsabal na comhréireachta faoi Airteagal 52(1) den Chairt (féach, chuige sin, breithiúnas an 21 Nollaig 2021, Bank Melli Iran, C‑124/20, EU:C:2021:1035, míreanna 81 agus 82 agus an cásdlí dá dtagraítear).
142
I ndáil leis sin, is leor a thabhairt faoi deara, a mhéid is gur srian ar an tsaoirse bunaíochta iad forálacha na scéime freagrachta leathnaithe táirgeora atá i gceist sna príomhimeachtaí lena mbunaítear monaplacht a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora, mar a chuirtear in iúl i mír 116 den bhreithiúnas seo, is teorannú iad freisin, i bprionsabal, ar fheidhmiú na saoirse chun gnó a sheoladh de chuid na n‑oibreoirí lena mbaineann, a chumhdaítear in Airteagal 16 den Chairt (féach, chuige sin, breithiúnas an 8 Bealtaine 2019, PI, C‑230/18, EU:C:2019:383, mír 65).
143
Ar an dara dul síos, i gcomhréir le hAirteagal 17(1) den Chairt, tá ag gach duine an ceart chun a shealúchais nó a sealúchais arna bhfáil go dleathach a shealbhú, a úsáid, a dhiúscairt agus a thiomnú, agus ní fhéadfar a shealúchais nó a sealúchais a cheilt ar dhuine ach amháin ar mhaithe leis an leas poiblí agus sna cásanna agus faoi na coinníollacha dá bhforáiltear le dlí, ach sin faoi réir cúiteamh cóir a íoc in am trátha mar chomaoin ar chailleadh na sealúchas sin. Féadfar úsáid maoine a rialáil le dlí a mhéad is gá sin ar mhaithe leis an leas ginearálta.
144
Tá trí fhoráil ar leith in Airteagal 17(1) den Chairt. Leis an gcéad cheann, a chuirtear in iúl sa chéad abairt den fhoráil sin agus ar de chineál ginearálta í, léirítear go nithiúil prionsabal na hurraime do mhaoin. Baineann an dara ceann, atá sa dara habairt den fhoráil sin, le díothú maoine agus fágann sí go bhfuil sí faoi réir coinníollacha áirithe. Maidir leis an tríú habairt den fhoráil sin, tugann sí an chumhacht do na Ballstáit úsáid maoine a rialú a mhéid is gá ar mhaithe le leas an phobail. Mar sin féin, ní hionann sin is a rá nach bhfuil baint ag na rialacha sin lena chéile. Baineann an dara agus an tríú riail le samplaí sonracha de chur isteach ar an gceart chun maoine agus ní mór iad a léiriú i bhfianaise an phrionsabail a chumhdaítear sa chéad cheann de na rialacha sin (féach, chuige sin, breithiúnais an 10 Meán Fómhair 2024, Neves 77 Solutions, C‑351/22, EU:C:2024:723, mír 81 agus an cásdlí dá dtagraítear, agus an 4 Deireadh Fómhair 2024, Aeris Invest v an Coimisiún agus BRA, C‑535/22 P, EU:C:2024:819, mír 214).
145
Baineann an chosaint a thugtar le hAirteagal 17(1) den Chairt le cearta ag a bhfuil luach sócmhainne, ag féachaint don dlíchóras lena mbaineann, lena gcumasaítear, ag féachaint don dlíchóras lena mbaineann, na cearta sin a fheidhmiú go huathrialach ag a sealbhóir agus ar mhaithe lena sealbhóir (breithiúnais an 21 Bealtaine 2019, an Coimisiún v an Ungáir (Cearta chun talamh talmhaíochta a úsáid), C‑235/17, EU:C:2019:432, mír 69 agus an cásdlí dá dtagraítear, agus an 5 Bealtaine 2022, BPC Lux 2 agus páirtithe eile, C‑83/20, EU:C:2022:346, mír 39).
146
I ndáil leis sin, is léir ó chásdlí na Cúirte Eorpaí um Chearta an Duine a bhaineann le hAirteagal 1 de Phrótacal Breise Uimh. 1 a ghabhann leis an gCoinbhinsiún Eorpach chun Cearta an Duine agus Saoirsí Bunúsacha a Chosaint, a síníodh i bPáras an 20 Márta 1952, agus an cásdlí sin á chur san áireamh faoi Airteagal 52(3) den Chairt chun críocha Airteagal 17 den Chairt a léiriú, mar thairseach cosanta íosta (féach, chuige sin, breithiúnais an 21 Bealtaine 2019, an Coimisiún v an Ungáir (Cearta chun talamh talmhaíochta a úsáid), C‑235/17, EU:C:2019:432, mír 72 agus an cásdlí dá dtagraítear, agus an 10 Meán Fómhair 2024, Neves 77 Solutions, C‑351/22, EU:C:2024:723, mír 80) gurb ionann na leasanna a bhaineann le saothrú ceadúnais agus leasanna maoine lena n‑éilítear an chosaint a thugtar le hAirteagal 1 de (féach, chuige sin, ECtHR, 7 Meitheamh 2012, Centro Europa 7 S.r.l. agus Di Stefano v an Iodáil, CE:ECHR:2012:0607JUD003843309, § 178). Dá bhrí sin, is ionann cúlghairm ex lege ar údarú lena gcuirtear ar chumas a sealbhóra gníomhaíocht eacnamaíoch a dhéanamh agus teorannú ar an gceart chun maoine a ráthaítear san Airteagal sin a thagann, mar bheart lena rialaítear úsáid maoine, faoin dara mír den Airteagal sin (féach, chuige sin, ECtHR, 13 Eanáir 2015, Vékony v an Ungáir, CE:ECHR:2015:0113JUD006568113, §§ 29 agus 30, agus ECtHR, 5 Aibreán 2022, NIT S.R.L. v Poblacht na Moldóive, CE:ECHR:2022:0405JUD002847012, §§ 235 agus 236).
147
Thairis sin, de réir an chásdlí sin, d’fhéadfadh idirghabháil reachtach i ndáil le héilimh chonarthacha atá ann cheana a bheith ina beart lena rialaítear úsáid maoine agus, dá bhrí sin, teorannú ar an gceart chun maoine (féach, chuige sin, ECtHR, 20 Iúil 2004, Bäck v an Fhionlainn, CE:ECHR:2004:0720JUD003759897, §§ 57 agus 68).
148
Sa chás seo, is léir ón bhfaisnéis a cuireadh in iúl don Chúirt, faoi réir fhíorú na cúirte a rinne an tarchur, gurb é atá i gceist le monaplacht a bhunú don eagraíocht aonair ag an scéim freagrachta leathnaithe táirgeora atá i gceist sna príomhimeachtaí ná údaruithe comhshaoil a chúlghairm ex lege agus cinntí lena bhformheastar pleananna comhpháirteacha atá ann cheana, arna n‑eisiúint d’oibreoirí ZVO-1 chun críche cur chun feidhme comhchoiteann na n‑oibleagáidí freagrachta leathnaithe táirgeora, agus foirceannadh ex lege na gconarthaí go léir arna dtabhairt i gcrích idir na hoibreoirí sin agus na táirgeoirí, chomh maith le soláthraithe seirbhísí bainistithe dramhaíola. Is féidir iarmhairtí den sórt sin a mheas mar theorannú ar fheidhmiú an chirt chun maoine, a chumhdaítear leis na rialacha maidir le húsáid maoine, de réir bhrí an tríú habairt d’Airteagal 17(1) den Chairt.
149
Maidir leis an údar atá le teorainneacha den sórt sin ar an tsaoirse agus ar an gceart dá bhforáiltear in Airteagail 16 agus 17 den Chairt, ar an gcéad dul síos, tá comhthuiscint ann go bhfuil na teorainneacha sin, a bhaineann le monaplacht a bhunú agus leis na socruithe idirthréimhseacha arna leagan síos ag reachtas na Slóivéine sa chomhthéacs sin, sa scéim freagrachta leathnaithe táirgeora atá i gceist sna príomhimeachtaí, mar a bunaíodh le ZVO-2.
150
Ar an dara dul síos, urramaíonn na teorainneacha sin bunbhrí Airteagail 16 agus 17 den Chairt. Ar an gcéad dul síos, maidir leis an gcoinníoll a bhaineann le bunbhrí na saoirse chun gnó a sheoladh a urramú, ba cheart a thabhairt faoi deara nach gcuireann bunú monaplachta a bhaineann le gníomhaíocht eacnamaíoch chun aimhleasa na n‑oibreoirí atá ann cheana cosc ar aon ghníomhaíocht fiontraíochta de chuid na n‑oibreoirí sin ann féin, go háirithe ós rud é go gceadaítear go sainráite leis an dlí príomha cearta eisiacha a dheonú d’oibreoir poiblí nó príobháideach amháin nó níos mó le haghaidh gníomhaíocht eacnamaíoch ar leith agus nach mór measúnú a dhéanamh ar na coinníollacha chun monaplacht a bhunú a bhaineann le gníomhaíocht a eascraíonn as cearta den sórt sin a dheonú, mar a cuireadh in iúl i mír 141 den bhreithiúnas seo, i gcomhthéacs scrúdú a dhéanamh ar chomhréireacht birt den sórt sin.
151
Ar an dara dul síos, ós rud é, mar a cinneadh i mír 148 den bhreithiúnas seo, go dtagann an beart sin faoi raon feidhme na rialacha maidir le húsáid maoine, de réir bhrí an tríú habairt d’Airteagal 17(1) den Chairt, ní dócha go ndéanfaidh sé dochar do bhunbhrí an chirt chun maoine (féach, chuige sin, breithiúnas an 10 Meán Fómhair 2024, Neves 77 Solutions, C‑351/22, EU:C:2024:723, mír 88 agus an cásdlí dá dtagraítear).
152
Ar an tríú dul síos, leis na teorainneacha sin, mar a chuirtear in iúl i mír 120 den bhreithiúnas seo, féachtar le córas bainistithe dramhaíola dea-fheidhmiúil a áirithiú agus, dá bhrí sin, na cuspóirí maidir leis an gcomhshaol agus an tsláinte phoiblí a chosaint a bhaint amach, rud a fhágann go gcomhlíonann siad i ndáiríre cuspóirí leasa ghinearálta arna n‑aithint ag an Aontas.
153
Ar an gceathrú dul síos, maidir le prionsabal na comhréireachta a chomhlíonadh, leanann sé ó mhíreanna 125 go 136 den bhreithiúnas seo go ndealraíonn sé go bhfuil na teorainneacha sin, iontu féin, iomchuí chun na cuspóirí atá á saothrú agus riachtanach chun na críche sin a bhaint amach. Mar sin féin, i gcomhthéacs leasú reachtach, ceanglaítear ar an reachtas náisiúnta freisin le hurraim do chearta bunúsacha na n‑oibreoirí eacnamaíocha, a ndéanann an leasú sin difear dóibh, bearta iomchuí a chur i bhfeidhm chun na hoibreoirí sin a chosaint ar bhearta lena gcuirtear ualach iomarcach orthu, i bhfianaise a staide ar leith (féach, chuige sin, ECtHR, 13 Eanáir 2015, Vékony v an Ungáir, CE:ECHR:2015:0113JUD006568113, §§ 34 agus 35; ECtHR, 16 Deireadh Fómhair 2018, Könyv-Tár Kft agus páirtithe eile v an Ungáir, CE:ECHR:2018:1016JUD002162313, §§ 48 agus 50).
154
Dá bhrí sin, leanann sé ó chásdlí na Cúirte maidir le prionsabail na deimhneachta dlíthiúla agus an ionchais dhlisteanaigh, i gcomhthéacs leasú reachtach, nach mór do reachtas náisiúnta cásanna sonracha na n‑oibreoirí eacnamaíocha lena mbaineann an leasú sin a chur san áireamh agus foráil a dhéanamh, más iomchuí, d’oiriúnuithe ar chur i bhfeidhm na rialacha nua (féach, chuige sin, breithiúnais an 7 Meitheamh 2005, VEMW agus páirtithe eile, C‑17/03, EU:C:2005:362, mír 81, agus an 17 Nollaig 2015, Szemerey, C‑330/14, EU:C:2015:826, mír 48).
155
I ndáil leis sin, chinn an Chúirt go bhféadfadh oibreoir eacnamaíoch a rinne infheistíochtaí costasacha chun an scéim a ghlac an reachtas náisiúnta roimhe sin a chomhlíonadh difear suntasach a dhéanamh ar mhaithe lena leas trí dheireadh luath a chur leis an scéim sin, go háirithe i gcás ina gcuirtear an scéim sin i gcrích go tobann agus neamh-intuartha, gan an t‑am is gá a thabhairt chun dul in oiriúint don staid reachtach nua (breithiúnais an 11 Meitheamh 2015, Berlington Hungary agus páirtithe eile, C‑98/14, EU:C:2015:386, mír 87 agus an cásdlí dá dtagraítear, agus an 22 Meán Fómhair 2022, Admiral Gaming Network agus páirtithe eile, C‑475/20 go C‑482/20, EU:C:2022:714, mír 64).
156
Dá bhrí sin, is faoin reachtas náisiúnta atá sé foráil a dhéanamh maidir le hidirthréimhse leordhóthanach chun a chur ar chumas oibreoirí eacnamaíocha oiriúnú do na leasuithe a dhéanann difear dóibh nó do chóras cúitimh réasúnta as an damáiste a bhain dóibh (féach, chuige sin, breithiúnais an 14 Nollaig 2004, Radlberger Getränkegesellschaft agus S. Spitz, C‑309/02, EU:C:2004:799, mír 81; an 11 Meitheamh 2015, Berlington Hungary agus páirtithe eile, C‑98/14, EU:C:2015:386, mír 85 agus an cásdlí dá dtagraítear, agus an 20 Nollaig 2017, Global Starnet, C‑322/16, EU:C:2017:985, mír 48). I gcás inar cosúil go bhfuil gá leis an méid sin chun aon ualach iomarcach ar na hoibreoirí sin a sheachaint, ní féidir a chur as an áireamh go bhféadfadh an dá bheart sin a bheith ag teastáil go carnach.
157
Sa chás seo, tugann an chúirt a rinne an tarchur faoi deara, ar an gcéad dul síos, nach bhforáiltear le forálacha idirthréimhseacha ZVO-2, a leagtar amach in Airteagal 275 de, do thréimhse bheacht ar lena linn a thiocfaidh deireadh leis na húdaruithe atá ag oibreoirí ZVO-1 agus leis na conarthaí a thug siad i gcrích le táirgeoirí agus soláthraithe seirbhísí bainistithe dramhaíola. Baineann an tréimhse sin leis an teachtaireacht ón eagraíocht aonair gur thosaigh sí ag cur na n‑oibleagáidí maidir le freagracht leathnaithe táirgeora chun feidhme go comhpháirteach agus le glacadh chinneadh dearbhaitheach na haireachta inniúla. Ar an dara dul síos, ní fhoráiltear leis an scéim freagrachta leathnaithe táirgeora atá i gceist sna príomhimeachtaí d’aon scéim cúitimh d’oibreoirí ZVO-1.
158
Is faoin gcúirt a rinne an tarchur atá sé scrúdú a dhéanamh, in imthosca an cháis seo, an dócha go mbeidh an scéim freagrachta leathnaithe táirgeora atá i gceist sna príomhimeachtaí ina hualach iomarcach ar oibreoirí ZVO-1. Chuige sin, ní mór di an fhianaise ábhartha uile is léir, go háirithe, ó fhoclaíocht, ó scéim ghinearálta agus ó chuspóir na rialacha lena mbaineann a chur san áireamh (féach, chuige sin, breithiúnas an 22 Meán Fómhair 2022, Admiral Gaming Network agus páirtithe eile, C‑475/20 go C‑482/20, EU:C:2022:714, mír 65 agus an cásdlí dá dtagraítear) agus a fhíorú an bhféadfadh oibreoir eacnamaíoch stuama agus feasach foráil a dhéanamh maidir le beart a ghlacadh ar dócha go ndéanfadh sé difear dá leasanna (féach, chuige sin, breithiúnais an 15 Aibreán 2021, Federazione nazionale delle imprese elettrotecniche ed elettroniche (Anie) agus páirtithe eile, C‑798/18 agus C‑799/18, EU:C:2021:280, mír 42, agus an 22 Meán Fómhair 2022, Admiral Gaming Network agus páirtithe eile, C‑475/20 go C‑482/20, EU:C:2022:714, mír 62).
159
I ndáil leis sin, ní mór aird a thabhairt ar na himthosca go léir a bhaineann le staid aonair na n‑oibreoirí ZVO-1 lena mbaineann, amhail gur deonaíodh na húdaruithe atá acu ar feadh tréimhse éiginnte, agus ar na himthosca go léir a bhaineann le glacadh na scéime freagrachta leathnaithe táirgeora atá i gceist sna príomhimeachtaí. Dealraíonn sé, sular glacadh ZVO-2, go ndearna reachtas na Slóivéine idirghabháil faoi dhó chun an scéim freagrachta leathnaithe táirgeora dá bhforáiltear roimhe seo le ZVO-1 a leasú, go háirithe tríd an scéim freagrachta leathnaithe sin a leasú, le héifeacht ón 1 Eanáir 2021, trí dheireadh a chur leis an eisiamh ó chur i bhfeidhm na scéime sin go dtí sin maidir le táirgeoirí a chuireann níos lú ná 15 thona de phacáistíocht ar an margadh in aghaidh na bliana.
160
I bhfianaise an mhéid sin roimhe seo, ní mór a mheas, faoi réir chomhlíonadh phrionsabal na comhréireachta, maidir le hAirteagail 8 agus 8a de Threoir 2008/98, Airteagal 15 de Threoir 2006/123, Airteagail 49 agus 56 CFAE, Airteagail 16 agus 17 den Chairt agus prionsabail na deimhneachta dlíthiúla agus an ionchais dhlisteanaigh, nach gcuireann siad bac ar reachtaíocht náisiúnta lena mbunaítear monaplacht trí eagraíocht a chruthú atá freagrach as cur chun feidhme comhchoiteann na n‑oibleagáidí freagrachta leathnaithe táirgeora a bhfuil an ceart eisiach aici an ghníomhaíocht sin a fheidhmiú i gcás aicme áirithe táirgí, agus foráil á déanamh maidir le cúlghairm ex lege na n‑údaruithe a chuir ar chumas oibreoirí eacnamaíocha an ghníomhaíocht sin a dhéanamh suas go dtí an pointe sin agus maidir le foirceannadh ex lege na gconarthaí go léir arna dtabhairt i gcrích ag na hoibreoirí sin i bhfeidhmiú na gníomhaíochta céanna, ar choinníoll, mar sin féin, go bhfuil bunú creata reachtaigh ag gabháil leis an reachtaíocht sin lena ráthaítear go mbeidh sealbhóir na monaplachta sin in ann cuspóirí cosanta an chomhshaoil agus na sláinte poiblí atá leagtha síos ag an mBallstát lena mbaineann dó féin a shaothrú, ar bhealach comhsheasmhach córasach, trí bhíthin tairiscint arna tomhas go cainníochtúil agus arna coigeartú go cáilíochtúil i bhfianaise na gcuspóirí sin agus faoi réir maoirseacht dhian ag na húdaráis phoiblí, agus, ar an dara dul síos, lena ndéantar foráil maidir le hoiriúnuithe ar chur i bhfeidhm na rialacha nua chun aon ualach iomarcach ar na hoibreoirí eacnamaíocha lena mbaineann a sheachaint, go háirithe idirthréimhse leordhóthanach ionas go mbeidh siad in ann oiriúnú do na hathruithe nó do chóras cúitimh réasúnta as an damáiste a bhain dóibh.
3.
Na bearta a fhorchuirtear ar shealbhóir na monaplachta agus ar dhaoine a bhfuil leas acu inti
161
Leis an dara cuid dá dara ceist, agus leis an séú ceist go dtí an naoú ceist, tá amhras ar an gcúirt a rinne an tarchur faoi roinnt beart a fhorchuirtear ar an eagraíocht a bhfuil an mhonaplacht aici a bhaineann le cur chun feidhme na n‑oibleagáidí maidir le freagracht leathnaithe táirgeora agus ar dhaoine a bhfuil leas acu san eagraíocht sin.
(a)
Srianta ar an tsaoirse chun gnó a sheoladh agus ar an tsaoirse chun seirbhísí a sholáthar
162
Ar an gcéad dul síos, tá amhras ar an gcúirt a rinne an tarchur, leis an dara cuid dá dara ceist, maidir leis an gceanglas, a leagtar síos in Airteagal 38(1) de ZVO-2, go gceanglaítear ar an eagraíocht aonair tabhairt faoi chur chun feidhme comhchoiteann na n‑oibleagáidí a bhaineann le freagracht leathnaithe táirgeora ar bhonn neamhbhrabúsach.
163
I ndáil leis sin, ba cheart a thabhairt faoi deara go bhféadfar oibleagáid den sórt sin a aicmiú mar cheanglas lena gceanglaítear ar an soláthraí a bheith comhdhéanta i bhfoirm dhlíthiúil ar leith, de réir bhrí Airteagal 15(2)(b) de Threoir 2006/123, ar choinníoll go bhforáiltear leis an dlí náisiúnta d’fhoirm dhlíthiúil shonrach d’eintitis neamhbhrabúsacha. Chinn an Chúirt, i bhfianaise aithris 73 den Treoir sin, go dtagraíonn an fhoráil dheireanach sin, inter alia, don cheanglas maidir le soláthraí seirbhíse a bhunú mar eintiteas neamhbhrabúsach (féach, chuige sin, breithiúnais an 23 Feabhra 2016, an Coimisiún v an Ungáir, C‑179/14, EU:C:2016:108, mír 62, agus an 26 Meitheamh 2019, an Coimisiún v an Ghréig, C‑729/17, EU:C:2019:534, mír 60).
164
Ar an dara dul síos, maidir leis an reachtaíocht náisiúnta dá dtagraítear sa séú ceist arna tarchur, bunaítear le hAirteagal 38(4) de ZVO-2, i gcás táirgeoirí táirgí atá faoi réir oibleagáidí maidir le freagracht leathnaithe táirgeora agus a chuireann ar an margadh 51 % ar a laghad de chainníocht iomlán na haicme céanna táirgí a chumhdaítear leis an bhfreagracht leathnaithe táirgeora sin, an oibleagáid eagraíocht aonair a chruthú lena gcuirtear a n‑oibleagáidí chun feidhme go comhpháirteach ina leith sin agus leas inti a bheith acu. Thairis sin, ní féidir leis na táirgeoirí sin a bheith ina ndaoine a bhailíonn nó a chóireálann dramhaíl ó na táirgí sin.
165
Ar an gcéad dul síos, ní thagann an oibleagáid atá ar tháirgeoirí áirithe eagraíocht a chruthú a bheidh freagrach as cur chun feidhme comhchoiteann a n‑oibleagáidí i leith freagracht leathnaithe táirgeora don aicme dramhaíola lena mbaineann, agus dlúthbhaint aici leis an oibleagáid leas san eagraíocht sin a bheith acu, faoi aon cheann de na haicmí ceanglas a liostaítear in Airteagal 15(2) de Threoir 2006/123.
166
Ós rud é, mar is léir ó mhíreanna 96 agus 97 den bhreithiúnas seo, nach mór an ceanglas sin a mheasúnú i bhfianaise an dlí phríomha, ní mór a mheabhrú, i gcás ina bhfuil baint ag beart náisiúnta ag an am céanna leis an tsaoirse bunaíochta agus leis an tsaoirse chun seirbhísí a sholáthar, nach ndéanfaidh an Chúirt scrúdú air, i bprionsabal, ach i bhfianaise ceann amháin de na saoirsí sin, i gcás inar léir, in imthosca an cháis seo, go bhfuil an ceann eile go hiomlán tánaisteach don chéad cheann agus go bhféadfadh sí a bheith nasctha léi. Chun an phríomhshaoirse bhunúsach a chinneadh, ní mór aird a thabhairt ar ábhar na reachtaíochta lena mbaineann (féach, chuige sin, breithiúnas an 7 Meán Fómhair 2022, Cilevičs agus páirtithe eile, C‑391/20, EU:C:2022:638, míreanna 50 agus 51 agus an cásdlí dá dtagraítear).
167
Chun idirdhealú a dhéanamh idir raon feidhme na saoirse bunaíochta faoi seach agus an tsaoirse chun seirbhísí a sholáthar, tá sé tábhachtach a chinneadh cé acu atá nó nach bhfuil an t‑oibreoir eacnamaíoch lena mbaineann bunaithe sa Bhallstát ina soláthraíonn sé an tseirbhís atá i gceist. I ndáil leis sin, baineann an coincheap ‘gnó a sheoladh’ le gníomhaíocht eacnamaíoch a shaothrú iarbhír trí bhunaíocht sheasta sa Bhallstát óstach ar feadh tréimhse éiginnte (féach, chuige sin, breithiúnais an 22 Samhain 2018, Vorarlberger Landes- und Hypothekenbank, C‑625/17, EU:C:2018:939, míreanna 34 agus 35, agus an 4 Deireadh Fómhair 2024, an Liotuáin agus páirtithe eile v an Pharlaimint agus an Chomhairle (Pacáiste soghluaisteachta), C‑541/20 go C‑555/20, EU:C:2024:818, mír 364 agus an cásdlí dá dtagraítear).
168
Ar an taobh eile, is ‘seirbhísí’, de réir bhrí Airteagal 56 CFAE, iad na seirbhísí go léir nach soláthraítear ar bhonn seasmhach agus leanúnach ó eagraíocht sa Bhallstát cinn scríbe (breithiúnais an 7 Meán Fómhair 2022, Cilevičs agus páirtithe eile, C‑391/20, EU:C:2022:638, mír 53 agus an cásdlí dá dtagraítear, agus an 21 Nollaig 2023, European Superleague Company, C‑333/21, EU:C:2023:1011, mír 245).
169
Sa chás seo, forchuirtear le hAirteagal 38(4) agus (5) de ZVO-2 oibleagáidí sonracha ar tháirgeoirí áirithe táirgí atá faoi réir freagracht leathnaithe táirgeora mar gheall ar an tábhacht ar leith a bhaineann le méid a ngníomhaíochta eacnamaíche ar mhargadh na Slóivéine. I ndáil leis sin, ní mór a mheas go ndéantar na gníomhaíochtaí eacnamaíocha a dhéanann táirgeoirí a bhfuil tábhacht den sórt sin acu ar an margadh náisiúnta, mar riail ghinearálta, ar bhonn seasmhach agus leanúnach ó eagraíocht sa Bhallstát lena mbaineann. Dá bhrí sin, faoi réir fhíorú staid na dtáirgeoirí lena mbaineann ag an gcúirt a rinne an tarchur, tagann an fhoráil sin go príomha faoi raon feidhme na saoirse bunaíochta.
170
Cé nach gcuirtear cosc ar náisiúnaigh de chuid Ballstáit eile a d’fhéadfadh a bheith faoi réir na forála sin iad féin a bhunú ar chríoch na Slóivéine chun a ngníomhaíocht eacnamaíoch a dhéanamh, d’fhéadfadh ualaí riaracháin agus airgeadais a bheith i gceist leis an oibleagáid, más iomchuí, eintiteas arna bhunú sa tSlóivéin a chruthú a bheidh freagrach as a n‑oibleagáidí i leith freagracht leathnaithe táirgeora a chur chun feidhme go comhpháirteach agus as an oibleagáid leas a bheith acu san eagraíocht aonair, sa bhreis orthu siúd a bhfuil baint acu le feidhmiú a ngníomhaíochta eacnamaíche féin.
171
Dá bhrí sin, is dócha go bhfágfaidh an scéim freagrachta leathnaithe táirgeora atá i gceist sna príomhimeachtaí nach mbeidh a mbunaíocht sa Bhallstát lena mbaineann chomh tarraingteach céanna do náisiúnaigh Ballstát eile, agus mar thoradh air sin gurb ionann í agus srian ar an tsaoirse bunaíochta a ráthaítear le hAirteagal 49 CFAE.
172
Ar an dara dul síos, is ionann an coinníoll nach bhféadfaidh ach táirgeoirí leas a bheith acu san eagraíocht aonair agus ceanglas a bhaineann le scairsheilbh chuideachta, de réir bhrí Airteagal 15(2)(c) de Threoir 2006/123. Tagraíonn an fhoráil sin d’aon cheanglas a bhaineann le comhdhéanamh an eintitis lena mbaineann nó le stádas shealbhóirí a chaipitil (féach, chuige sin, breithiúnais an 1 Márta 2018, CMVRO, C‑297/16, EU:C:2018:141, mír 77; an 26 Meitheamh 2019, an Coimisiún v an Ghréig, C‑729/17, EU:C:2019:534, mír 63, agus an 29 Iúil 2019, an Coimisiún v an Ostair (Innealtóirí sibhialta, gníomhairí paitinne agus tréidlianna), C‑209/18, EU:C:2019:632, mír 84).
173
Ar an tríú dul síos, maidir leis an reachtaíocht náisiúnta dá dtagraítear sa seachtú ceist go dtí an naoú ceist, foráiltear le hAirteagal 38(6) go (9) de ZVO-2, ar an gcéad dul síos, maidir le táirgeoirí a bhfuil leas acu in eagraíocht aonair, go gcuirtear toirmeasc orthu gníomhaíochtaí bailithe agus cóireála dramhaíola a dhéanamh agus, ar an dara dul síos, go gcuirtear toirmeasc ar naisc chaipitil nó theaghlaigh idir, ar thaobh amháin, an eagraíocht sin, comhaltaí a comhlachta bainistíochta agus táirgeoirí a bhfuil leas acu inti agus, ar an taobh eile, daoine a bhailíonn agus a chóireálann dramhaíl agus daoine a bhfuil ceart vótála acu i gcomhlacht bainistíochta nó maoirseachta na heagraíochta.
174
Ag féachaint don sainmhíniú dá dtagraítear i mír 172 den bhreithiúnas seo, ina dtagraítear d’aon cheanglas a bhaineann le comhdhéanamh an eintitis lena mbaineann nó le stádas shealbhóirí a chaipitil, ní mór a mheas gurb ionann reachtaíocht den sórt sin agus ceanglas a bhaineann le scairsheilbh chuideachta, de réir bhrí Airteagal 15(2)(c) de Threoir 2006/123.
(b)
An t‑údar atá leis na srianta lena mbaineann
175
I gcomhréir leis an gcásdlí dá dtagraítear i míreanna 98 go 110 den bhreithiúnas seo, is gá a fháil amach an bhféadfadh údar a bheith leis na srianta sin mar sin féin.
(1) Coinníoll an neamh-idirdhealaithe
176
Mar a thugtar faoi deara i mír 119 den bhreithiúnas seo, tá feidhm ag an scéim freagrachta leathnaithe táirgeora atá i gceist sna príomhimeachtaí maidir le gach táirgeoir a chuireann táirgí ar an margadh sa tSlóivéin gan idirdhealú a dhéanamh, go díreach nó go hindíreach, ar bhonn a náisiúntachta nó, i gcás cuideachtaí, ar bhonn shuíomh a n‑oifige cláraithe. Dá bhrí sin, níl gnéithe na scéime sin dá dtagraítear i míreanna 162 go 174 den bhreithiúnas seo idirdhealaitheach go díreach nó go hindíreach.
(2) Cúiseanna sáraitheacha a bhaineann le leas an phobail
177
Mar is léir ón gcomhad atá os comhair na Cúirte, tá sé beartaithe leis na ceanglais go léir a fhorchuirtear ar an eagraíocht aonair agus ar tháirgeoirí a bhfuil leas acu inti freagracht eagraíochtúil na dtáirgeoirí laistigh de scéimeanna freagrachta leathnaithe táirgeora a neartú, na coinníollacha nós imeachta maidir le soláthar monaplachta seirbhísí a áirithiú le haghaidh cur chun feidhme comhchoiteann oibleagáidí i ndáil leis sin, agus coinbhleachtaí leasa idir na hoibreoirí lena mbaineann a sheachaint. Dá bhrí sin, tá sé i gceist leis na ceanglais sin, ar bhonn níos ginearálta, an córas chun dramhaíl ó tháirgí freagrachta leathnaithe táirgeora a bhainistiú sa tSlóivéin a dhéanamh níos éifeachtaí, trí aghaidh a thabhairt ar na fadhbanna bainistithe dramhaíola a shainaithnítear faoi ZVO-1. Tá cuspóirí den sórt sin mar chuid de shaothrú na gcuspóirí maidir leis an gcomhshaol agus an tsláinte phoiblí a chosaint, ar cúiseanna sáraitheacha iad, mar is léir ó mhíreanna 120 go 122 den bhreithiúnas seo, ar mhaithe le leas an phobail lena bhféadfaí údar a thabhairt le srianta ar an tsaoirse chun seirbhísí a sholáthar.
178
A mhéid a bhraitheann Rialtas na Slóivéine freisin ar an gcuspóir na costais a fhorchuirtear ar tháirgeoirí a laghdú agus, dá bhrí sin, a bhraitheann a argóint ar éifeachtúlacht eacnamaíoch, is faoin gcúirt a rinne an tarchur atá sé, mar a mheabhraítear i mír 123 den bhreithiúnas seo, a fháil amach an bhfuil na srianta lena mbaineann, ar deireadh, ag saothrú an chuspóra maidir leis an gcomhshaol agus an tsláinte phoiblí a chosaint.
(3) Coinníoll na comhréireachta
(i) Oiriúnacht na srianta chun a áirithiú go mbainfear amach na cuspóirí atá á saothrú
179
Ar an gcéad dul síos, maidir leis an gceanglas go gceanglaítear ar an eagraíocht aonair a gníomhaíocht a dhéanamh ar bhonn neamhbhrabúsach, níl aon rud sa chomhad os comhair na Cúirte a thugann le fios nach mbeadh beart den sórt sin oiriúnach chun córas bainistithe dramhaíola a fheidhmíonn go maith a áirithiú agus, dá bhrí sin, chun na cuspóirí a bhaint amach maidir leis an gcomhshaol agus an tsláinte phoiblí a chosaint arna saothrú ag reachtas na Slóivéine. Mar a áitíonn Rialtas na Slóivéine, leis an gceanglas a bhaineann le feidhmiú neamhbhrabúsach na gníomhaíochta maidir le cur chun feidhme comhchoiteann na n‑oibleagáidí um fhreagracht leathnaithe táirgeora, is féidir a áirithiú go ngearrfar costais seirbhíse den sórt sin ar tháirgeoirí trí na costais a bhaineann le cur chun feidhme na n‑oibleagáidí sin a chur san áireamh, agus na costais sin á gcinneadh trí thagairt a dhéanamh do mharthanacht, indeisitheacht, in‑athúsáideacht agus in‑athchúrsáilteacht an táirge lena mbaineann. Tá beart den sórt sin comhsheasmhach, inter alia, leis an bprionsabal ‘costas an truaillithe ar an truaillitheoir’ a chumhdaítear i ndlí an Aontais, mar a mheabhraítear i mír 81 den bhreithiúnas seo.
180
Ar an dara dul síos, maidir leis na bearta a bhaineann le bunú na heagraíochta atá freagrach as oibleagáidí freagrachta leathnaithe táirgeora a chur chun feidhme ar bhonn comhchoiteann agus leas a bheith acu san eagraíocht sin, ní mór a mheabhrú, mar is léir ón sainmhíniú in Airteagal 3(21) de Threoir 2008/98, gurb é cuspóir na scéimeanna freagrachta leathnaithe táirgeora arna mbunú i gcomhréir le hAirteagail 8 agus 8a den Treoir sin a áirithiú go nglacfaidh táirgeoirí táirgí atá faoi réir oibleagáidí freagrachta leathnaithe táirgeora ní hamháin freagracht airgeadais as bainistiú dramhaíola ó na táirgí sin ach freisin, más iomchuí, freagracht eagraíochtúil as an ngníomhaíocht sin.
181
Maidir leis an oibleagáid atá ar tháirgeoirí atá faoi réir oibleagáidí um fhreagracht leathnaithe táirgeoirí a chuireann ar an margadh 51 % ar a laghad de chainníocht iomlán na haicme céanna táirgí a chumhdaítear le freagracht leathnaithe táirgeora, eagraíocht a bhunú a dhéanann an ghníomhaíocht maidir le cur chun feidhme comhchoiteann a n‑oibleagáidí i ndáil leis sin agus leas a bheith acu inti, agus an oibleagáid atá ar shealbhóirí leasa san eagraíocht sin a bheith ina dtáirgeoirí, tá siad comhsheasmhach go díreach leis an gcuspóir sin agus dá bhrí sin is cosúil go bhfuil siad iomchuí chun a áirithiú go mbainfear amach na cuspóirí maidir leis an gcomhshaol agus an tsláinte phoiblí a chosaint. Is amhlaidh an cháis go háirithe toisc go bhfágann na rialacha sin nach mór do na táirgeoirí a bhfuil an sciar is mó den mhargadh lena mbaineann acu a bheith rannpháirteach, ní hamháin as an bhfreagracht airgeadais ach freisin as an bhfreagracht eagraíochtúil agus an chéim ‘dramhaíl’ de shaolré táirge á bainistiú acu.
182
Ar an tríú dul síos, maidir leis na rialacha a bhaineann le naisc ingearacha a thoirmeasc idir eagraíochtaí atá freagrach as oibleagáidí freagrachta leathnaithe táirgeora a chur chun feidhme ar bhonn comhchoiteann, sealbhóirí leasa sna heagraíochtaí sin, comhlachtaí bainistíochta na n‑eagraíochtaí sin agus soláthraithe seirbhísí bainistithe dramhaíola, is léir ó aithris 22 de Threoir 2018/851 go bhfuil sé beartaithe, inter alia, leis na híoscheanglais a leagtar síos in Airteagal 8a de Threoir 2008/98 cothrom iomaíochta a áirithiú agus teorainn a chur leis an riosca coinbhleachtaí leasa idir na heagraíochtaí sin agus na comhlachtaí bainistithe dramhaíola a úsáideann na heagraíochtaí céanna.
183
A mhéid atá sé d’aidhm ag na rialacha sin coinbhleachtaí leasa a sheachaint sa chaidreamh idir na hoibreoirí éagsúla a bhfuil baint acu leis an scéim freagrachta leathnaithe táirgeora atá i gceist sna príomhimeachtaí agus, mar a thug an tAbhcóide Ginearálta faoi deara, go bunúsach, i mír 76 dá Thuairim, a mhéid gur féidir, dá bhrí sin, an baol a laghdú, agus conarthaí poiblí á ndámhachtain ag an eagraíocht atá freagrach as cur chun feidhme comhchoiteann na n‑oibleagáidí freagrachta leathnaithe táirgeora, go roghnófar, ar bhonn breithnithe neamhábhartha, tairgeoirí nach gcomhlíonann na ceanglais eacnamaíocha nó chomhshaoil, agus gur cosúil go bhfuil an ghné sin den scéim freagrachta leathnaithe táirgeora atá i gceist sna príomhimeachtaí iomchuí freisin chun a áirithiú go mbainfear amach na cuspóirí maidir leis an gcomhshaol agus an tsláinte phoiblí a chosaint.
(ii) Riachtanas agus comhréireacht iomlán na srianta lena mbaineann
184
Ar an gcéad dul síos, maidir leis an gceanglas go gceanglaítear ar an eagraíocht aonair a gníomhaíocht neamhbhrabúsach a dhéanamh, áitíonn Rialtas na Slóivéine gur chuir an dreasacht chun brabús a dhéanamh a eascraíonn as ZVO-1 cosc ar bhaint amach an chuspóra maidir le cosaint leordhóthanach an chomhshaoil. Is faoin gcúirt a rinne an tarchur atá sé, in aon chás, a fháil amach an raibh bearta nach bhfuil chomh sriantach céanna ar fáil do reachtas na Slóivéine lena gcuirtear ar a chumas na cuspóirí atá á saothrú a bhaint amach ar bhealach chomh héifeachtach céanna.
185
Maidir le ceist na comhréireachta sa chiall is beaichte de na bearta atá i gceist, mar is léir ó mhír 104 den bhreithiúnas seo, beidh ar an gcúirt a rinne an tarchur a fháil amach freisin an bhfuil na bearta sin díréireach i ndáil leis na cuspóirí maidir le cosaint an chomhshaoil agus na sláinte poiblí atá á saothrú. Sa chomhthéacs sin, d’fhéadfadh an chúirt sin a chur san áireamh, go háirithe, na heasnaimh, mar is léir ón ordú tarchuir, a bhain leis an scéim freagrachta leathnaithe táirgeora dá bhforáiltear le ZVO-1 agus a bhain an bonn de bhainistiú éifeachtach dramhaíola.
186
Ar an dara dul síos, maidir leis na bearta a bhaineann le cruthú na heagraíochta atá freagrach as oibleagáidí freagrachta leathnaithe táirgeora a chur chun feidhme ar bhonn comhchoiteann agus le sealbhú leasa san eagraíocht sin, tugann Rialtas na Slóivéine faoi deara go bhféachtar leis na bearta sin a áirithiú nach féidir ach eagraíocht amháin a chruthú le haghaidh gach aicme táirgí a chumhdaítear le freagracht leathnaithe táirgeora. Ina theannta sin, cuireann sé in iúl go bhfuil sé i gceist leis na bearta sin na heasnaimh a sainaithníodh faoi ZVO-1 a leigheas a mhéid a bhaineann leis na naisc eagraíochtúla idir táirgeoirí agus eagraíochtaí atá freagrach as cur chun feidhme comhchoiteann na n‑oibleagáidí maidir le freagracht leathnaithe táirgeora agus chun tionchar na dtáirgeoirí ar fheidhmiú na heagraíochta sin a uasmhéadú. Leis an tionchar méadaithe sin ar bhainistíocht, ar stiúradh agus ar fhéinfhaireachán na heagraíochta, bheadh táirgeoirí níos freagraí, fad agus a áirithíonn an eagraíocht sin, ina n‑ainm agus thar a gceann, bainistiú leordhóthanach dramhaíola ó tháirgí atá faoi réir freagracht leathnaithe táirgeora.
187
I ndáil leis sin, ba cheart a thabhairt faoi deara go bhféachtar leis na bearta sin bunú na heagraíochta atá freagrach as cur chun feidhme comhchoiteann na n‑oibleagáidí um fhreagracht leathnaithe táirgeoirí ag táirgeoirí a chuireann 51 % ar a laghad de chainníocht iomlán an táirge lena mbaineann ar an margadh. D’fhéadfadh sé sin cuntasacht na dtáirgeoirí sin a mhéadú agus, ar an gcaoi sin, feidhmiú na scéimeanna freagrachta leathnaithe táirgeora a bunaíodh faoi ZVO-2 a dhéanamh níos éifeachtaí.
188
Ina theannta sin, i bhfianaise na lánrogha atá ag na Ballstáit agus iad ag roghnú na mbeart lena bhféadfaí cuspóirí chosaint an chomhshaoil agus na sláinte poiblí a bhaint amach chun ardleibhéal cosanta a áirithiú, féadfaidh an reachtas náisiúnta, i bprionsabal, a mheas go bhfuil an baol ann, má tá oibreoirí eacnamaíocha nach táirgeoirí iad ag gníomhú ar an margadh lena mbaineann in ann tionchar a imirt ar bhainistíocht na heagraíochta atá freagrach as cur chun feidhme comhchoiteann na n‑oibleagáidí maidir le freagracht leathnaithe táirgeora, go nglacfaidh siad cinntí bainistíochta a d’fhéadfadh dochar a dhéanamh do chuspóirí na heagraíochta sin (féach, de réir analaí, breithiúnas an 1 Márta 2018, CMVRO, C‑297/16, EU:C:2018:141, mír 82).
189
Ar an tríú dul síos, maidir leis na rialacha lena dtoirmisctear naisc ingearacha idir eagraíochtaí atá freagrach as oibleagáidí maidir le freagracht leathnaithe táirgeora a chur chun feidhme ar bhonn comhchoiteann, sealbhóirí leasa sna heagraíochtaí sin agus soláthraithe seirbhísí bainistithe dramhaíola, áitíonn Rialtas na Slóivéine go bhfuil gá leis na rialacha sin chun iomaíochas a áirithiú in earnáil an bhainistithe dramhaíola. Go háirithe, d’fhéadfadh go leor éilimh ar sheirbhísí áirithe a bheith mar thoradh ar eagraíocht aonair a chruthú le haghaidh an chineáil chéanna táirgí, rud a thabharfadh cumhacht mhargála den sórt sin don eagraíocht go bhféadfadh sí cothromaíocht eacnamaíoch agus iomaíoch an mhargaidh bainistithe dramhaíola a bhriseadh. Bheadh sé d’aidhm ag na rialacha maidir le naisc ingearacha a thoirmeasc freisin coinbhleachtaí leasa a laghdú idir eagraíochtaí a chuireann oibleagáidí freagrachta leathnaithe táirgeora chun feidhme thar ceann táirgeoirí agus soláthraithe bainistithe dramhaíola a dtugann eagraíochtaí conarthaí i gcrích leo.
190
Is faoin gcúirt a rinne an tarchur atá sé a fháil amach an raibh reachtas na Slóivéine in ann bearta a ghlacadh a d’fhágfadh, cé nach mbeadh sé chomh sriantach céanna, go bhféadfaí na cuspóirí atá á saothrú a bhaint amach ar bhealach chomh héifeachtach céanna, ar an tuiscint go bhfuil tábhacht ar leith ag baint le cothrom iomaíochta a choinneáil san earnáil bainistithe dramhaíola agus le feidhmiú cuí an mhargaidh sin i gcomhthéacs chur chun feidhme Airteagail 8 agus 8a de Threoir 2008/98. Sa chomhthéacs sin, is faoin gcúirt sin atá sé lánrogha na mBallstát a chur san áireamh, i bhfianaise mhír 134 den bhreithiúnas seo, maidir le rogha na mbeart lena bhféadfaí na cuspóirí sin a bhaint amach.
(4) Airteagal 16 den Chairt a chomhlíonadh
191
I gcomhréir leis an gcásdlí dá dtagraítear i míreanna 105 go 110 den bhreithiúnas seo, is gá fós a fháil amach an bhfuil an scéim freagrachta leathnaithe táirgeora atá i gceist sna príomhimeachtaí ag luí leis na cearta bunúsacha a ráthaítear leis an gCairt, sa chás seo, leis an tsaoirse chun gnó a sheoladh a ráthaítear in Airteagal 16 di.
192
Ar na cúiseanna céanna leis na cúiseanna a leagtar amach i míreanna 179 go 190 den bhreithiúnas seo, níl aon ní sa chomhad os comhair na Cúirte a thugann le fios nach féidir údar a thabhairt le srianta ar an tsaoirse chun gnó a sheoladh i gcomhréir leis na ceanglais a leagtar síos in Airteagal 52(1) den Chairt.
193
I bhfianaise an mhéid sin roimhe seo, ní mór a mheas, faoi réir chomhlíonadh phrionsabal na comhréireachta, nach gcuirtear cosc le hAirteagail 8 agus 8a de Threoir 2008/98, le hAirteagal 15 de Threoir 2006/123, le hAirteagal 49 CFAE nó le hAirteagal 16 den Chairt ar reachtaíocht náisiúnta lena ndéantar an méid seo a leanas:
–
oibleagáidí a fhorchur ar eagraíocht atá freagrach as cur chun feidhme comhchoiteann na n‑oibleagáidí maidir le freagracht leathnaithe táirgeora agus a bhfuil ceart eisiach aici a gníomhaíocht a dhéanamh ar bhonn neamhbhrabúsach;
–
lena ndéantar foráil maidir le hoibleagáid ar tháirgeoirí atá faoi réir oibleagáidí freagrachta leathnaithe táirgeora a chuireann ar an margadh 51 % ar a laghad de chainníocht iomlán na haicme céanna táirgí atá faoin bhfreagracht leathnaithe sin eagraíocht den sórt sin a chruthú agus leas a bheith acu san eagraíocht sin;
–
lena ndéantar foráil maidir le hoibleagáid ar shealbhóirí leasa san eagraíocht sin a bheith ina dtáirgeoirí ar an margadh lena mbaineann;
–
lena dtoirmeasctar ar na táirgeoirí sin gníomhaíochtaí bailithe agus cóireála dramhaíola a dhéanamh, chomh maith le toirmeasc a chur ar naisc chaipitil nó theaghlaigh idir, ar thaobh amháin, an eagraíocht sin, comhaltaí a comhlachta bainistíochta agus táirgeoirí a bhfuil leas acu inti agus, ar an taobh eile, daoine a bhailíonn agus a chóireálann dramhaíl agus daoine a bhfuil ceart vótála acu i gcomhlacht bainistíochta nó maoirseachta na heagraíochta céanna.
4.
Na bearta a fhorchuirtear ar tháirgeoirí ar mian leo rochtain a fháil ar an margadh náisiúnta
194
Ar deireadh, lena deichiú ceist, fiafraíonn an chúirt a rinne an tarchur an bhfuil úsáid éigeantach na heagraíochta aonair chun críocha chur chun feidhme comhchoiteann na n‑oibleagáidí maidir le freagracht leathnaithe táirgeora a fhorchuirtear ar tháirgeoirí táirgí atá beartaithe d’úsáid tí ar mian leo rochtain a fháil ar mhargadh na Slóivéine ag luí le hAirteagail 49 agus 56 CFAE agus le hAirteagal 16 den Chairt.
(a)
Srianta ar an tsaoirse chun gnó a sheoladh agus ar an tsaoirse chun seirbhísí a sholáthar
195
Maidir leis an reachtaíocht dá dtagraítear sa deichiú ceist, foráiltear le hAirteagal 35(3) de ZVO-2 go bhféadfaidh táirgeoir, i bprionsabal, a oibleagáidí i leith freagracht leathnaithe táirgeora a chomhlíonadh ina n‑aonar, ach amháin má tá na táirgí a chuireann sé ar an margadh sa tSlóivéin beartaithe d’úsáid tí. Ina theannta sin, ceanglaítear le hAirteagal 37(3) agus (4) de ZVO-2 ar tháirgeoirí a fhorchuirtear orthu, dá bhrí sin, a n‑oibleagáidí um fhreagracht leathnaithe táirgeoirí a chomhlíonadh go comhpháirteach, conradh a thabhairt i gcrích, chun na críche sin, leis an eagraíocht aonair. Mar is léir ón ordú tarchuir, féadfar fíneáil a ghearradh ar aon duine a dhiúltaíonn conradh den sórt sin a thabhairt i gcrích.
196
D’fhéadfadh forálacha den sórt sin teacht faoi raon feidhme na saoirse bunaíochta agus na saoirse chun seirbhísí a sholáthar, ag brath ar cé acu a dhéanann nó nach ndéanann an t‑oibreoir eacnamaíoch lena mbaineann a ghníomhaíochtaí sa tSlóivéin trí bhíthin bunaíocht sheasta, de réir bhrí an chásdlí dá dtagraítear i míreanna 167 agus 168 den bhreithiúnas seo.
197
Maidir leis an gceist an ionann úsáid éigeantach soláthraí ar leith agus srian ar an tsaoirse chun seirbhísí a sholáthar, ba cheart a mheabhrú, ar an gcéad dul síos, mar a tugadh faoi deara i mír 51 den bhreithiúnas seo, go gceadaítear le Treoir 2008/98, i bprionsabal, do tháirgeoirí táirgí atá faoi réir scéimeanna freagrachta leathnaithe táirgeora a roghnú an mian leo a n‑oibleagáidí a chomhlíonadh ina leith sin ina n‑aonar nó go comhpháirteach. I gcás ina roghnaíonn Ballstát cur chun feidhme comhchoiteann éigeantach le haghaidh aicme áirithe táirgí, is dócha go mbeidh ualaí breise riaracháin agus airgeadais ag baint leis na coigeartuithe atá le déanamh ag na táirgeoirí lena mbaineann chun ceanglas den sórt sin a chomhlíonadh, ar ualaí iad ar dócha nach mbeidh rochtain ar mhargadh na Slóivéine chomh tarraingteach céanna leo. Is amhlaidh an cháis go háirithe a mhéid atá feidhm ag an reachtaíocht atá i gceist freisin maidir le táirgeoirí nach soláthraíonn seirbhísí ach ó am go chéile ar mhargadh na Slóivéine agus go bhfuil pionós airgeadais ag gabháil lena mainneachtain comhlíonta.
198
Ar an dara dul síos, chinn an Chúirt go bhféadfadh oibleagáid chun conradh a dhéanamh a fhorchuirtear ar oibreoirí eacnamaíocha atá bunaithe i mBallstát eile a bheith ina srian ar an tsaoirse chun seirbhísí a sholáthar i gcás ina laghdaíonn sé cumas na n‑oibreoirí lena mbaineann dul in iomaíocht go héifeachtach le hoibreoirí atá sa Stát sin cheana féin (féach, chuige sin, breithiúnas an 28 Aibreán 2009, an Coimisiún v an Iodáil, C‑518/06, EU:C:2009:270, mír 70). Dá bhrí sin, is léir ó chásdlí na Cúirte go bhféadfadh srian ar an tsaoirse chun seirbhísí a sholáthar a bheith mar thoradh ar fhorálacha náisiúnta lena gcuirtear na coinníollacha maidir le rochtain oibreora ar an margadh lena mbaineann agus na coinníollacha chun gníomhaíocht eacnamaíoch an oibreora sin a fheidhmiú faoi réir idirghabháil dhíreach nó indíreach oibreoirí iomaíocha atá ar an margadh náisiúnta lena mbaineann cheana féin, rud a d’fhéadfadh buntáistí iomaíocha a thabhairt dóibh (féach, chuige sin, breithiúnais an 15 Eanáir 2002, an Coimisiún v an Iodáil, C‑439/99, EU:C:2002:14, mír 39, agus an 1 Iúil 2008, MOTOE, C‑49/07, EU:C:2008:376, míreanna 38 agus 51).
199
Sa chás seo, foráiltear le hAirteagal 38(10) de ZVO-2 go mbeidh comhlacht maoirseachta ag eagraíocht le haghaidh na scéime freagrachta leathnaithe táirgeora lena mbaineann, a bheidh comhdhéanta de thriúr ionadaithe táirgeoirí, a bhfuil leas acu san eagraíocht sin agus triúr ionadaithe táirgeoirí a théann isteach san eagraíocht atá bunaithe cheana féin, chomh maith le hionadaí amháin ón Aireacht atá freagrach as an gcomhshaol. Áirítear ar na cumhachtaí atá ar fáil don chomhlacht sin faoi Airteagal 38(11) de ZVO-2, inter alia, an chumhacht chun rochtain a fháil ar fhaisnéis áirithe atá i seilbh táirgeoirí maidir le táirgí a chumhdaítear le freagracht leathnaithe táirgeora, agus an chumhacht chun na daoine atá freagrach as bailiú agus cóireáil dramhaíola a roghnú, i gcomhréir leis na nósanna imeachta forordaithe, thar ceann na heagraíochta aonair.
200
Dealraíonn sé, dá bhrí sin, maidir le gníomhaíocht na heagraíochta aonair lena gceanglaítear ar aon táirgeoir ar mian leis rochtain a bheith aige ar mhargadh na Slóivéine conradh a dhéanamh, gur táirgeoirí atá i margadh na Slóivéine cheana féin a chinneann go substaintiúil í. Thairis sin, mar a thug an Coimisiún faoi deara ina bharúlacha i scríbhinn, ní féidir a chur as an áireamh go bhféadfaidh ionadaithe na dtáirgeoirí sin a sainordú a fheidhmiú chun leasanna eacnamaíocha na dtáirgeoirí sin a shaothrú agus, i bhfianaise na gcumhachtaí atá ar fáil don eagraíocht sin, buntáistí iomaíocha a thabhairt do na táirgeoirí sin mar gheall ar a láithreacht san eagraíocht sin. Cé gur léir ón ordú tarchuir, maidir le táirgeoirí a bhfuil ionadaíocht acu sa chomhlacht maoirseachta, táirgeoirí a bhfuil leas acu san eagraíocht sin agus iad siúd nach bhfuil leas acu san eagraíocht sin, go gcuirtear ar comhchéim iad agus go bhfuil na cearta cinnteoireachta céanna acu, is amhlaidh fós gur oibreoirí eacnamaíocha iomaíocha iad na táirgeoirí sin go léir i gcomparáid le táirgeoirí ar mian leo rochtain a fháil ar mhargadh na Slóivéine.
201
Sna himthosca sin, is dócha go bhfágfaidh úsáid éigeantach soláthraí seirbhísí ar leith nach mbeidh sé chomh tarraingteach céanna, do náisiúnaigh Ballstát eile, an tsaoirse chun seirbhísí a sholáthar sa Bhallstát a fhorchuireann oibleagáid den sórt sin a fheidhmiú agus, dá bhrí sin, is srian é ar an tsaoirse chun seirbhísí a sholáthar a ráthaítear le hAirteagal 56 CFAE. Ar cúiseanna atá cosúil leo thuas, is dócha go bhfágfaidh na forálacha dá dtagraítear i míreanna 197 go 199 don bhreithiúnas seo nach mbeidh a mbunaíocht sa Bhallstát lena mbaineann chomh tarraingteach céanna do náisiúnaigh Ballstát eile, agus mar thoradh air sin gurb ionann iad agus srian ar an tsaoirse bunaíochta a ráthaítear le hAirteagal 49 CFAE.
(b)
An t‑údar atá leis na srianta lena mbaineann
202
I gcomhréir leis an gcásdlí dá dtagraítear i míreanna 98 go 110 den bhreithiúnas seo, is gá a fháil amach an bhféadfadh údar a bheith leis na srianta sin mar sin féin.
(1) Cúiseanna sáraitheacha a bhaineann le leas an phobail
203
Mar is léir ón ordú tarchuir, leis an oibleagáid a fhorchuirtear ar tháirgeoirí ar mian leo rochtain a fháil ar mhargadh na Slóivéine conradh a dhéanamh leis an eagraíocht aonair chun oibleagáidí i leith freagracht leathnaithe táirgeora a chur chun feidhme ar bhonn comhchoiteann, tá sé beartaithe freagracht eagraíochtúil na dtáirgeoirí laistigh den scéim freagrachta leathnaithe táirgeora atá i gceist sna príomhimeachtaí a neartú agus, dá bhrí sin, éifeachtacht an chórais chun dramhaíl ó tháirgí a chumhdaítear leis an scéim sin a bhainistiú sa tSlóivéin. Tá cuspóir den sórt sin mar chuid de shaothrú na gcuspóirí maidir leis an gcomhshaol agus an tsláinte phoiblí a chosaint, ar cúiseanna sáraitheacha iad, mar is léir ó mhíreanna 120 go 122 den bhreithiúnas seo, ar mhaithe le leas an phobail lena bhféadfaí údar a thabhairt le srianta ar an tsaoirse chun seirbhísí a sholáthar.
(2) Coinníoll na comhréireachta
(i) Oiriúnacht na srianta chun a áirithiú go mbainfear amach na cuspóirí atá á saothrú
204
A mhéid a bhaineann le hoiriúnacht birt lena bhforáiltear d’úsáid éigeantach soláthraí aonair chun oibleagáidí maidir le freagracht leathnaithe táirgeora a chur chun feidhme ar bhonn comhchoiteann chun na cuspóirí a bhaint amach maidir leis an gcomhshaol agus an tsláinte phoiblí a chosaint arna saothrú le ZVO-2, is cosúil go gcomhlíontar ceanglas den sórt sin le cineál éigeantach na húsáide sin agus leis an oibleagáid ar tháirgeoirí táirgí atá faoi réir na freagrachta leathnaithe sin conradh a dhéanamh le heagraíocht ag a bhfuil ceart eisiach chun an ghníomhaíocht sin a dhéanamh.
205
Ar an gcéad dul síos, níl aon rud sa chomhad os comhair na Cúirte a thabharfadh le fios go bhféadfadh cur chun feidhme comhchoiteann na n‑oibleagáidí um fhreagracht leathnaithe táirgeoirí míbhuntáistí a chruthú i gcomparáid lena gcur chun feidhme aonair, go háirithe maidir le sruthanna dramhaíola. Os a choinne sin, mar a d’áitigh Rialtas na hÍsiltíre ina bharúlacha i scríbhinn, d’fhéadfadh an oibleagáid atá ar tháirgeoirí táirgí atá beartaithe lena n‑úsáid tí a n‑oibleagáidí a chomhlíonadh go comhpháirteach trí eagraíocht aonair cuidiú le cosc a chur ar iompar mí-úsáideach áirithe ar thaobh táirgeoirí táirgí atá faoi réir freagracht leathnaithe táirgeora, nó é a laghdú ar a laghad, ar táirgeoirí iad a d’fhéadfadh úsáid a bhaint as na scéimeanna aisghlactha, bailithe nó athchúrsála a cuireadh i bhfeidhm i gcomhthéacs an chur chun feidhme chomhchoitinn sin, ach gan na ranníocaíochtaí dá bhforáiltear de réir chainníocht agus chineál na dramhaíola a ghineann siad a íoc.
206
Ar an dara dul síos, mar a thug an Coimisiún faoi deara ina bharúlacha i scríbhinn, tá an oibleagáid conradh a dhéanamh a fhorchuirtear ar na táirgeoirí sin mar chuid de chur chuige córasach agus comhsheasmhach i gcomhthéacs monaplacht a bhunú a bhaineann le cur chun feidhme comhchoiteann na n‑oibleagáidí um fhreagracht leathnaithe táirgeora. In aon chás, d’fhéadfadh tabhairt isteach scéime éigeantaí chun oibleagáidí maidir le freagracht leathnaithe táirgeora a chur chun feidhme ar bhonn comhchoiteann, atá bunaithe ar eagraíocht aonair, mar a d’áitigh Rialtais na Slóivéine agus na hÍsiltíre le linn na n‑imeachtaí os comhair na Cúirte, bunú córais bainistithe dramhaíola a fheidhmíonn go maith a éascú, go háirithe sna Ballstáit bheaga agus mheánmhéide.
(ii) Riachtanas agus comhréireacht iomlán na srianta lena mbaineann
207
Maidir leis an gceist an bhféadfaí na cuspóirí maidir leis an gcomhshaol agus an tsláinte phoiblí a chosaint a bhaint amach trí bhearta nach bhfuil chomh sriantach céanna, dealraíonn sé, mar is léir ó mhíreanna 132 go 134 den bhreithiúnas seo agus ar choinníoll gur mhian leis an reachtas náisiúnta i ndáiríre leibhéal cosanta an‑ard a bhaint amach don chomhshaol agus don tsláinte phoiblí, go bhféadfar a mheas go bhfuil gá le húsáid éigeantach soláthraí aonair chun críocha chur chun feidhme comhchoiteann na n‑oibleagáidí maidir le freagracht leathnaithe táirgeora chun na cuspóirí sin a bhaint amach.
208
In aon chás, is faoin gcúirt a rinne an tarchur atá sé a fhíorú nach raibh an deis ag reachtas na Slóivéine bearta a ghlacadh nach mbeadh chomh héifeachtach céanna chun na cuspóirí atá á saothrú a bhaint amach, go háirithe a mhéid atá feidhm ag an scéim freagrachta leathnaithe táirgeora atá i gceist sna príomhimeachtaí freisin maidir le táirgeoirí nach soláthraíonn seirbhísí ach ó am go chéile ar mhargadh na Slóivéine.
209
Thairis sin, mar is léir ó mhír 104 den bhreithiúnas seo, beidh ar an gcúirt a rinne an tarchur a fháil amach freisin an bhfuil na bearta atá i gceist sna príomhimeachtaí díréireach i ndáil leis na cuspóirí maidir le cosaint an chomhshaoil agus na sláinte poiblí atá á saothrú. Sa chomhthéacs sin, d’fhéadfadh sí a chur san áireamh, go háirithe, na heasnaimh, mar is léir ón ordú tarchuir, a bhain leis an scéim freagrachta leathnaithe táirgeora dá bhforáiltear le ZVO-1.
(3) Airteagal 16 den Chairt a chomhlíonadh
210
I gcomhréir leis an gcásdlí dá dtagraítear i míreanna 105 go 110 den bhreithiúnas seo, is gá fós a fháil amach an bhfuil an scéim freagrachta leathnaithe táirgeora atá i gceist sna príomhimeachtaí ag luí leis na cearta bunúsacha a ráthaítear leis an gCairt, sa chás seo, leis an tsaoirse chun gnó a sheoladh a ráthaítear in Airteagal 16 di.
211
I ndáil leis sin, ar an gcéad dul síos, is léir ó chásdlí na Cúirte gurb ionann aon bheart a bhféadfadh tionchar díreach agus suntasach go leor a bheith aige ar shaoirse na n‑oibreoirí lena mbaineann chun trádáil nó gnó a shaothrú agus srian ar fheidhmiú na saoirse chun gnó a sheoladh (féach, chuige sin, ordú an 23 Meán Fómhair 2004, Springer, C‑435/02 agus C‑103/03, EU:C:2004:552, mír 49).
212
Ar an dara dul síos, chinn an Chúirt go n‑áirítear leis an gcosaint a thugtar le hAirteagal 16 den Chairt, maidir le saoirse conartha, saoirse rogha an chomhpháirtí eacnamaíoch (féach, chuige sin, breithiúnais an 22 Eanáir 2013, Sky Österreich, C‑283/11, EU:C:2013:28, mír 43 agus an cásdlí dá dtagraítear, agus an 12 Eanáir 2023, TP (Eagarthóir closamhairc le haghaidh teilifís phoiblí), C‑356/21, EU:C:2023:9, mír 74) agus gurb ionann forchur oibleagáide chun conradh a dhéanamh agus srian substaintiúil ar shaoirse conartha atá ag oibreoirí eacnamaíocha, i bprionsabal (féach, chuige sin, breithiúnas an 28 Aibreán 2009, an Coimisiún v an Iodáil, C‑518/06, EU:C:2009:270, mír 66).
213
Sa chás seo, maidir leis an oibleagáid atá ar tháirgeoirí táirgí tí a n‑oibleagáidí a chomhlíonadh go comhpháirteach agus leis an oibleagáid a fhorchuirtear ar na táirgeoirí sin conradh a dhéanamh leis an eagraíocht aonair, a mhéid is srianta iad ar an tsaoirse chun seirbhísí a sholáthar agus ar an tsaoirse bunaíochta, d’fhéadfadh go mbeadh tionchar díreach agus suntasach go leor acu ar shaoirse na dtáirgeoirí sin trádáil nó gairm a shaothrú, agus mar thoradh air sin is ionann iad agus srianta ar fheidhmiú a saoirse chun gnó a sheoladh a ráthaítear le hAirteagal 16 den Chairt. Mar a cuireadh in iúl i mír 108 den bhreithiúnas seo, d’fhéadfadh údar a bheith leis na srianta sin, mar sin féin.
214
A mhéid a bhaineann leis an údar a ghabhann le cineál éigeantach chur chun feidhme comhchoiteann na n‑oibleagáidí um fhreagracht leathnaithe táirgeora maidir le dramhaíl ó tháirgí atá beartaithe le haghaidh úsáid tí agus leis an oibleagáid conradh a dhéanamh a fhorchuirtear ar tháirgeoirí na dtáirgí sin, ar an gcéad dul síos, tá comhthuiscint ann go bhforáiltear do na hoibleagáidí sin leis an scéim freagrachta leathnaithe táirgeora atá i gceist sna príomhimeachtaí.
215
Ar an dara dul síos, urramaíonn na srianta sin ar an tsaoirse chun gnó a sheoladh bunbhrí na saoirse a ráthaítear in Airteagal 16 den Chairt. Ní chuireann na ceanglais a fhorchuirtear cosc ar aon ghníomhaíocht fiontraíochta iontu féin, ach is bearta iad chun gníomhaíocht ghairmiúil nó tráchtála na n‑oibreoirí lena mbaineann a rialáil, nach mór measúnú a dhéanamh ar a gcoinníollacha, mar a cuireadh in iúl i mír 141 den bhreithiúnas seo, i gcomhthéacs scrúdú a dhéanamh ar a gcomhréireacht.
216
Ar an tríú dul síos, leis na teorainneacha sin, mar a chuirtear in iúl i mír 120 den bhreithiúnas seo, féachtar le córas bainistithe dramhaíola dea-fheidhmiúil a áirithiú agus, dá bhrí sin, na cuspóirí maidir leis an gcomhshaol agus an tsláinte phoiblí a chosaint a bhaint amach, rud a fhágann go gcomhlíonann siad i ndáiríre cuspóirí leasa ghinearálta arna n‑aithint ag an Aontas.
217
Ar an gceathrú dul síos, maidir le prionsabal na comhréireachta a chomhlíonadh, leanann sé ó mhíreanna 204 go 206 den bhreithiúnas seo go ndealraíonn sé go bhfuil an scéim freagrachta leathnaithe táirgeora atá i gceist sna príomhimeachtaí, inti féin, iomchuí chun na cuspóirí atá á saothrú a bhaint amach nó riachtanach ina leith sin. Mar sin féin, is féidir a thuiscint ó chásdlí na Cúirte go gceanglaítear freisin le hurraim do shaoirse conartha nach mór aon idirghabháil reachtach nó rialála a dhéanann Ballstát i gcaidreamh conarthach oibreora eacnamaíoch le hoibreoirí eacnamaíocha eile a shocrú ar bhealach a íoslaghdaíonn a tionchar ar leasanna an oibreora eacnamaíoch sin (féach, chuige sin, breithiúnas an 18 Iúil 2013, Alemo-Herron agus páirtithe eile, C‑426/11, EU:C:2013:521, míreanna 34 agus 35).
218
Ar an gcaoi chéanna, leanann sé ó chásdlí na Cúirte Eorpaí um Chearta an Duine, i gcás srian ar shaoirse chonarthach trí bhíthin reachtaíocht fhairsing, nach mór ráthaíochtaí nós imeachta comhsheasmhacha a bheith ag gabháil leis an tsaoirse sin chun aon ualach iomarcach ar na daoine lena mbaineann a sheachaint agus chun a áirithiú nach bhfuil feidhmiú an chórais agus a thionchar ar chearta na ndaoine sin treallach ná neamh-intuartha (féach, chuige sin, ECtHR, 19 Meitheamh 2006, Hutten-Czapska v an Pholainn, CE:ECHR:2006:0619JUD003501497, §§ 167 agus 168; ECtHR, 14 Deireadh Fómhair 2008, Maria Dumitrescu agus Sorin Mugur Dumitrescu v an Rómáin, CE:ECHR:2008:1014JUD000729302, §§ 47 agus 54; agus ECtHR, 28 Eanáir 2014, Bittó v an tSlóvaic, CE:ECHR:2014:0128JUD003025509, § 98).
219
Dá bhrí sin, i gcás ina bhforchuireann Ballstát ar tháirgeoirí táirgí atá faoi réir freagracht leathnaithe táirgeora úsáid éigeantach eagraíochta aonair chun críocha chur chun feidhme comhchoiteann a n‑oibleagáidí ina leith sin, ní mór dó a áirithiú go mbeidh ráthaíochtaí nós imeachta leordhóthanacha ag gabháil leis an oibleagáid sin, go háirithe maidir le coinbhleachtaí leasa nó míbhuntáistí iomaíochta a d’fhéadfadh a bheith ann, chun aon ualach iomarcach ar na táirgeoirí lena mbaineann i bhfeidhmiú a ngníomhaíochta eacnamaíche a sheachaint, ar ualach é a eascraíonn as éifeachtaí treallacha nó neamh-intuartha ar a gcaidreamh conarthach. A mhéid nach mór reachtaíocht náisiúnta amhail an reachtaíocht atá i gceist sna príomhimeachtaí a shocrú ar bhealach lena n‑íoslaghdaítear a tionchar ar leasanna na n‑oibreoirí eacnamaíocha lena mbaineann, beidh ar an gcúirt a rinne an tarchur a fháil amach freisin, mar is léir ó mhír 109 den bhreithiúnas seo, go bhfuil tábhacht na gcuspóirí leasa ghinearálta a shaothraítear leis an tsrian sin i gcomhréir le tromchúis an chur isteach a bhaineann leis an tsrian sin.
220
Sna himthosca sin, ní mór a mheas, faoi réir phrionsabal na comhréireachta a chomhlíonadh, nach gcuirtear cosc le hAirteagail 8 agus 8a de Threoir 2008/98, le hAirteagal 56 CFAE nó le hAirteagal 16 den Chairt ar reachtaíocht náisiúnta lena ndéantar cur chun feidhme comhchoiteann na n‑oibleagáidí um fhreagracht leathnaithe táirgeora éigeantach do tháirgeoirí táirgí atá faoi réir na freagrachta leathnaithe táirgeora sin agus lena gceanglaítear orthu conradh a dhéanamh le heagraíocht a bhfuil ceart eisiach aici chun an ghníomhaíocht sin a dhéanamh, ar choinníoll, mar sin féin, go bhfuil ráthaíochtaí nós imeachta leordhóthanacha ag gabháil leis na hoibleagáidí sin, go háirithe maidir le coinbhleachtaí leasa nó míbhuntáistí iomaíochta a d’fhéadfadh a bheith ann, chun aon ualach iomarcach ar na táirgeoirí lena mbaineann i bhfeidhmiú a ngníomhaíochta eacnamaíche mar thoradh ar éifeachtaí treallacha nó neamh-intuartha ar a gcaidreamh conarthach a sheachaint.
5.
An éifeacht a bhíonn ag seirbhís lena ngabhann leas eacnamaíoch ginearálta ar chomhoiriúnacht srianta ar an tsaoirse bunaíochta agus ar an tsaoirse chun seirbhísí a sholáthar le dlí an Aontais
221
Dá measfadh an chúirt a rinne an tarchur, ar an gcéad dul síos, i bhfianaise an fhreagra a tugadh ar an gcéad cheist a tharchuirtear chun réamhrialú, nach mór cur chun feidhme comhchoiteann na n‑oibleagáidí um fhreagracht leathnaithe táirgeora a aicmiú mar sheirbhís lena ngabhann leas eacnamaíoch ginearálta, de réir bhrí Airteagal 15(4) de Threoir 2006/123 agus Airteagal 106(2) CFAE, agus, ar an dara dul síos, nach gcomhlíontar Airteagal 15(1) go (3) den Treoir sin, nó Airteagail 49 agus/nó 56 CFAE, arna léiriú, más iomchuí, i bhfianaise na gceart agus na saoirsí a leagtar amach in Airteagail 16 agus 17 den Chairt agus i bhfianaise phrionsabail na deimhneachta dlíthiúla agus chosaint an ionchais dhlisteanaigh, le foráil amháin nó níos mó den scéim freagrachta leathnaithe táirgeora atá i gceist sna príomhimeachtaí, is faoin gcúirt sin atá sé a chinneadh an féidir údar a thabhairt leis na srianta sin faoi Airteagal 15(4) de Threoir 2006/123 nó Airteagal 106(2) CFAE.
222
Ar thaobh amháin, foráiltear le hAirteagal 15(4) de Threoir 2006/123 nach bhfuil feidhm ag míreanna 1 go 3 den Airteagal sin maidir le reachtaíocht in earnáil na seirbhísí lena ngabhann leas eacnamaíoch ginearálta ach amháin a mhéid nach gcuireann a gcur i bhfeidhm bac ar chomhlíonadh, de jure nó de facto, an mhisin áirithe a chuirtear ar an soláthraí lena mbaineann. Ní chuirtear cosc leis an Airteagal sin ar reachtaíocht náisiúnta lena bhforchuirtear ceanglas, de réir bhrí mhír 2 de, nach gcomhlíonann coinníollacha an neamh-idirdhealaithe, an riachtanais agus na comhréireachta a leagtar síos i mír 3 de, a mhéid is gá an ceanglas sin chun an misean seirbhíse poiblí áirithe lena mbaineann a fheidhmiú, faoi choinníollacha atá inmharthana ó thaobh na heacnamaíochta de (féach, chuige sin, breithiúnais an 23 Nollaig 2015, Hiebler, C‑293/14, EU:C:2015:843, mír 73, agus an 7 Samhain 2018, an Coimisiún v an Ungáir, C‑171/17, EU:C:2018:881, mír 85).
223
Ar an taobh eile, le hAirteagal 106(2) CFAE, arna léamh i gcomhar le mír 1 den Airteagal sin, ceadaítear do Bhallstát cearta speisialta nó eisiacha atá contrártha do rialacha na gConarthaí a dheonú do ghnóthas a gcuirtear de chúram air seirbhís lena ngabhann leas eacnamaíoch ginearálta a oibriú, a mhéid nach féidir comhlíonadh na gcúraimí áirithe a shanntar dó a áirithiú ach amháin trí na cearta sin a dheonú agus ar choinníoll nach ndéantar difear d’fhorbairt na trádála a mhéid atá contrártha do leasanna an Aontais Eorpaigh (féach, chuige sin, breithiúnais an 23 Bealtaine 2000, Sydhavnens Sten & Grus, C‑209/98, EU:C:2000:279, mír 74; an 18 Nollaig 2007, Asociación Profesional de Empresas de Reparto y Manipulado de Correspondencia, C‑220/06, EU:C:2007:815, mír 78, agus an 1 Deireadh Fómhair 2009, Woningstichting Sint Servatius, C‑567/07, EU:C:2009:593, mír 44).
224
De réir a cinntí féin, is faoin gcúirt a rinne an tarchur atá sé a fháil amach an gcomhlíontar na coinníollacha dá dtagraítear i míreanna 222 agus 223 den bhreithiúnas seo, ar an tuiscint, ionas gur féidir a mheas go dtagann oibleagáidí a fhorchuirtear ar ghnóthas a bhfuil sé de chúram air seirbhís lena ngabhann leas eacnamaíoch ginearálta a oibriú, nach mór nasc a bheith acu le cuspóir na seirbhíse lena ngabhann leas eacnamaíoch ginearálta lena mbaineann agus nach mór iad a bheith dírithe ar rannchuidiú le comhlíonadh an leasa sin (féach, chuige sin, breithiúnas an 23 Deireadh Fómhair 1997, an Coimisiún v an Fhrainc, C‑159/94, EU:C:1997:501, mír 68).
225
In aon chás, is faoi na húdaráis náisiúnta atá ag brath ar sheirbhís lena ngabhann leas eacnamaíoch ginearálta a bheith ann na cúiseanna a leagan amach go mion cén fáth, in éagmais srian ar an tsaoirse bunaíochta nó ar an tsaoirse chun seirbhísí a sholáthar, go gcuirfí bac, de jure nó de facto, ar chomhlíonadh misin seirbhíse phoiblí ar leith a chuirtear de chúram ar an ngnóthas lena mbaineann (féach, chuige sin, breithiúnais an 13 Bealtaine 2003, an Coimisiún v an Spáinn, C‑463/00, EU:C:2003:272, mír 82, agus an 8 Meitheamh 2023, Prestige and Limousine, C‑50/21, EU:C:2023:448, mír 75). Ní féidir leis an gceanglas sin, mar sin féin, a chur de cheangal ar na húdaráis sin a léiriú, go dearfach, nach gcomhlíonfar an misean sin faoi na coinníollacha céanna le haon bheart insamhlaithe eile (féach, chuige sin, breithiúnas an 23 Deireadh Fómhair 1997, an Coimisiún v an Ísiltír, C‑157/94, EU:C:1997:499, mír 58).
226
I bhfianaise na mbreithnithe go léir roimhe seo, is é an freagra ar an dara go dtí an deichiú ceist go bhfuil Airteagail 8 agus 8a de Threoir 2008/98, Airteagal 15 de Threoir 2006/123, Airteagail 49, 56 agus 106 CFAE, Airteagail 16 agus 17 den Chairt agus prionsabail na deimhneachta dlíthiúla agus an ionchais dhlisteanaigh le léiriú sa chaoi, faoi réir chomhlíonadh phrionsabal na comhréireachta, nach gcuirtear cosc leo ar reachtaíocht náisiúnta:
–
lena mbunaítear monaplacht trí eagraíocht a chruthú atá freagrach as cur chun feidhme comhchoiteann na n‑oibleagáidí freagrachta leathnaithe táirgeora a bhfuil an ceart eisiach aici an ghníomhaíocht sin a fheidhmiú i gcás aicme áirithe táirgí, agus foráil á déanamh maidir le cúlghairm ex lege na n‑údaruithe a chuir ar chumas oibreoirí eacnamaíocha an ghníomhaíocht sin a dhéanamh suas go dtí an pointe sin agus maidir le foirceannadh ex lege na gconarthaí go léir arna dtabhairt i gcrích ag na hoibreoirí sin i bhfeidhmiú na gníomhaíochta céanna, ar choinníoll, mar sin féin, ar an gcéad dul síos, go bhfuil bunú creata reachtaigh ag gabháil leis an reachtaíocht sin lena ráthaítear go mbeidh sealbhóir na monaplachta sin in ann cuspóirí cosanta an chomhshaoil agus na sláinte poiblí atá leagtha síos ag an mBallstát lena mbaineann dó féin a shaothrú, ar bhealach comhsheasmhach córasach, trí bhíthin tairiscint arna tomhas go cainníochtúil agus arna coigeartú go cáilíochtúil i bhfianaise na gcuspóirí sin agus faoi réir maoirseacht dhian ag na húdaráis phoiblí, agus, ar an dara dul síos, go ndéanann sí foráil maidir le hoiriúnuithe ar chur i bhfeidhm na rialacha nua chun aon ualach iomarcach ar na hoibreoirí eacnamaíocha lena mbaineann a sheachaint, go háirithe idirthréimhse leordhóthanach ionas go mbeidh siad in ann oiriúnú do na hathruithe nó do chóras cúitimh réasúnta as an damáiste a bhain dóibh;
–
lena gceanglaítear ar an eagraíocht sin a gníomhaíocht a dhéanamh ar bhonn neamhbhrabúsach;
–
lena ndéantar foráil maidir le hoibleagáid ar tháirgeoirí atá faoi réir oibleagáidí freagrachta leathnaithe táirgeora a chuireann ar an margadh 51 % ar a laghad de chainníocht iomlán na haicme céanna táirgí atá faoin bhfreagracht leathnaithe sin eagraíocht den sórt sin a chruthú agus leas a bheith acu san eagraíocht sin;
–
lena ndéantar foráil maidir le hoibleagáid ar shealbhóirí leasa san eagraíocht sin a bheith ina dtáirgeoirí ar an margadh lena mbaineann;
–
lena dtoirmeasctar ar na táirgeoirí sin gníomhaíochtaí bailithe agus cóireála dramhaíola a dhéanamh, chomh maith le toirmeasc a chur ar naisc chaipitil nó theaghlaigh idir, ar thaobh amháin, an eagraíocht sin, comhaltaí a comhlachta bainistíochta agus na táirgeoirí sin agus, ar an taobh eile, daoine a bhailíonn agus a chóireálann dramhaíl agus daoine a bhfuil ceart vótála acu i gcomhlacht bainistíochta nó maoirseachta na heagraíochta sin;
–
lena bhforáiltear go bhfuil cur chun feidhme comhchoiteann na n‑oibleagáidí um fhreagracht leathnaithe táirgeora éigeantach do tháirgeoirí táirgí atá faoi réir freagracht leathnaithe táirgeora agus ceangal a chur orthu conradh a dhéanamh leis an eagraíocht chéanna, ar choinníoll, mar sin féin, go bhfuil ráthaíochtaí nós imeachta leordhóthanacha ag gabháil leis na hoibleagáidí sin, go háirithe a mhéid a bhaineann le coinbhleachtaí leasa nó míbhuntáistí iomaíochta a d’fhéadfadh a bheith ann, chun ualaí iomarcacha ar na táirgeoirí lena mbaineann a sheachaint i bhfeidhmiú a ngníomhaíochta eacnamaíche mar thoradh ar éifeachtaí treallacha nó neamh-intuartha ar a gcaidreamh conarthach.
IV. Costais
227
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Mór-Dhlísheomra) mar seo a leanas:
1.
Maidir le hAirteagal 106(2) CFAE,
ní mór léiriú a dhéanamh mar seo a leanas:
ní mór duine dlítheanach, a bhfuil, ar an gcéad dul síos, ceart eisiach aige, i gcomhréir le hAirteagail 8 agus 8a de Threoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl agus lena n‑aisghairtear Treoracha áirithe, arna leasú le Treoir (AE) 2018/851 ó Pharlaimint na hEorpa agus ón gComhairle an 30 Bealtaine 2018, gníomhaíocht a fheidhmiú, arb é atá inti oibleagáidí maidir le freagracht leathnaithe táirgeora a chur chun feidhme i leith aicme áirithe táirgí agus ar fud críoch Bhallstáit thar ceann na dtáirgeoirí lena mbaineann agus, ar an dara dul síos, a bhfuil air an ghníomhaíocht sin a fheidhmiú ar bhonn neamhbhrabúsach, a mheas mar ghnóthas a bhfuil sé de chúram air seirbhís lena ngabhann leas eacnamaíoch ginearálta a oibriú, de réir bhrí Airteagal 106(2), ar choinníoll gur cuireadh de chúram ar an duine dlítheanach sin oibleagáidí seirbhíse poiblí a chomhlíonadh agus go sainítear cineál, fad agus raon feidhme na n‑oibleagáidí sin go soiléir sa dlí náisiúnta.
2.
Maidir le hAirteagail 8 agus 8a de Threoir 2008/98, arna leasú le Treoir 2018/851, Airteagal 15 de Threoir 2006/123/CE ó Pharlaimint na hEorpa agus ón gComhairle an 12 Nollaig 2006 maidir le seirbhísí sa mhargadh inmheánach, Airteagail 49, 56 agus 106 CFAE, Airteagail 16 agus 17 den Chairt um Chearta Bunúsacha an Aontais Eorpaigh agus prionsabail na deimhneachta dlíthiúla agus an ionchais dhlisteanaigh,
ní mór léiriú a dhéanamh mar seo a leanas:
faoi réir phrionsabal na comhréireachta a chomhlíonadh, ní chuirtear cosc leo ar reachtaíocht náisiúnta:
–
lena mbunaítear monaplacht trí eagraíocht a chruthú atá freagrach as cur chun feidhme comhchoiteann na n‑oibleagáidí freagrachta leathnaithe táirgeora a bhfuil an ceart eisiach aici an ghníomhaíocht sin a fheidhmiú i gcás aicme áirithe táirgí, agus foráil á déanamh maidir le cúlghairm ex lege na n‑údaruithe a chuir ar chumas oibreoirí eacnamaíocha an ghníomhaíocht sin a dhéanamh suas go dtí an pointe sin agus maidir le foirceannadh ex lege na gconarthaí go léir arna dtabhairt i gcrích ag na hoibreoirí sin i bhfeidhmiú na gníomhaíochta céanna, ar choinníoll, mar sin féin, ar an gcéad dul síos, go bhfuil bunú creata reachtaigh ag gabháil leis an reachtaíocht sin lena ráthaítear go mbeidh sealbhóir na monaplachta sin in ann cuspóirí cosanta an chomhshaoil agus na sláinte poiblí atá leagtha síos ag an mBallstát lena mbaineann dó féin a shaothrú, ar bhealach comhsheasmhach córasach, trí bhíthin tairiscint arna tomhas go cainníochtúil agus arna coigeartú go cáilíochtúil i bhfianaise na gcuspóirí sin agus faoi réir maoirseacht dhian ag na húdaráis phoiblí, agus, ar an dara dul síos, go ndéanann sí foráil maidir le hoiriúnuithe ar chur i bhfeidhm na rialacha nua chun aon ualach iomarcach ar na hoibreoirí eacnamaíocha lena mbaineann a sheachaint, go háirithe idirthréimhse leordhóthanach ionas go mbeidh siad in ann oiriúnú do na hathruithe nó do chóras cúitimh réasúnta as an damáiste a bhain dóibh;
–
lena gceanglaítear ar an eagraíocht sin a gníomhaíocht a dhéanamh ar bhonn neamhbhrabúsach;
–
lena ndéantar foráil maidir le hoibleagáid ar tháirgeoirí atá faoi réir oibleagáidí freagrachta leathnaithe táirgeora a chuireann ar an margadh 51 % ar a laghad de chainníocht iomlán na haicme céanna táirgí atá faoin bhfreagracht leathnaithe sin eagraíocht den sórt sin a chruthú agus leas a bheith acu san eagraíocht sin;
–
lena ndéantar foráil maidir le hoibleagáid ar shealbhóirí leasa san eagraíocht sin a bheith ina dtáirgeoirí ar an margadh lena mbaineann;
–
lena dtoirmeasctar ar na táirgeoirí sin gníomhaíochtaí bailithe agus cóireála dramhaíola a dhéanamh, chomh maith le toirmeasc a chur ar naisc chaipitil nó theaghlaigh idir, ar thaobh amháin, an eagraíocht sin, comhaltaí a comhlachta bainistíochta agus na táirgeoirí sin agus, ar an taobh eile, daoine a bhailíonn agus a chóireálann dramhaíl agus daoine a bhfuil ceart vótála acu i gcomhlacht bainistíochta nó maoirseachta na heagraíochta sin;
–
lena bhforáiltear go bhfuil cur chun feidhme comhchoiteann na n‑oibleagáidí um fhreagracht leathnaithe táirgeora éigeantach do tháirgeoirí táirgí atá faoi réir freagracht leathnaithe táirgeora agus ceangal a chur orthu conradh a dhéanamh leis an eagraíocht chéanna, ar choinníoll, mar sin féin, go bhfuil ráthaíochtaí nós imeachta leordhóthanacha ag gabháil leis na hoibleagáidí sin, go háirithe a mhéid a bhaineann le coinbhleachtaí leasa nó míbhuntáistí iomaíochta a d’fhéadfadh a bheith ann, chun ualaí iomarcacha ar na táirgeoirí lena mbaineann a sheachaint i bhfeidhmiú a ngníomhaíochta eacnamaíche mar thoradh ar éifeachtaí treallacha nó neamh-intuartha ar a gcaidreamh conarthach.
Sínithe
(
*1
)	Teanga an cháis: an tSlóivéinis.